Текст Требника на церковнославянском языке

Молитвы в первый день, по внегда родити жене отроча

Го́споду помо́лимся.

Влады́ко Го́споди Вседержи́телю, исцеля́яй вся́кий неду́г, и вся́кую я́зю, Сам и сию́ днесь роди́вшую рабу́ Твою́, имярек, исцели́, и возста́ви ю́ от одра́, на не́мже лежи́т: зане́, по проро́ка Дави́да словеси́, в беззако́ниих зача́хомся, и скверна́ви вси есмы́ пред Тобо́ю. Сохрани́ сию́ и сего́ младе́нца, его́же роди́: покры́й ю́ под кро́вом крилу́ Твое́ю, от дне́шняго дне, да́же до после́дняго ея́ сконча́ния, моли́твами Пречи́стыя Богоро́дицы и всех святы́х, я́ко благослове́н еси́ во ве́ки веко́в, ами́нь.

Го́споду помо́лимся.

Влады́ко Го́споди Бо́же наш, роди́выйся от Пречи́стыя Влады́чицы на́шея Богоро́дицы и Присноде́вы Мари́и, и я́ко младе́нец во я́слех возлеги́й, и я́ко де́тищь восприе́млемь бы́вый: Сам и сию́ рабу́ Твою́, днесь роди́вшую сие́ отроча́, поми́луй, и прости́ во́льная и нево́льная ея́ прегреше́ния, и сохрани́ ю́ от вся́каго диа́вольскаго мучи́тельства: и из нея́ рожде́ннаго младе́нца соблюди́ от вся́каго я́да, от вся́кия лю́тости, от вся́кия бу́ри сопроти́внаго, от духо́в лука́вых, дневны́х же и нощны́х. Сию́ же соблюди́ под держа́вною руко́ю Твое́ю, и даждь ей ско́рое воста́ние, и от скве́рны очи́сти, и боле́зни исцели́, и здра́вие и благомо́щие души́ же и те́лу да́руй, и А́нгелы све́тлыми и сия́ющими сию́ огради́: и соблюди́ от вся́каго наи́тия неви́димых духо́в, ей Го́споди, от неду́га и сла́бости, от ре́вности и за́висти, от оче́с призо́ра, и поми́луй ю́ и младе́нца, по вели́цей ми́лости Твое́й, и очи́сти ю́ от теле́сныя скве́рны, и разли́чных ей находя́щих утро́бных стуже́ний, и изведи́ ю́ ско́рою ми́лостию Твое́ю во смире́нном ея́ те́ле во исправле́ние: и из нея́ рожде́ннаго младе́нца сподо́би поклони́тися земно́му хра́му, его́же угото́вал еси́ славосло́витися и́мени Твоему́ Свято́му.

Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

Го́споду помо́лимся.

Го́споди Бо́же наш, благоволи́вый сни́ти с Небе́с, и роди́тися от святы́я Богоро́дицы и Присноде́вы Мари́и, спасе́ния ра́ди нас, гре́шных, ве́дый немощно́е челове́ческаго естества́, прости́ рабе́ Твое́й, имярек, днесь роди́вшей, по мно́жеству щедро́т Твои́х. Ты бо рекл еси́ Го́споди: расти́теся, и умно́житеся, и испо́лните зе́млю, и облада́йте е́ю. Сего́ ра́ди и мы, раби́ Твои́, мо́лимся, и дерза́юще незло́бивым Твои́м человеколю́бием, со стра́хом вопие́м к Ца́рствия Твоего́ свято́му и́мени: при́зри с Небесе́ и виждь не́мощь нас, осужде́нных, и прости́ рабе́ Твое́й сей, имярек, и всему́ до́му, в не́мже роди́ся отроча́, и прикосну́вшимся ей, и зде обрета́ющимся всем, я́ко благ и человеколю́бец Бог прости́: я́ко еди́н и́маши власть оставля́ти грехи́, моли́твами Пречи́стыя Богоро́дицы и всех святы́х Твои́х, ами́нь.

Молитва, во еже назнаменати отроча, приемлющее имя во осмый день рождения своего

Ведомо буди, яко по рождестве во осмый день приносится младенец от бабы к храму, и стоит пред враты храма.

Священник же творит: Благослове́н Бог наш: Трисвятое. Пресвята́я Тро́ице: И по О́тче наш: Я́ко Твое́ есть Ца́рство:

Таже отпустительный тропарь дне или святаго храма.

Священник же знаменует его чело, уста и перси, и глаголет молитву:

Го́споду помо́лимся.

Го́споди Бо́же наш, Тебе́ мо́лимся и Тебе́ про́сим, да зна́менается свет лица́ Твоего́ на рабе́ Твое́м сем, [или: на рабе́ Твое́й сей,] имярек, и да зна́менается Крест Единоро́днаго Сы́на Твоего́ в се́рдце и в помышле́ниих его́, во е́же бе́гати суеты́ мiра, и от вся́каго лука́ваго наве́та вра́жия, после́довати же повеле́нием Твои́м. И даждь, Го́споди, не отрече́ну пребы́ти и́мени Твоему́ свято́му на нем, совокупля́емем во вре́мя благопотре́бно святе́й Твое́й Це́ркви, и соверша́емем стра́шными та́йнами Христа́ Твоего́: да по за́поведем Твои́м жи́тельствовав, и сохрани́в печа́ть неруши́му, получи́т блаже́нство избра́нных во Ца́рствии Твое́м, благода́тию и человеколю́бием Единоро́днаго Сы́на Твоего́, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

Таже в руце взем отроча, стоит пред враты храма, или пред образом Пресвятыя Богородицы, и творит креста образ, глаголя:

Ра́дуйся, Благода́тная Богоро́дице Де́во, / из Тебе́ бо возсия́ Со́лнце Пра́вды — Христо́с, Бог наш, / просвеща́яй су́щия во тьме. / Весели́ся и ты, ста́рче пра́ведный, / прие́мый во объя́тия Свободи́теля душ на́ших, / да́рующаго нам воскресе́ние.

И бывает отпуст.

Подобает ведати, яко рожденный младенец аще убо немоществуяй не ссет, но к смерти зрит, не подобает ожидати, [якоже нецыи зле глаголют,] шестаго или осмаго дне, и тако крещати его: но в час воньже родися, токмо омыти его, и абие крестити, да не скончается непросвещен. Пять бо месяцей непраздныя, аще случится от некия язвы младенца уязвити, аки убийству по законом и правилом повинни суть: кольми паче суда подобает избегати рожденных, да не непросвещени скончаются.

Молитвы жене родильнице, по четыредесяти днех

В четыредесятный же день паки приносится отроча к храму, во еже вцерковлятися, сиесть, начало прияти вводитися в Церковь. Приносится же материю уже очищенною и омовенною сущею, предстоящу и хотящему прияти то по Крещении.

Священник же творит: Благослове́н Бог наш: Трисвятое. Пресвята́я Тро́ице: И по О́тче наш: Я́ко Твое́ есть Ца́рство:

Таже отпустительный тропарь дне или святаго прилучившагося.

Сла́ва, и ны́не: Моли́твами, Го́споди, / всех святы́х и Богоро́дицы, / Твой мир даждь нам, / и поми́луй нас, я́ко Еди́н щедр.

Приклонши же ей главу вкупе со младенцем, творит священник креста знамение над ним, и касаяся главы его, глаголет молитву:

Го́споду помо́лимся.

Го́споди Бо́же Вседержи́телю, О́тче Го́спода на́шего Иису́са Христа́, все естество́ слове́сное же и безслове́сное сло́вом Твои́м созда́вый, и вся от несу́щих во е́же бы́ти приведы́й, Тебе́ мо́лимся, и Тебе́ про́сим: Твое́ю во́лею спасл еси́ рабу́ Твою́, имярек, очи́сти от вся́каго греха́, и от вся́кия скве́рны, приходя́щую ко святе́й Твое́й Це́ркви, да неосужде́нно сподо́бится причасти́тися святы́х Твои́х Та́ин.

Ведомо буди, яко аще не обретается в живых младенец, чтется даже до зде молитва.

Таже возгласно.

Я́ко благ и человеколю́бец Бог еси́:

Аще ли жив есть, чти и сие до конца:

И от нея́ рожде́нное отроча́ благослови́, возрасти́, освяти́, вразуми́, уцелому́дри, удоброму́дрстви: я́ко Ты приве́л еси́ е́, и показа́л еси́ ему́ свет чу́вственный, да и у́мнаго сподо́бится све́та, во вре́мя е́же определи́л еси́, и сопричте́тся свято́му Твоему́ ста́ду, Единоро́дным Твои́м Сы́ном, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

Священник: Мир всем.

Лик: И ду́хови твоему́.

Священник: Главы́ ва́ша Го́сподеви приклони́те.

Лик: Тебе́, Го́споди.

Молитва матери отрочате:

Го́споди Бо́же наш, прише́дый на спасе́ние ро́да челове́ческаго, прииди́ и на рабу́ Твою́, имярек, и сподо́би ю́ честны́м Твои́м пресви́терством, вхо́да хра́ма сла́вы Твоея́: омы́й ея́ скве́рну теле́сную и скве́рну душе́вную во исполне́нии четы́редесяти дний: творя́й ю́ досто́йну и причаще́ния честна́го Те́ла и Кро́ве Твоея́.

Я́ко освяти́ся и просла́вися пречестно́е и́мя Твое́, со Отце́м и Святы́м Ду́хом, ны́не и при́сно, и во ве́ки веко́в, ами́нь.

Молитва вторая, отрочати, егоже священник знаменуяй молится:

Го́споду помо́лимся.

Го́споди Бо́же наш, в четыредеся́тный день Младе́нец зако́нному хра́му принесе́нный от Мари́и неискусобра́чныя и святы́я Твоея́ Ма́тере, и на объя́тиях пра́веднаго Симео́на носи́мый, Сам Влады́ко Всеси́льне, и принесе́ннаго сего́ младе́нца, яви́тися Тебе́, всех Творцу́, благослови́ и на вся́кое де́ло благо́е, и Тебе́ благоуго́дное возрасти́, отгоня́я от него́ вся́кую сопроти́вную си́лу зна́мением воображе́ния Креста́ Твоего́. Ты бо еси́ храня́й младе́нцы, Го́споди, да сподо́бився свята́го Креще́ния, получи́т часть избра́нных Ца́рствия Твоего́, соблюда́емь с на́ми благода́тию святы́я и единосу́щныя, и неразде́льныя Тро́ицы: Тебе́ бо подоба́ет вся́кая сла́ва, благодаре́ние и поклоне́ние со безнача́льным Твои́м Отце́м, и пресвяты́м, и благи́м, и животворя́щим Твои́м Ду́хом, ны́не и при́сно, и во ве́ки веко́в, ами́нь.

Священник: Мир всем.

Лик: И ду́хови твоему́.

Священник: Главы́ ва́ша Го́сподеви приклони́те.

Лик: Тебе́, Го́споди.

Бо́же О́тче Вседержи́телю, велегла́снейшим проро́ком Иса́ием предвозвести́вый нам, е́же от Де́вы воплоще́ние Единоро́днаго Твоего́ Сы́на и Бо́га на́шего, и́же в после́дния дни благоволе́нием Твои́м, и соде́йствием Свята́го Ду́ха, спасе́ния ра́ди нас, челове́ков, безме́рным благоутро́бием от Нея́ младе́нствовати изво́ливый, и по обы́чаю в зако́не свято́м Твое́м, по исполне́нии дней очище́ния, святи́лищу принести́ся претерпе́ и́стинный законополо́жник Сый: и на объя́тиях пра́веднаго Симео́на носи́тися изво́ли, его́же та́инства проображе́ние в предрече́нном проро́це, клеща́ми у́гля явле́нное позна́хом: его́же и мы, ве́рнии, подража́ние благода́тию держи́м. Сам и ны́не сохраня́яй младе́нцы, Го́споди, благослови́ отроча́ сие́, вку́пе с роди́тели и восприе́мники его́, и сподо́би е́ во вре́мя благопотре́бное и водо́ю, и Ду́хом отрожде́ния, сопричти́ е́ свято́му Твоему́ ста́ду слове́сных ове́ц, нарица́ющихся и́менем Христа́ Твоего́. Я́ко Ты еси́ в вы́шних живы́й, и на смире́нныя призира́яй, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

[И аще младенец крещен есть, творит иерей воцерковление, аще же ни, творит сие по крещении. Молитвам же зде творит отпуст.] Таже прием священник отроча, начертавает крест им пред враты храма, глаголя:

Воцерковля́ется раб Бо́жий, имярек, [или: раба́ Бо́жия, имярек,] во и́мя Отца́, и Сы́на, и Свята́го Ду́ха, ами́нь.

Таже вводит е во храм, глаголя:

Вни́дет в дом Твой, покло́нится ко хра́му свято́му Твоему́.

И входит посреде храма, глаголя:

Воцерковля́ется раб Бо́жий:

Таже глаголет:

Посреде́ це́ркве воспое́т Тя.

Таже вводит пред дверьми жертвенника, глаголя: Воцерковля́ется раб Бо́жий:

И вводит е во святый жертвенник, аще будет мужеский пол: аще же женский, даже до Царских врат, глаголя:

Ны́не отпуща́еши раба́ Твоего́, Влады́ко, / по глаго́лу Твоему́ с ми́ром, / я́ко ви́деста о́чи мои́ спасе́ние Твое́, / е́же еси́ угото́вал пред лице́м всех люде́й, / свет во открове́ние язы́ков / и сла́ву люде́й Твои́х Изра́иля.

И по сих полагает е при дверех жертвенника, и тако восприемник поклонився трижды, вземлет е, и исходит. И священник творит, яко обычай, отпуст.

Молитва жене, егда извержет младенца

Творит священник: Благослове́н Бог наш: Трисвятое. Пресвята́я Тро́ице: И по О́тче наш: Я́ко Твое́ есть Ца́рство:

Таже отпустительный тропарь дне. Таже:

Го́споду помо́лимся.

Влады́ко Го́споди Бо́же наш, рожде́йся от Святы́я Богоро́дицы и Присноде́вы Мари́и, и во я́слех я́ко младе́нец возлеги́й, Сам рабу́ Твою́ сию́ днесь су́щу во гресе́х, во уби́йство впа́дшую во́лею или́ нево́лею, и зача́тое в ней изве́ргшую, поми́луй по вели́цей Твое́й ми́лости: и прости́ ея́ во́льная и нево́льная прегреше́ния: и сохрани́ от вся́каго диа́вольскаго козноде́йствия, и скве́рну очи́сти, боле́зни исцели́: здра́вие и благомо́щие те́лу с душе́ю ея́ человеколю́бче да́руй, и А́нгелом све́тлым сию́ соблюди́, от вся́каго наше́ствия неви́димых де́монов: ей, Го́споди, от неду́га и ослабле́ния. И очи́сти ю́ от теле́сныя скве́рны, и разли́чных ей находя́щих стуже́ний утро́бных, и изведи́ ю́ мно́гою Твое́ю ми́лостию, во смире́ннем ея́ те́ле. И возста́ви ю́ от одра́, на не́мже лежи́т: я́ко во гресе́х роди́хомся, и в беззако́ниих и скверна́вы вси есмы́ пред Тобо́ю, Го́споди, и со стра́хом вопие́м и глаго́лем: при́зри с Небесе́ и виждь не́мощь нас, осужде́нных, и прости́ рабе́ Твое́й сей, имярек, су́щей во гресе́х, уби́йству впа́дшей во́лею или́ нево́лею, и в ней зача́тое изве́ргшей, и всех обрета́ющихся и прикосну́вшихся ей, по вели́цей Твое́й ми́лости, я́ко благ и человеколю́бец Бог поми́луй и прости́. Я́ко Ты еди́н и́маши власть оставля́ти грехи́ и беззако́ния, моли́твами Пречи́стыя Твоея́ Ма́тере и всех святы́х.

Я́ко подоба́ет Тебе́ вся́кая сла́ва, честь и поклоне́ние со Отце́м и Святы́м Ду́хом, ны́не и при́сно, и во ве́ки веко́в, ами́нь.

И бывает отпуст.

Молитва во еже сотворити оглашеннаго.

Разрешает священник пояс хотящаго просветитися, и совлачает и отрешает его, и поставляет его к востоку, во единой ризе непрепоясана, непокровена и необувена, имущаго руце доле, и дует на лице его трижды, и знаменует чело его и перси трижды, глаголя:

Последование святаго Крещения

Входит священник и облачается в священническую одежду белую, и нарукавницы: и вжигаемым всем свещам, взем кадильницу, отходит к купели, и кадит окрест, и отдав кадильницу, покланяется.

Таже глаголет диакон: Благослови́, Влады́ко.

Священник же возгласно:

Благослове́но Ца́рство Отца́ и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Диакон же абие глаголет ектению:

Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

О ми́ре всего́ мiра, благостоя́нии святы́х Бо́жиих церкве́й и соедине́нии всех, Го́споду помо́лимся.

О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.

О Вели́ком Господи́не и отце́ на́шем, Святе́йшем Патриа́рхе имярек, и о господи́не на́шем преосвяще́ннейшем митрополи́те [или архиепи́скопе, или епи́скопе] имярек, честне́м пресви́терстве, во Христе́ диа́констве и о всем при́чте и лю́дех, Го́споду помо́лимся.

О Богохрани́мей стране́ на́шей, власте́х и во́инстве ея́, Го́споду помо́лимся.

О е́же освяти́тися воде́ сей, си́лою и де́йствием, и наи́тием Свята́го Ду́ха, Го́споду помо́лимся.

О е́же низпосла́тися ей благода́ти избавле́ния, благослове́нию Иорда́нову, Го́споду помо́лимся.

О е́же приити́ на во́ду сию́ чисти́тельному пресу́щественныя Тро́ицы де́йству, Го́споду помо́лимся.

О е́же просвети́тися нам просвеще́нием ра́зума и благоче́стия, наи́тием Свята́го Ду́ха, Го́споду помо́лимся.

О е́же показа́тися ей отгна́нию вся́каго наве́та ви́димых и неви́димых враго́в, Го́споду помо́лимся.

О е́же досто́йну бы́ти нетле́ннаго Ца́рствия в ней креща́емому, [или креща́емей] Го́споду помо́лимся.

О е́же ны́не приходя́щем [или приходя́щей] ко свя́тому Просвеще́нию, и о спа́сении его́ [или ея́], Го́споду помо́лимся.

О е́же показа́тися ему́ сы́ну [или ей дще́ри] све́та, и насле́днику [или насле́днице] ве́чных благ, Го́споду помо́лимся.

О е́же бы́ти ему́ сра́слену и прича́стнику [или сра́слене и прича́стнице] сме́рти и воскресе́ния Христа́ Бо́га на́шего, Го́споду помо́лимся.

О е́же сохрани́ти ему́ [или ей] оде́жду Креще́ния, и обруче́ние Ду́ха нескве́рно и непоро́чно, в день стра́шный Христа́ Бо́га на́шего, Го́споду помо́лимся.

О е́же бы́ти ему́ [или ей] воде́ сей ба́нею пакибытия́, оставле́нию грехо́в и оде́жди нетле́ния, Го́споду помо́лимся.

О е́же услы́шати Го́споду Бо́гу глас моле́ния на́шего, Го́споду помо́лимся.

О е́же изба́витися ему́ же [или ей же] и нам от вся́кия ско́рби, гне́ва и ну́жды Го́споду помо́лимся.

Заступи́, спаси́, поми́луй и сохрани́ нас, Бо́же, Твое́ю благода́тию.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

И диакону глаголющу сия, священник глаголет в себе молитву сию, тайно:

Благоутро́бный и ми́лостивый Бо́же, истязу́яй сердца́ и утро́бы, и та́йная челове́ческая ве́дый еди́н, не бо есть вещь неявле́нна пред Тобо́ю, но вся на́га и обнаже́нна пред очи́ма Твои́ма: ве́дый я́же о мне, да не омерзи́ши мя, ниже́ лица́ Твоего́ отврати́ши от мене́, но пре́зри моя́ прегреше́ния в час сей, презира́яй челове́ков грехи́ в покая́ние, и омы́й мою́ скве́рну теле́сную и скве́рну душе́вную, и всего́ мя освяти́ всесоверше́нною си́лою Твое́ю неви́димою и десни́цею духо́вною, да не свобо́ду ины́м возвеща́яй, и сию́ подава́яй ве́рою соверше́нною, Твоего́ неизрече́ннаго человеколю́бия сам, я́ко раб греха́, неиску́сен бу́ду. Ни, Влады́ко, еди́не благи́й и человеколюби́вый, да не возвращу́ся смире́н, но низпосли́ мне си́лу с высоты́, и укрепи́ мя к слу́жбе предлежа́щаго Твоего́ та́инства, вели́каго и пренебе́снаго: и вообрази́ Христа́ Твоего́ в хотя́щем [или в хотя́щей] па́ки роди́тися, мои́м окая́нством: и назида́й его́ на основа́нии Апо́стол и проро́к Твои́х, и да не низложи́ши, но насади́ его́ насажде́ние и́стины, во святе́й Твое́й собо́рней и апо́стольстей Це́ркви, и да не восто́ргнеши: я́ко да преуспева́ющу ему́ во благоче́стии, сла́вится и тем всесвято́е и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в, ами́нь.

Подобает ведати, яко не возглашает, но ами́нь в себе глаголет.

Таже глаголет молитву сию велегласно:

Ве́лий еси́, Го́споди, и чу́дна дела́ Твоя́, и ни еди́но же сло́во дово́льно бу́дет к пе́нию чуде́с Твои́х. [Трижды.]

Ты бо, хоте́нием от не су́щих во е́же бы́ти приведы́й вся́ческая, Твое́ю держа́вою содержи́ши тварь, и Твои́м про́мыслом стро́иши мiр: Ты от четы́рех стихи́й тварь сочини́вый, четы́рми времены́ круг ле́та венча́л еси́. Тебе́ трепе́щут у́мныя вся си́лы, Тебе́ пое́т со́лнце, Тебе́ сла́вит луна́, Тебе́ прису́тствуют зве́зды, Тебе́ слу́шает свет, Тебе́ трепе́щут бе́здны, Тебе́ рабо́тают исто́чницы. Ты просте́рл еси́ не́бо, я́ко ко́жу, Ты утверди́л еси́ зе́млю на вода́х, Ты огради́л еси́ мо́ре песко́м, Ты ко отдыха́нием возду́х пролия́л еси́. А́нгельския си́лы Тебе́ слу́жат, Арха́нгельстии ли́цы Тебе́ кла́няются, многоочи́тии Херуви́ми и шестокрила́тии Серафи́ми, о́крест стоя́ще и облета́юще, стра́хом непристу́пныя сла́вы Твоея́ покрыва́ются. Ты бо Бог Сый неопи́санный, безнача́льный же и неизглаго́ланный, прише́л еси́ на зе́млю, зрак раба́ прии́м, в подо́бии челове́честем быв, не бо терпе́л еси́, Влады́ко, милосе́рдия ра́ди ми́лости Твоея́, зре́ти от диа́вола му́чима ро́да челове́ча, но прише́л еси́ и спасл еси́ нас. Испове́дуем благода́ть, пропове́дуем ми́лость, не таи́м благодея́ния: естества́ на́шего ро́ды свободи́л еси́, де́вственную освяти́л еси́ утро́бу рождество́м Твои́м. Вся тварь воспева́ет Тя я́вльшагося: Ты бо Бог наш, на земли́ яви́лся еси́, и с челове́ки пожи́л еси́. Ты Иорда́нския струи́ освяти́л еси́, с Небесе́ низпосла́вый Свята́го Твоего́ Ду́ха, и главы́ та́мо гнездя́щихся сокруши́л еси́ змие́в.

Ты у́бо, Человеколю́бче Царю́, прииди́ и ны́не наи́тием Свята́го Твоего́ Ду́ха, и освяти́ во́ду сию́. [Трижды.]

И даждь ей благода́ть избавле́ния, благослове́ние Иорда́ново, сотвори́ ю́ нетле́ния исто́чник, освяще́ния дар, грехо́в разреше́ние, неду́гов исцеле́ние, де́монов всегуби́тельство, сопроти́вным си́лам непристу́пную, А́нгельския кре́пости испо́лнену. Да бежа́т от нея́ наве́тующии созда́нию Твоему́: я́ко и́мя Твое́, Го́споди, призва́х, ди́вное и сла́вное, и стра́шное сопротивным.

И знаменает воду трижды, погружая персты в воде, и дунув на ню, глаголет:

Да сокруша́тся под зна́мением о́браза Креста́ Твоего́ вся сопроти́вныя си́лы. [Трижды.]

Мо́лимся Тебе́, Го́споди, да отсту́пят от нас вся возду́шная и неявле́нная привиде́ния: и да не утаи́тся в воде́ сей де́мон те́мный: ниже́ да сни́дет с креща́ющимся [или со креща́ющеюся] дух лука́вый, помраче́ние помысло́в, и мяте́ж мы́сли наводя́й: но Ты, Влады́ко всех, покажи́ во́ду сию́, во́ду избавле́ния, во́ду освяще́ния, очище́ние пло́ти и ду́ха, осла́бу уз, оставле́ние прегреше́ний, просвеще́ние душ, ба́ню пакибытия́, обновле́ние ду́ха, сыноположе́ния дарова́ние, одея́ние нетле́ния, исто́чник жи́зни. Ты бо рекл еси́, Го́споди: измы́йтеся, и чи́сти бу́дете, отыми́те лука́вства от душ ва́ших. Ты дарова́л еси́ нам свы́ше па́ки рожде́ние водо́ю и Ду́хом. Яви́ся, Го́споди, на воде́ сей, и даждь претвори́тися в ней креща́емому во е́же отложи́ти у́бо ве́тхаго челове́ка, тле́емаго по по́хотем пре́лести, облещи́ся же в но́ваго, обновля́емаго по о́бразу созда́вшаго его́: да бы́в сра́слен подо́бию сме́рти Твоея́ креще́нием, о́бщник и воскресе́ния бу́дет: и сохрани́в дар Свята́го Твоего́ Ду́ха и возрасти́в зало́г благода́ти, прии́мет по́честь го́рняго зва́ния, и сопричте́тся перворожде́нным напи́санным на Небеси́, в Тебе́ Бо́зе и Го́споде на́шем Иису́се Христе́.

Я́ко Тебе́ подоба́ет сла́ва, держа́ва, честь и поклоне́ние вку́пе со безнача́льным Твои́м Отце́м, и со Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́, Го́споди.

И вдунет трижды в сосуд елея, и знаменает трижды сей, сиесть елей держимый от диакона, и рекшу ему:

Го́споду помо́лимся.

Священник же глаголет молитву:

Влады́ко Го́споди Бо́же оте́ц на́ших, су́щим в ковче́зе Но́еве голуби́цу посла́вый, суче́ц ма́сличный иму́щую во усте́х, примире́ния зна́мение, спасе́ния же от пото́па и благода́ти та́инство о́ными предобрази́вый, и ма́сличный плод, во исполне́ние святы́х Твои́х та́ин пода́вый: тем и бы́вших в зако́не Ду́ха Свята́го испо́лнивый, и су́щих в благода́ти соверша́яй: Сам благослови́ и сей еле́й, си́лою и де́йством, и наи́тием Свята́го Твоего́ Ду́ха, я́коже бы́ти тому́ пома́занию нетле́ния, ору́жию пра́вды, обновле́нию души́ и те́ла, вся́каго диа́вольскаго де́йства отгна́нию, во измене́ние всех зол, помазу́ющимся ве́рою, или́ вкуша́ющим от него́ в сла́ву Твою́ и единоро́днаго Твоего́ Сы́на, и Пресвята́го, и Блага́го, и Животворя́щаго Твоего́ Ду́ха, ны́не и при́сно, и во ве́ки веко́в.

Лик: Ами́нь.

Диакон: Во́нмем.

Священник, поя Аллилу́иа трижды с людьми, творит кресты три елеем в воде.

Таже возглашает: Благослове́н Бог, просвеща́яй и освяща́яй вся́каго челове́ка, гряду́щаго в мiр, ны́не и при́сно, и во ве́ки веко́в.

Лик: Ами́нь.

И приносится крещаемый. Священник же вземлет от елея двема персты, и творит креста образ на челе и персех, и на междорамии, глаголя:

Помазу́ется раб Бо́жий [или раба́ Бо́жия] имярек, еле́ем ра́дования, во и́мя Отца́, и Сы́на, и Свята́го Ду́ха, ами́нь.

И назнаменует его перси, и междорамия.

На персех убо глаголя: Во исцеле́ние души́ и те́ла.

На ушесех же: В слы́шание ве́ры.

На руках: Ру́це Твои́ сотвори́сте мя и созда́сте мя.

На ногах: Во е́же ходи́ти ему́ [или ей] по стопа́м за́поведей твои́х.

И егда помажется все тело, крещает его священник, права его держа, и зряща на восток, глаголя:

Креща́ется раб Бо́жий [или раба́ Бо́жия] имярек, во и́мя Отца́, ами́нь. И Сы́на, ами́нь. И Свята́го Ду́ха, ами́нь.

На коемждо приглашении низводя его и возводя. По крещении же умывает священник руце, поя с людьми:

Псалом 31:

Блаже́ни, и́хже оста́вишася беззако́ния и и́хже прикры́шася греси́. Блаже́н муж, eму́же не вмени́т Госпо́дь греха́, ниже́ есть во усте́х eго́ лесть. Я́ко умолча́х, обетша́ша ко́сти моя́, от е́же зва́ти ми весь день. Я́ко день и нощь отяготе́ на мне рука́ Твоя́, возврати́хся на страсть, егда́ унзе́ ми терн. Беззако́ние мое́ позна́х и греха́ моего́ не покры́х, рех: испове́м на мя беззако́ние мое́ Го́сподеви, и Ты оста́вил еси́ нече́стие се́рдца моего́. За то помо́лится к Тебе́ всяк преподо́бный во вре́мя благопотре́бно: оба́че в пото́пе вод мно́гих к нему́ не прибли́жатся. Ты еси́ прибе́жище мое́ от ско́рби обдержа́щия мя: ра́досте моя́, изба́ви мя от обыше́дших мя. Вразумлю́ тя и наста́влю тя на путь сей, во́ньже по́йдеши, утвержу́ на тя о́чи Мои́. Не бу́дите я́ко конь и меск, и́мже несть ра́зума: брозда́ми и уздо́ю че́люсти их востя́гнеши, не приближа́ющихся к тебе́. Мно́ги ра́ны гре́шному, упова́ющаго же на Го́спода ми́лость обы́дет. Весели́теся о Го́споде, и ра́дуйтеся, пра́веднии, и хвали́теся вси пра́вии се́рдцем.

Сей же псалом глаголется весь, трижды.

И облачая его во одеяния, глаголет:

Облача́ется раб Бо́жий, [или раба́ Бо́жия] имярек, в ри́зу пра́вды, во и́мя Отца́, и Сы́на, и Свята́го Ду́ха, ами́нь.

И поется тропарь, во глас 8:

Ри́зу мне пода́ждь све́тлу, / одея́йся све́том, я́ко ри́зою, / многоми́лостиве Христе́ Бо́же наш.

Последование святаго Миропомазания

И по еже облещи его молится священник, глаголя молитву сию:

Благослове́н еси́ Го́споди Бо́же Вседержи́телю, исто́чниче благи́х, со́лнце пра́вды, возсия́вый су́щим во тьме свет спасе́ния, явле́нием единоро́днаго Твоего́ Сы́на и Бо́га на́шего: и дарова́вый нам недосто́йным блаже́нное очище́ние во святе́й воде́, и боже́ственное освяще́ние в животворя́щем пома́зании: и́же и ны́не благоволи́вый па́ки роди́ти раба́ Твоего́ новопросвеще́ннаго [или рабу́ Твою́ новопросвеще́нную] водо́ю и Ду́хом, и во́льных и нево́льных грехо́в оставле́ние тому́ дарова́вый. Сам Влады́ко, Всецарю́ благоутро́бне, да́руй тому́ и печа́ть да́ра свята́го и всеси́льнаго, и покланя́емаго Твоего́ Ду́ха, и причаще́ние свята́го Те́ла и честны́я Кро́ве Христа́ Твоего́. Сохрани́ его́ в Твое́м освяще́нии, утверди́ в правосла́вной ве́ре, изба́ви от лука́ваго, и всех начина́ний его́: и спаси́тельным Твои́м стра́хом в чистоте́ и пра́вде ду́шу его́ соблюди́, да во вся́ком де́ле и сло́ве благоугожда́яй Тебе́, сын и насле́дник бу́дет Небе́снаго Твоего́ Ца́рствия.

Возгласно: Я́ко Ты еси́ Бог наш, Бог е́же ми́ловати и спаса́ти, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

И по молитве помазует крестившагося святым мvром, творя креста образ:

На челе, и очесех, и ноздрех, и устех, и обоих ушесех, и персех, и руках, и ногах,

и глаголя: Печа́ть да́ра Ду́ха Свята́го. Ами́нь.

Таже творит священник с восприемником и младенцем круга образ.

И поем: Ели́цы во Христа́ крести́стеся, / во Христа́ облеко́стеся, аллилу́иа. [Трижды.]

Диакон: Во́нмем.

Таже прокимен, глас 3:

Госпо́дь просвеще́ние мое́ и Спаси́тель мой, / кого́ убою́ся? Стих: Госпо́дь защи́титель живота́ моего́, от кого́ устрашу́ся?

Посем диакон: Прему́дрость.

И чтец: К Ри́мляном посла́ния свята́го Апо́стола Па́вла чте́ние.

И паки диакон: Во́нмем.

Апостол к Римляном [зачало 91, Рим 6: 3–11]:

Бра́тие, ели́цы во Христа́ Иису́са крести́хомся, в смерть Его́ крести́хомся. Спогребо́хомся у́бо Ему́ креще́нием в смерть: да я́коже воста́ Христо́с от ме́ртвых сла́вою О́тчею, та́ко и мы во обновле́нии жи́зни ходи́ти на́чнем. А́ще бо сообра́зни бы́хом подо́бию сме́рти Его́, то и воскресе́нию бу́дем. Сие́ ве́дяще, я́ко ве́тхий наш челове́к с Ним распя́тся, да упраздни́тся те́ло грехо́вное, я́ко ктому́ не рабо́тати нам греху́. Уме́рый бо оправди́ся от греха́. А́ще ли умро́хом со Христо́м, ве́руем, я́ко и жи́ви бу́дем с Ним: Ве́дяще, я́ко Христо́с воста́ от ме́ртвых, ктому́ уже́ не умира́ет, смерть Ему́ ктому́ не облада́ет. Е́же бо у́мре, греху́ у́мре еди́ною, а е́же живе́т, Бо́гови живе́т. Та́кожде и вы помышля́йте себе́, ме́ртвым у́бо бы́ти греху́, живы́м же Бо́гови, о Христе́ Иису́се, Го́споде на́шем.

Иерей: Мир ти.

И чтец: И ду́хови твоему́.

Диакон: Прему́дрость, во́нмем.

Чтец: Аллилу́иа.

Посем диакон: Прему́дрость, про́сти, услы́шим свята́го Ева́нгелиа.

Иерей: Мир всем.

Людие: И ду́хови твоему́.

Иерей: От Матфе́а свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Матфеа, зачало 116, [Мф. 28: 16–20]:

Во вре́мя о́но, единиина́десять ученицы́ идо́ша в Галиле́ю, в го́ру, а́може повеле́ им Иису́с: И ви́девше Его́, поклони́шася Ему́: о́ви же усумне́шася. И присту́пль Иису́с рече́ им, глаго́ля: даде́ся Ми вся́ка власть на небеси́ и на земли́. Ше́дше научи́те вся язы́ки, крестя́ще их во и́мя Отца́, и Сы́на, и Свята́го Ду́ха, уча́ще их блюсти́ вся, ели́ка запове́дах вам. И се, Аз с ва́ми есмь во вся дни, до сконча́ния ве́ка, ами́нь.

Таже ектения:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те [или архиепи́скопе, или епи́скопе] имярек [егоже есть область], и о всей во Христе́ бра́тии на́шей.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Еще́ мо́лимся о ми́лости, жи́зни, ми́ре, здра́вии, спасе́нии и оставле́нии грехо́в раба́ Бо́жия имярек, восприе́мника.

Еще́ мо́лимся о новопросвеще́нном рабе́ Бо́жии [или о новопросвеще́нной рабе́ Бо́жией] имярек. О е́же сохране́ну бы́ти ему́ в ве́ре чи́стаго испове́дания, во вся́ком благоче́стии же и исполне́нии за́поведей Христо́вых, во вся дни живота́ его́.

Священник: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

И священник творит отпуст.

ИЗМОВЕНИЕ ВО ОСМЫЙ ДЕНЬ

И во осмый день паки приносят его в церковь, во еже омыти. И разрешает ему священник пелены и пояс, глаголя молитвы сия:

Диакон: Го́споду помо́лимся.

Лик: Го́споди, поми́луй.

Иерей: Избавле́ние грехо́в святы́м Креще́нием рабу́ Твоему́ [или рабе́ Твое́й] дарова́вый и жизнь па́ки рожде́ния ему́ пода́вый: Сам Влады́ко Го́споди, просвеще́ние лица́ Твоего́ в се́рдце его́ озаря́ти вы́ну благоволи́, щит ве́ры его́ не наве́тован от враго́в соблюди́: нетле́ния оде́жду, е́юже оде́яся, нескве́рну в нем и небла́знену сохрани́, неруши́му в нем духо́вную печа́ть благода́тию Твое́ю соблюда́я, ми́лостив ему́же и нам быва́я, по мно́жеству щедро́т Твои́х.

Я́ко благослови́ся и просла́вися, пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Молитва вторая.

Диакон: Го́споду помо́лимся.

Лик: Го́споди, поми́луй.

Иерей: Влады́ко Го́споди Бо́же наш, купе́лию небе́сное осия́ние креща́емым подава́яй, па́ки роди́вый раба́ Твоего́ новопросвеще́ннаго [или рабу́ Твою́ новопросвеще́нную] водо́ю и Ду́хом, и во́льных и нево́льных грехо́в оставле́ние тому́ дарова́вый, возложи́ на него́ ру́ку Твою́ держа́вную и сохрани́ его́ в си́ле Твоея́ бла́гости, некра́домо обруче́ние сохрани́ и сподо́би его́ в жизнь ве́чную и в Твое́ благоугожде́ние.

Я́ко Ты еси́ освяще́ние на́ше, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно и во ве́ки веко́в.

Лик: Ами́нь.

Иерей: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́ Го́споди.

Иерей: Оде́явыйся [или оде́явшаяся] в Тя, Христа́ и Бо́га на́шего, Тебе́ подклони́ с на́ми свою́ главу́, его́же сохрани́ непобеди́ма подви́жника пребы́ти на всу́е вражду́ нося́щих на него́ и на ны, Твои́м же нетле́нным венце́м да́же до конца́ победи́тели вся покажи́.

Я́ко Твое́ есть, е́же ми́ловати и спаса́ти, и Тебе́ сла́ву возсыла́ем со безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И разрешает пояс отрочате, и пелены, и соединив края их, омочает водою чистою я, и кропит отроча, глаголя:

Оправда́лся еси́ [или оправда́лася еси́]. Просвети́лся еси́. Освяти́лся еси́. Омы́лся еси́ и́менем Го́спода на́шего Иису́са Христа́ и Ду́хом Бо́га на́шего.

И взем губу новую напоенную водою, отирает лице его с главою, и перси, и прочая, глаголя:

Крести́лся еси́ [или крести́лася еси́]. Просвети́лся еси́. Мvропома́зался еси́. Освяти́лся еси́. Омы́лся еси́: во и́мя Отца́, и Сы́на, и Свята́го Ду́ха, ами́нь.

Молитва на пострижение власов.

Диакон: Го́споду помо́лимся.

Лик: Го́споди, поми́луй.

Иерей: Влады́ко Го́споди Бо́же наш, и́же о́бразом Твои́м почти́вый челове́ка, от души́ слове́сныя и те́ла благоле́пнаго устро́ивый его́, я́ко да те́ло слу́жит слове́сной души́: главу́ у́бо на высоча́йших положи́вый, и в ней мно́жайшия чу́вств водрузи́вый, незапина́ющия друг дру́гу: власы́ же главу́ покры́л еси́, во е́же не врежда́тися преложе́ньми возду́шными, и вся у́ды его́ потре́бно насади́вый, да все́ми благодари́т Тя Изряднохудо́жника. Сам Влады́ко сосу́дом избра́ния Твоего́ Па́влом Апо́столом запове́давый нам, вся в сла́ву Твою́ твори́ти прише́дшаго раба́ Твоего́ [или прише́дшия рабы́ Твоея́] имярек, нача́ток сотвори́ти стрищи́ власы́ главы́ своея́, благослови́ вку́пе с его́ восприе́мником: и даждь им всем поуча́тися в зако́не Твое́м, и благоуго́дная Тебе́ де́яти.

Я́ко ми́лостив и человеколю́бец Бог еси́, и Тебе́ сла́ву возсыла́ем Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Иерей: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́ Го́споди.

Священник же глаголет молитву сию:

Го́споди Бо́же наш, от исполне́ния купе́льнаго Твое́ю бла́гостию освяти́вый в Тя ве́рующия, благослови́ настоя́щаго младе́нца, и на главу́ его́ благослове́ние Твое́ да сни́дет. И я́коже благослови́л еси́ проро́ком Саму́илом Дави́да царя́, благослови́ и главу́ раба́ Твоего́ [или рабы́ Твоея́] имярек, руко́ю мене́ гре́шнаго, приходя́ ему́ Ду́хом Твои́м Святы́м: я́ко да преспева́яй во́зрастом и седи́нами ста́рости, сла́ву Тебе́ возсле́т, и уви́дит блага́я Иерусали́мова вся дни живота́ своего́.

Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

И постригает его крестовидно, глаголя:

Пострига́ется раб Бо́жий [или раба́ Бо́жия] имярек, во и́мя Отца́, и Сы́на, и Свята́го Ду́ха.

Лик: Ами́нь.

Таже ектения, в нейже поминает по Святейшем Патриархе восприемника с новопросвещенным.

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те [или архиепи́скопе, или епи́скопе] имярек [егоже есть область], и о всей во Христе́ бра́тии на́шей.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Еще́ мо́лимся о ми́лости, жи́зни, ми́ре, здра́вии и о спасе́нии раба́ Бо́жия имярек, восприе́мника и новопросвеще́ннаго [или о новопросвеще́нныя] имярек.

Священник: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

И бывает обычный отпуст.

Молитва святых крещений вкратце, како младенца крестити, страха ради смертнаго

Глаголет иерей: Благослове́но Ца́рство:

Таже, Трисвятое. Пресвята́я Тро́ице: И по О́тче наш: Я́ко Твое́ есть Ца́рство:

Го́споду помо́лимся.

Го́споди Бо́же Вседержи́телю, всего́ зда́ния ви́димаго же и неви́димаго соде́телю, сотвори́вый не́бо и зе́млю, и мо́ре, и вся я́же в них, собра́вый во́ды в собра́ние еди́но, заключи́вый бе́здну, и запеча́тствовавый ю́ стра́шным и сла́вным и́менем Твои́м возвы́сивый во́ды превы́ше небе́с: Ты утверди́л еси́ зе́млю на вода́х, Ты утверди́л еси́ си́лою Твое́ю мо́ре, Ты стерл еси́ главы́ змие́в в вода́х: Ты стра́шен еси́, и кто противоста́нет Тебе́? При́зри, Го́споди, на зда́ние Твое́ сие́, и на во́ду сию́, и даждь ей благода́ть избавле́ния, благослове́ние Иорда́ново, сотвори́ ю́ нетле́ния исто́чник, освяще́ния дар, грехо́в реши́тельну, неду́гов лечи́тельну, де́монов губи́тельну, проти́вным си́лам непристу́пну, а́нгельския кре́пости испо́лнену, да бежа́т от нея́ наве́тующии зда́нию Твоему́: я́ко и́мя Твое́ Го́споди призва́х, чу́дное и сла́вное, и стра́шное противным.

И абие влагает елей в воду.

Таже крещает, глаголя: Креща́ется раб Бо́жий: и прочая.

И абие облачит его, и мажет мvром, глаголя: Печа́ть да́ра:

И по сих обходит с ним по чину, поя: Ели́цы во Христа́ крести́стеся:

И бывает отпуст.

Последование о исповедании

Приводит духовный отец хотящаго исповедатися единаго, а не два, или многия, пред икону Господа нашего Иисуса Христа непокровенна. И творит стих началу:

Священник: Благослове́н Бог наш всегда́, ны́не и при́сно, и во ве́ки веко́в.

Таже: Трисвятое: По О́тче наш: Я́ко Твое́ есть Ца́рство: Го́споду помо́лимся, 12. Слава, и ныне: Прииди́те, поклони́мся: трижды.

Таже, псалом 50.

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

И настоящия тропари сия, глас 6:

Поми́луй нас, Го́споди, поми́луй нас; / вся́каго бо отве́та недоуме́юще, / сию́ Ти моли́тву я́ко Влады́це, гре́шнии прино́сим: / поми́луй нас.

Слава: Го́споди, поми́луй нас, / на Тя бо упова́хом; / не прогне́вайся на ны зело́, / ниже́ помяни́ беззако́ний на́ших, / но при́зри и ны́не я́ко благоутро́бен, и изба́ви ны от враг на́ших; / Ты бо еси́ Бог наш, и мы лю́дие Твои́, / вси дела́ руку́ Твое́ю, и и́мя Твое́ призыва́ем.

И ныне: Милосе́рдия две́ри отве́рзи нам, / благослове́нная Богоро́дице, / наде́ющиися на Тя да не поги́бнем, / но да изба́вимся Тобо́ю от бед: / Ты бо еси́ спасе́ние ро́да христиа́нскаго.

Таже: Го́споди, поми́луй, 40.

Священник глаголет: Го́споду помо́лимся.

И молитву сию:

Бо́же, Спаси́телю наш, И́же проро́ком Твои́м Нафа́ном пока́явшемуся Дави́ду о свои́х согреше́ниих оставле́ние дарова́вый, и Манасси́ину в покая́ние моли́тву прие́мый, Сам и раба́ Твоего́ [или и рабу́ Твою́] имярек, ка́ющагося [или ка́ющуюся], о ни́хже соде́ла согреше́ниих, приими́ обы́чным Твои́м человеколю́бием, презира́яй ему́ [или ей] вся соде́янная, оставля́яй непра́вды, и превосходя́й беззако́ния. Ты бо рекл еси́, Го́споди: хоте́нием не хощу́ сме́рти гре́шника, но я́ко е́же обрати́тися, и жи́ву бы́ти ему́: и я́ко се́дмьдесять седмери́цею оставля́ти грехи́. Поне́же я́ко вели́чество Твое́ безприкла́дное, и ми́лость Твоя́ безме́рная: а́ще бо беззако́ния на́зриши, кто постои́т?

Я́ко Ты еси́ Бог ка́ющихся и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно, и во ве́ки веко́в, ами́нь.

Священник глаголет: Го́споду помо́лимся.

И молитва иная.

Го́споди Иису́се Христе́, Сы́не Бо́га жива́го, Па́стырю и А́гнче, взе́мляй грех мiра, И́же заимова́ния дарова́вый двема́ должнико́ма, и гре́шнице да́вый оставле́ние грехо́в ея́: Сам, Влады́ко, осла́би, оста́ви, прости́ грехи́, беззако́ния, согреше́ния во́льная и нево́льная, я́же в ве́дении и не в ве́дении, я́же в преступле́нии и преслуша́нии бы́вшая от рабо́в Твои́х сих. И а́ще что я́ко челове́цы плоть нося́ще, и в мiре живу́ще, от диа́вола прельсти́шася. А́ще же в сло́ве, или́ в де́ле, или́ в ве́дении, или́ в неве́дении, или́ сло́во свяще́нническое попра́ша, или́ под кля́твою свяще́нническою бы́ша, или́ под свою́ ана́фему падо́ша, или́ под кля́тву ведо́шася: Сам я́ко благ, и незло́бивый Влады́ко, сия́ ра́бы Твоя́ сло́вом разреши́тися благоволи́, проща́яй им и свою́ их ана́фему и кля́тву, по вели́цей Твое́й ми́лости. Ей, Влады́ко Человеколю́бче Го́споди, услы́ши нас, моля́щихся Твое́й бла́гости о рабе́х Твои́х сих, и пре́зри я́ко многоми́лостив прегреше́ния их вся, измени́ их ве́чныя му́ки. Ты бо рекл еси́, Влады́ко: ели́ка а́ще свя́жете на земли́, бу́дут свя́зана на небеси́: и ели́ка а́ще разрешите́ на земли́, бу́дут разреше́на на небеси́.

Я́ко Ты еси́ еди́н безгре́шен, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно, и во ве́ки веко́в, ами́нь.

Посем глаголет к нему:

Се ча́до, Христо́с неви́димо стои́т, прие́мля испове́дание твое́, не усрами́ся, ниже́ убо́йся, и да не скры́еши что от мене́, но не обину́яся рцы вся, ели́ка соде́лал еси́, да прии́меши оставле́ние от Го́спода на́шего Иису́са Христа́. Се и ико́на Его́ пред на́ми: аз же то́чию свиде́тель есмь, да свиде́тельствую пред Ним вся, ели́ка рече́ши мне: а́ще ли что скры́еши от мене́, сугу́б грех и́маши. Внемли́ у́бо: поне́же бо прише́л еси́ во враче́бницу, да не неисцеле́н оты́деши.

И тако вопрошает его [или ю] прилежно едино по единому, и ожидает его [или ю], донележе отвещает противу коегождо вопрошения.

Прежде всех вопрошает его о вере, глаголя:

Рцы ми, ча́до: а́ще ве́руеши, я́ко це́рковь кафоли́ческая апо́стольская, на Восто́це насажде́ная и возраще́ная, и от Восто́ка по всей вселе́нней разсе́яная, и на Восто́це и досе́ле недви́жимо и непреме́нно пребыва́ющая, предаде́ и научи́? И а́ще не сумни́шися в ко́ем преда́нии?

И аще верит православно и несумненно, да чтет Символ веры:

Ве́рую во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

И сие скончав, вопрошает его:

Рцы ми, ча́до: не был ли еси́ ерети́к или́ отсту́пник? Не держа́лся ли еси́ с ни́ми, их ка́пища посеща́я, поуче́ния слу́шая или́ кни́ги их прочи́товая? Не лю́биши ли чесого́ мiрски́х па́че Творца́ твоего́? Не лжесвиде́тельствовал ли еси́? Не преступи́л ли еси́ ко́его обе́та Бо́гу обеща́ннаго? Писа́ния Боже́ственная на кощу́ны не приимова́л ли еси́.

И паки вопрошает его о кровосмешении. Оно бо запрещается тяжчайше блуда.

Рцы ми, ча́до: не уби́л ли еси́ челове́ка во́лею или́ нево́лею? Рцы ми, ча́до: не укра́л ли еси́ что, и сотворя́л кля́тву за то? Или́ укра́де ин, а ты прия́л еси́ то?

И аще украде что, да возвратит, а егда то возвратит, да течет ко архиерею прияти прощение, и сотворити канон свой. Аще же не сотворяше клятву, точию да исполнит, аще возможно, канон татя.

Рцы ми ча́до: не роти́лся ли еси́, и ка́ко роти́лся, во́лею или́ нево́лею, и по ну́жде? Не пре́дал ли еси́ немощна́го в ру́це си́льнаго? Не оби́диши ли кого́? Или́ оби́дел еси́ в ку́плях или́ во ино́м чесо́м?

И аще обидел есть или обидит, да платит е.

И паки глаголи: Рцы ми, ча́до: не укори́л ли еси́ роди́тели твоя́, или́ свяще́нника, или́ мона́ха, или́ ко́еголибо от челове́к? Не и́маши ли с не́киим вражды́? То да сотвори́ши любо́вь. И́бо а́ще и́маши на кого́ вражду́ или́ за́висть, да́ры твоя́ и моли́твы не суть прия́тны Бо́гу: ниже́, а́ще что твори́ши Бо́га ра́ди, прия́тно есть.

Рцы ми, ча́до: не ял ли еси́ во святу́ю Четыредеся́тницу или́ в сре́ду, или́ в пято́к от мя́са или́ сы́ра? Не пре́дал ли еси́ не́коего челове́ка диа́волу или́ поху́лил еси́, или́ укори́л еси́ ве́ру, или́ зако́н, или́ не́кую хулу́ рекл еси́, или́ клял еси́ челове́ка? Не глаго́лал ли еси́ лжу или́ клене́шися ло́жне? Или́ тщесла́вуеши или́ упива́ешися, и́хже ра́ди ду́шу и те́ло погубля́еши?

И прочия воспоминает грехи смертныя:

Го́рдость, лихоиме́ние, блуд, за́висть, чревобе́сие, гнев, лени́вство, и вся грехи́ седми́ ма́терей рожда́ющияся, со вся́ким разсу́дным испыта́нием сматря́я разли́чие лиц, и потому́ испыта́ние творя́: и́нако бо духо́вна, и́нако люди́на, и́нако мона́ха, и́нако мiрска, и́нако ю́на, и́нако ста́рца.

Завещание.

От сих всех отны́не до́лжен еси́ блюсти́ся, поне́же вторы́м креще́нием креща́ешися, по та́инству христиа́нскому, и да положи́ши нача́ло благо́е, помога́ющу тебе́ Бо́гу: па́че же не поглуми́ся на то́ежде обраща́яся, да не твори́ши челове́ком сме́ха, сия́ бо христиа́ном не су́ть прили́чна, но че́стно, и пра́во, и благогове́йно пожи́ти да помо́жет тебе́ Бог свое́ю благода́тию.

И егда сия вся к нему изречеши, и опасно испытаеши, и он паки вся яже о себе без студа открыет. И речеши ему: Поклони́ся.

Тогда преклоняет главу исповедуемый. Духовный же глаголет молитву сию:

Го́споду помо́лимся.

Го́споди Бо́же спасе́ния рабо́в Твои́х, ми́лостиве и ще́дре и долготерпели́ве, ка́яйся о на́ших зло́бах, не хотя́й сме́рти гре́шника, но е́же обрати́тися и жи́ву бы́ти ему́. Сам и ны́не уми́лостивися о рабе́ Твое́м [или рабе́ Твое́й] имярек, и пода́ждь ему́ о́браз покая́ния, проще́ние грехо́в и отпуще́ние, проща́я ему́ вся́кое согреше́ние, во́льное же и нево́льное. Примири́ и соедини́ его́ святе́й Твое́й Це́ркви, о Христе́ Иису́се Го́споде на́шем, с ни́мже Тебе́ подоба́ет держа́ва и великоле́пие, ны́не и при́сно, и во ве́ки веко́в, ами́нь.

По молитве же разрешает иерей кающагося низу лежащаго, сице глаголя. Совершение тайны святаго покаяния.

Госпо́дь и Бог наш Иису́с Христо́с благода́тию и щедро́тами Своего́ человеколю́бия да прости́т ти, ча́до имярек, вся согреше́ния твоя́. И аз, недосто́йный иере́й, вла́стию Его́ мне да́нною, проща́ю и разреша́ю тя от всех грехо́в твои́х, во и́мя Отца́, и Сы́на, и Свята́го Ду́ха, ами́нь.

Конец же разрешения его глаголя, иерей знаменует крестообразно десницею кающагося.

Таже, Досто́йно есть. Сла́ва, и ны́не:

И отпуст.

Тогда канон даст ему противу согрешения его. Аще убо имать многия грехи, даст ему канон вящший, сиречь, иже имать множайшая лета, и иная с сими разрешаются. И глаголет к нему:

Ча́до, толи́ка ле́та повелева́ют Боже́ственнии и свяще́ннии зако́ни, да не причасти́шися Боже́ственных Та́ин, то́чию да пие́ши Агиа́сму (Святы́х Богоявле́ний во́ду) вели́кую, и а́ще удержи́шися от Боже́ственнаго Прича́стия, разреша́тся греси́ твои́: а́ще же престу́пиши, и приобщи́шися, вторы́й Иу́да бу́деши. А́ще же изнемо́жеши к сме́рти, да причасти́шися. А́ще ли воста́неши, па́ки ста́ни во урече́нных ле́тех, и приложи́ в ме́ру, е́же содержа́ти па́ки, и ин кано́н за прича́стие, да наверши́ши ме́ру.

Внемли и сему: Отне́леже оста́вит челове́к грех, тогда́ кано́н прие́млет, по 39–му пра́вилу Васи́лия Вели́каго: ели́ко же твори́т грех, а́ще и не причаща́ется, не вменя́ется ему́ то. Егда́ же па́ки удержи́тся на вре́мя от причаще́ния, и па́ки низпа́дает в грех, па́ки нача́ло полага́ет в кано́н.

А́ще ли случи́тся ему́ па́сти во ин грех, пре́жде соверше́ния кано́на, подоба́ет сматря́ти множа́йшая ле́та от несоверше́нных кано́на, и секра́тых, си́речь, новоприлу́чшихся, и ка́я суть мно́жайшия, ты́я да держи́т. А́ще ли па́ки по оша́янии греха́, удержа́ вре́мя от прича́стия или́ сам о себе́, или́ от ина́го духовника́, чи́слятся и та́я ле́та в кано́н.

Внемли и сему: Егда́ обря́щется челове́к благогове́йный, и произво́лит твори́ти не́колико мета́ний на нощеде́нство по си́ле свое́й, отпусти́ ему́ еди́но ле́то от ме́ры кано́на прича́стия. А́ще же произво́лит сотвори́ти ми́лостыню по ме́ре свое́й, оста́ви ему́ и друго́е ле́то. А́ще ли пости́тся сре́ду и пято́к, по Боже́ственным пра́вилом, оста́ви ему́ и еще́ друго́е ле́то. А́ще ли и понеде́льник восхо́щет воздержа́тися от мя́са, друго́е па́ки отпусти́ ему́ ле́то: на сыр и я́ица, друго́е. Та́кожде и и́ну доброде́тель а́ще сотвори́т, друго́е па́ки отпусти́ ему́ ле́то. А́ще ли челове́к той нижа́е три́десяти лет есть, друго́е ле́то па́ки оста́ви ему́. А́ще же есть и от два́десяти нижа́е, мне́е запреща́ется. А́ще же не изво́лит напи́санных, да испо́лнит це́ло определе́нная ле́та.

Внемли и сему: Я́ко а́ще по согреше́нии восхо́щет кто бы́ти мона́х, две ча́сти да держи́т, а тре́тию часть лет оста́ви ему́. А́ще же восхо́щет отыти́ во о́бщее житие́, оста́ви ему́ пол. А́ще ли по прия́тии о́браза паде́т, уста́вленная да испо́лнит це́ло.

О женах: От жен вопроша́ти: еда́ ноша́ху бы́лие, во е́же не сотвори́ти отроча́, или́ а́ще ка́я напои́ ложесна́, е́же не зача́ти, или́ яде́ бы́лие, или́ пресы́тися, и изве́рже отроча́ самохо́тне. И егда́ обря́щется, я́ко не́что сотвори́, и изве́рже самохо́тне, уби́йца есть, и запреща́ется я́ко уби́йца. А́ще же нево́лею по ну́жде не́коей изве́рже де́тища своего́, еди́но ле́то да не причасти́тся, а нося́щая бы́лие, да оста́вит е́, и да запрети́тся шесть лет, по шестьдеся́тому пра́вилу, е́же в Тру́лле. Та́кожде и обви́тия, си́речь, шо́лки или́ кону́ры, а́ще на де́ти своя́, или́ на живо́тная возлага́ют, или́ прохо́дят чароде́йства. А́ще же яде́ бы́лие, или́ и́но что, и отрави́ ложесна́ своя́, и ктому́ де́ти не ражда́ет, я́ко уби́йца запреща́ется. А́ще же волше́бствова, да весть, ко́е де́тище роди́т, или́ да позна́ет что от неве́домых: шесть лет да не причасти́тся, по шестьдеся́тому пра́вилу шеста́го собо́ра. Вопроша́ет же и о ины́х гресе́х блуда́, и волше́бства, и малаки́и, и уби́йства, и татьбы́, я́ко и муже́й, а наипа́че чрез естество́ с свои́ми му́жы не падо́ша ли ся. А́ще же исхода́таила кому́ блуд, и та я́ко блудни́ца запреща́ется.

Како подобает духовным отцем строити исповедающихся им.

Пра́вило дванадеся́тое, е́же в Нике́и пе́рваго собо́ра, и Агки́рскаго второ́е, но и пя́тое, еще́ же и шесто́е, епи́скопом оставля́ет власть, или́ умно́жити, или́ ума́лити запреще́ния, тепле́е я́ве, не́жели ле́ностне покая́ние указу́ющим: да сматря́ется же сих пре́жде житие́, и е́же пото́м, или́ целому́дренно, или́ разсла́бленно живу́т и ле́ностно, и та́ко человеколю́бие да ме́рится. А́ще же неотсту́пно держа́тся свои́х обы́чаев, и сласте́м плотски́м па́че рабо́тати восхо́щут, не́жели Го́сподеви, и Ева́нгельскаго жития́ не прие́млют, ни еди́но нам о́бщее к ним сло́во. Мы бо в лю́дех непокори́вых и прекосло́вных научи́хомся слы́шати: спаса́яй, спаси́ твою́ ду́шу.

От книги матфеевы, 40, состава, глава 7:

Во днех святе́йшаго Луки́, во́ину не́коему уби́йство во́льное соде́лавшу, епи́скоп не́кий на кра́ткое вельми́ вре́мя напи́сано даде́ ему́ разреше́ние, и потяза́емь сый от собо́ра, пра́вило предлага́ше, е́же епи́скопом попуща́ет власть, или́ ослабева́ти, или́ расти́ти запреще́ния ка́ющимся. Но услы́ша, я́ко архиере́ем даде́ся у́бо сие́, но не безыстяза́тельно и преизли́шно твори́ти схожде́ние, [и я́ко паучи́нами не подоба́ет вяза́ти, я́же треми́ кодо́лами свя́зоватися до́лжна суть]. Те́мже во́ина у́бо пра́вильному запреще́нию собо́р предаде́: архиере́я же обвини́, е́же во урече́нное вре́мя литурги́и пожда́нием.

Молитва над разрешаемым от запрещения.

Благоутро́бне Го́споди, Бла́же и Человеколю́бче, и́же Твои́х ра́ди щедро́т низпосла́вый Единоро́днаго Твоего́ Сы́на в мiр, да расто́ргнет е́же на ны́ рукописа́ние согреше́ний, и разреши́т у́зы, и́же от греха́ связу́емых, и пропове́сть плене́нным оставле́ние. Ты, Влады́ко, и раба́ Твоего́, [или рабу́ Твою́] имярек, Твое́ю бла́гостию свободи́ належа́щаго ему́ [или ей] у́за, и да́руй ему́ [или ей] безгре́шно на вся́ко вре́мя и ме́сто приступа́ти к Твоему́ вели́честву со дерзнове́нием, и чи́стою со́вестию проси́ти, е́же от Тебе́ бога́тыя ми́лости.

Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

Последование бываемое о обручении

По Божественной литургии, священнику стоящу в святилищи, предстоят хотящии спрягатися пред святыми дверьми: муж убо одесную, жена же ошуюю. Лежат же на десней стране святыя трапезы перстни их два, златый и сребряный, сребряный убо уклоняяся к десным, златый же к левым, близ друг друга. Священник же назнаменует главы новоневестных трижды, и дает им свещи возжженны, и введ я внутрь храма, кадит крестовидно, и глаголется от диакона:

Благослови́, Влады́ко.

И священник: Благослове́н Бог наш всегда́, ны́не и при́сно, и во ве́ки веко́в.

Лик: Ами́нь.

Диакон: Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

Лик: Го́споди, поми́луй.

О ми́ре всего́ мiра, благостоя́нии святы́х Бо́жиих церкве́й и соедине́нии всех, Го́споду помо́лимся.

Лик: Го́споди, поми́луй.

О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.

Лик: Го́споди, поми́луй.

О Вели́ком Господи́не и отце́ на́шем Святе́йшем Патриа́рхе (имярек), и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.

Лик: Го́споди, поми́луй.

О Богохрани́мей стране́ на́шей, власте́х и во́инстве ея́, Го́споду помо́лимся.

Лик: Го́споди, поми́луй.

О рабе́ Бо́жии, имярек, и рабе́ Бо́жией, имярек, ны́не обруча́ющихся друг дру́гу, и о спасе́нии их, Го́споду помо́лимся.

Лик: Го́споди, поми́луй.

О е́же пода́тися им ча́дом в прия́тие ро́да, и всем я́же ко спасе́нию проше́нием, Го́споду помо́лимся.

Лик: Го́споди, поми́луй.

О е́же низпосла́тися им любви́ соверше́нней, ми́рней, и по́мощи, Го́споду помо́лимся.

Лик: Го́споди, поми́луй.

О е́же сохрани́тися им в единомы́слии и тве́рдей ве́ре, Го́споду помо́лимся.

Лик: Го́споди, поми́луй.

О е́же благослови́тися им в непоро́чном жи́тельстве, Го́споду помо́лимся.

Лик: Го́споди, поми́луй.

Я́ко да Госпо́дь Бог наш да́рует им брак че́стен, и ло́же нескве́рное, Го́споду помо́лимся.

Лик: Го́споди, поми́луй.

О изба́витися нам от вся́кия ско́рби, гне́ва и ну́жды, Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Пресвяту́ю, пречи́стую, преблагослове́нную, сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возглашение: Я́ко подоба́ет Тебе́ вся́кая сла́ва, честь, и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Таже глаголет молитву велегласно:

Бо́же ве́чный, разстоя́щаяся собра́вый в соедине́ние, и сою́з любве́ положи́вый им неразруши́мый: благослови́вый Исаа́ка и Реве́кку, и насле́дники я́ Твоего́ обетова́ния показа́вый: Сам благослови́ и рабы́ Твоя́ сия́, имярек и имярек, наставля́я я́ на вся́кое де́ло благо́е.

Я́ко ми́лостивый и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́ Го́споди.

Священник: Го́споди Бо́же наш, от язы́к предобручи́вый Це́рковь де́ву чи́стую, благослови́ обруче́ние сие́, и соедини́, и сохрани́ рабы́ Твоя́ сия́ в ми́ре и единомы́слии.

Тебе́ бо подоба́ет вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Таже взем священник перстни, дает первее мужу златый, таже сребряный жене. И глаголет мужу:

Обруча́ется раб Бо́жий, имярек, рабе́ Бо́жией, имярек, во и́мя Отца́, и Сы́на, и Свята́го Ду́ха, ами́нь.

Таже и жене глаголет:

Обруча́ется раба́ Бо́жия, имярек, рабу́ Бо́жию, имярек, во и́мя Отца́, и Сы́на, и Свята́го Ду́ха, ами́нь.

И егда речет на едином коемждо трижды, творит крест перстнем на главах их: и налагает я на десных их перстех. Таже изменяет перстни новоневестных восприемник.

Диакон: Го́споду помо́лимся.

Лик: Го́споди, поми́луй.

Священник же глаголет молитву:

Го́споди Бо́же наш, о́троку патриа́рха Авраа́ма сше́ствовавый в средоре́чии, посыла́я уневе́стити господи́ну его́ Исаа́ку жену́, и хода́тайством водоноше́ния обручи́ти Реве́кку откры́вый. Сам благослови́ обруче́ние рабо́в Твои́х, сего́ имярек, и сея́ имярек, и утверди́ е́же у них глаго́ланное сло́во: утверди́ я́ е́же от Тебе́ святы́м соедине́нием. Ты бо из нача́ла созда́л еси́ му́жеский пол и же́нский, и от Тебе́ сочетава́ется му́жу жена́, в по́мощь и в восприя́тие ро́да челове́ча. Сам у́бо Го́споди Бо́же наш, посла́вый и́стину в насле́дие Твое́, и обетова́ние Твое́ на рабы́ Твоя́, отцы́ на́ша, в ко́емждо ро́де и ро́де избра́нныя Твоя́. При́зри на раба́ Твоего́ имярек, и на рабу́ Твою́ имярек, и утверди́ обруче́ние их в ве́ре и единомы́слии, и и́стине, и любви́. Ты бо Го́споди показа́л еси́ да́тися обруче́нию и утвержда́тися во все́м. Пе́рстнем даде́ся власть Ио́сифу во Еги́пте; пе́рстнем просла́вися Дании́л во стране́ Вавило́нстей; пе́рстнем яви́ся и́стина Фама́ры; пе́рстнем Оте́ц наш Небе́сный щедр бысть на Сы́на Своего́: дади́те бо, глаго́лет, пе́рстень на десни́цу Его́, и закла́вше тельца́ упита́ннаго, я́дше возвесели́мся. Сама́ десни́ца Твоя́, Го́споди, Моисе́я вооружи́ в Чермне́м мо́ри; сло́вом бо Твои́м и́стинным небеса́ утверди́шася и земля́ основа́ся, и десни́ца раб Твои́х благослови́тся сло́вом Твои́м держа́вным, и мы́шцею Твое́ю высо́кою. Сам у́бо и ны́не, Влады́ко, благослови́ пе́рстней положе́ние сие́ благослове́нием Небе́сным, и А́нгел Твой да преды́дет пред ни́ми вся дни живота́ их.

Я́ко Ты еси́ благословля́яй и освяща́яй вся́ческая, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Абие диакон ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), и о всей во Христе́ бра́тии на́шей.

Лик: Го́споди, поми́луй, трижды.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй, трижды.

Еще́ мо́лимся о рабе́х Бо́жиих имярек, и имярек, обруча́ющихся друг дру́гу.

Лик: Го́споди, поми́луй, трижды.

Еще́ мо́лимся за всю бра́тию и за вся христиа́ны.

Лик: Го́споди, поми́луй, трижды.

Возглас: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Таже отпуст.

Последование венчания

Аще убо хотят в тожде время венчатися, входят во храм со свещами возжженными, предыдущу священнику с кадильницею, и поющу псалом 127, сице: людие же на кийждо стих глаголют: Сла́ва Тебе́, Бо́же наш, сла́ва Тебе́.

Блаже́ни вси боя́щиися Го́спода.

Сла́ва Тебе́, Бо́же наш, сла́ва Тебе́.

Ходя́щии в путе́х Его́.

Сла́ва Тебе́, Бо́же наш, сла́ва Тебе́.

Труды́ плодо́в твои́х сне́си.

Сла́ва Тебе́, Бо́же наш, сла́ва Тебе́.

Блаже́н еси́, и добро́ тебе́ бу́дет.

Сла́ва Тебе́, Бо́же наш, сла́ва Тебе́.

Жена́ твоя́ я́ко лоза́ плодови́та, во страна́х до́му твоего́.

Сла́ва Тебе́, Бо́же наш, сла́ва Тебе́.

Сы́нове твои́ я́ко новосажде́ния ма́слична, о́крест трапе́зы твоея́.

Сла́ва Тебе́, Бо́же наш, сла́ва Тебе́.

Се́ та́ко благослови́тся челове́к боя́йся Го́спода.

Сла́ва Тебе́, Бо́же наш, сла́ва Тебе́.

Бла́гослови́т тя Госпо́дь от Сио́на, и у́зриши блага́я Иерусали́ма вся дни живота́ твоего́.

Сла́ва Тебе́, Бо́же наш, сла́ва Тебе́.

И у́зриши сы́ны сыно́в твои́х: мир на Изра́иля.

Сла́ва Тебе́, Бо́же наш, сла́ва Тебе́.

Посем глаголет иерей поучительное слово, сказуя им, что есть супружества тайна: и како в супружестве богоугодно и честно жительствовати имут. По скончании же слова, вопрошает иерей жениха глаголя:

И́маши ли, имярек, произволе́ние благо́е и непринужде́нное, и кре́пкую мысль, поя́ти себе́ в жену́ сию́, имярек, ю́же зде пред тобо́ю ви́диши?

И отвещает жених, глаголя: И́мам, честны́й о́тче.

Иерей паки: Не обеща́лся ли еси́ ино́й неве́сте?

Жених: Не обеща́хся, честны́й о́тче.

И абие иерей, зря к невесте, вопрошает ю, глаголя:

И́маши ли произволе́ние благо́е и непринужде́нное, и тве́рдую мысль, поя́ти себе́ в му́жа сего́ имярек, его́же пред тобо́ю зде ви́диши?

И отвещает невеста, глаголющи: И́мам, честны́й о́тче.

Иерей паки: Не обеща́лася ли еси́ ино́му му́жу?

И отвещает невеста: Не обеща́хся, честны́й о́тче.

Таже глаголет диакон: Благослови́, Влады́ко.

Священник: Благослове́но Ца́рство Отца́ и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Диакон ектению:

Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

Лик: Го́споди, поми́луй.

О ми́ре всего́ мiра, благостоя́нии святы́х Бо́жиих церкве́й и соедине́нии всех, Го́споду помо́лимся.

Лик: Го́споди, поми́луй.

О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.

Лик: Го́споди, поми́луй.

О Вели́ком Господи́не и отце́ на́шем, Святе́йшем Патриа́рхе (имярек), и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), честне́м пресви́терстве, во Христе́ диа́констве и о всем при́чте и лю́дех, Го́споду помо́лимся.

Лик: Го́споди, поми́луй.

О Богохрани́мей стране́ на́шей, власте́х и во́инстве ея́, Го́споду помо́лимся.

Лик: Го́споди, поми́луй.

О рабе́х Бо́жиих, имярек и имярек, ны́не сочетава́ющихся друг дру́гу в бра́ка обще́ние, и о спасе́нии их, Го́споду помо́лимся.

Лик: Го́споди, поми́луй.

О е́же благослови́тися бра́ку сему́, я́коже в Ка́не Галиле́йстей, Го́споду помо́лимся.

Лик: Го́споди, поми́луй.

О е́же пода́тися им целому́дрию, и плоду́ чре́ва на по́льзу, Го́споду помо́лимся.

Лик: Го́споди, поми́луй.

О е́же возвесели́тися им виде́нием сыно́в и дще́рей, Го́споду помо́лимся.

Лик: Го́споди, поми́луй.

О е́же дарова́тися им благоча́дия восприя́тию, и незазо́рному пребыва́нию, Го́споду помо́лимся.

Лик: Го́споди, поми́луй.

О е́же дарова́ти и́мже и нам вся ко спасе́нию проше́ния, Го́споду помо́лимся.

Лик: Го́споди, поми́луй.

О е́же изба́витися и́мже и нам от вся́кия ско́рби, гне́ва и ну́жды, Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Пресвяту́ю, пречи́стую, преблагослове́нную, сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Священник возгласно: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся.

Лик: Го́споди, поми́луй.

Священник молитву сию велегласно:

Бо́же Пречи́стый, и всея́ тва́ри Соде́телю, ребро́ пра́отца Ада́ма за Твое́ человеколю́бие в жену́ преобрази́вый и благослови́вый я́, и реки́й: расти́теся и мно́житеся, и облада́йте земле́ю, и обою́ ею́ еди́н уд показа́вый сопряже́нием. Сего́ бо ра́ди оста́вит челове́к отца́ своего́ и ма́терь, и прилепи́тся жене́ свое́й, и бу́дета два в плоть еди́ну, и я́же Бог спряже́, челове́к да не разлуча́ет. И́же раба́ Твоего́, Авраа́ма, благослови́вый и разве́рзый ложесна́ Са́ррина, и отца́ мно́жества язы́ков сотвори́вый; и́же Исаа́ка Реве́кце дарова́вый, и рождество́ ея́ благослови́вый; и́же Иа́кова Рахи́ле сочета́вый, и из него́ двана́десять патриа́рхов показа́вый; и́же Ио́сифа и Асене́фу спряги́й, плод детотворе́ния им, Ефре́ма и Манасси́ю дарова́вый; и́же Заха́рию и Елисаве́т прие́мый, и Предте́чу рожде́ние им показа́вый; и́же от ко́рене Иессе́ова по пло́ти израсти́вый Присноде́ву, и из нея́ воплоти́выйся, и роди́выйся во спасе́ние ро́да челове́ческаго; и́же за неизрече́нный Твой дар и мно́гую бла́гость, прише́дый в Ка́ну Галиле́йскую и та́мошний брак благослови́вый; да яви́ши, я́ко Твоя́ во́ля есть зако́нное супру́жество, и е́же из него́ чадотворе́ние. Сам, Влады́ко Пресвяты́й, приими́ моле́ние нас, рабо́в Твои́х, я́коже та́мо, и зде прише́д неви́димым Твои́м предста́тельством, благослови́ брак сей, и пода́ждь рабо́м Твои́м сим, имярек и имярек, живо́т ми́рен, долгоде́нствие, целому́дрие, друг ко дру́гу любо́вь в сою́зе ми́ра, се́мя долгожи́зненное, о ча́дех благода́ть, неувяда́емый сла́вы вене́ц. Сподо́би я́ ви́дети ча́да ча́дов, ло́же ею́ ненаве́тно соблюди́, и даждь и́ма от росы́ Небе́сныя свы́ше, и от ту́ка земна́го; испо́лни до́мы их пшени́цы, вина́ и еле́а и вся́кия благосты́ни, да преподаю́т и тре́бующим, да́руя ку́пно и су́щим с ни́ма вся я́же ко спасе́нию проше́ния.

Я́ко Бог ми́лости и щедро́т, и человеколю́бия еси́, и Тебе́ сла́ву возсыла́ем со безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся.

Лик: Го́споди, поми́луй.

Священник, молитву сию велегласно:

Благослове́н еси́ Го́споди Бо́же наш, и́же та́йнаго и чи́стаго бра́ка священнодействи́телю, и теле́снаго законоположи́телю, нетле́ния храни́телю, жите́йских благи́й строи́телю. Сам и ны́не, Влады́ко, в нача́ле созда́вый челове́ка и положи́вый его́ я́ко царя́ тва́ри, и реки́й: не добро́ бы́ти челове́ку еди́ному на земли́, сотвори́м ему́ помо́щника по нему́; и взем еди́но от ребр его́, созда́л еси́ жену́, ю́же ви́дев Ада́м, рече́: сия́ ны́не кость от косте́й мои́х, и плоть от пло́ти моея́; сия́ нарече́тся жена́, я́ко от му́жа своего́ взята́ бы́сть сия́. Сего́ ра́ди оста́вит челове́к отца́ своего́ и ма́терь, и прилепи́тся жене́ свое́й, и бу́дета два в плоть еди́ну; и я́же Бог сопряже́, челове́к да не разлуча́ет. Сам и ны́не, Влады́ко Го́споди Бо́же наш, низпосли́ благода́ть Твою́ Небе́сную на рабы́ Твоя́ сия́, имярек и имярек; и даждь рабе́ сей во всем повинова́тися му́жу, и рабу́ Твоему́ сему́ бы́ти во главу́ жены́, я́ко да поживу́т по во́ли Твое́й. Благослови́ я́, Го́споди Бо́же наш, я́коже благослови́л еси́ Авраа́ма и Са́рру; благослови́ я́, Го́споди Бо́же наш, я́коже благослови́л еси́ Исаа́ка и Реве́кку; благослови́ я́, Го́споди Бо́же наш, я́коже благослови́л еси́ Иа́кова, и вся патриа́рхи; благослови́ я́, Го́споди Бо́же наш, я́коже благослови́л еси́ Ио́сифа и Асене́фу; благослови́ я́, Го́споди Бо́же наш, я́коже благослови́л еси́ Моисе́я и Сепфо́ру; благослови́ я́, Го́споди Бо́же наш, я́коже благослови́л еси́ Иоаки́ма и А́нну; благослови́ я́, Го́споди Бо́же наш, я́коже благослови́л еси́ Заха́рию и Елисаве́т. Сохрани́ я́, Го́споди Бо́же наш, я́коже сохрани́л еси́ Но́я в ковче́зе; сохрани́ я́, Го́споди Бо́же наш, я́коже сохрани́л еси́ Ио́ну во чре́ве ки́тове; сохрани́ я́, Го́споди Бо́же наш, я́коже сохрани́л еси́ свя́тыя три́ о́троки от огня́, низпосла́вый им ро́су с небесе́; и да прии́дет на ня ра́дость о́ная, ю́же имя́ше блаже́нная Еле́на, егда́ обре́те Честны́й Крест. Помяни́ я́, Го́споди Бо́же наш, я́коже помяну́л еси́ Ено́ха, Си́ма, Илию́; помяни́ я́, Го́споди Бо́же наш, я́коже помяну́л еси́ святы́я Твоя́ четы́редесять му́ченики, низпосла́вый им с небесе́ венцы́; помяни́, Бо́же, и воспита́вшия их роди́тели; зане́ моли́твы роди́телей утвержда́ют основа́ния домо́в. Помяни́, Го́споди Бо́же наш, рабы́ Твоя́ уневе́стившияся, сше́дшияся в ра́дость сию́. Помяни́, Го́споди Бо́же наш, раба́ Твоего́, имярек, и рабу́ Твою́, имярек, и благослови́ я́. Да́ждь им пло́д чре́ва, доброча́дие, единомы́слие душ и теле́с; возвы́си я́ я́ко ке́дры лива́нския, я́ко ло́зу благоро́згную. Да́руй им се́мя кла́сяно, да вся́кое самодово́льство иму́ще, изоби́луют на вся́кое де́ло благо́е и Тебе́ благоуго́дное; и да у́зрят сы́ны сыно́в свои́х, я́ко новосажде́ния ма́сличная о́крест трапе́зы их; и благоугоди́вше пред Тобо́ю, возсия́ют я́ко свети́ла на небеси́, в Тебе́, Го́споде на́шем. С Тобо́ю же сла́ва, держа́ва, честь и поклоне́ние, безнача́льному Твоему́ Отцу́, и животворя́щему Твоему́ Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся.

Лик: Го́споди, поми́луй.

И паки священник молитву сию глаголет велегласно:

Бо́же Святы́й, созда́вый от пе́рсти челове́ка, и от ребра́ его́ возсозда́вый жену́, и спряги́й ему́ помо́щника по нему́, за е́же та́ко го́дно бысть Твоему́ Вели́честву, не еди́ному бы́ти челове́ку на земли́: Сам и ны́не, Влады́ко, низпосли́ ру́ку Твою́ от свята́го жили́ща Твоего́, и сочета́й раба́ Твоего́ сего́, имярек, и рабу́ Твою́ сию́, имярек, зане́ от Тебе́ сочетава́ется му́жу жена́. Сопрязи́ я́ в единому́дрии, венча́й я́ в плоть еди́ну, да́руй и́ма плод чре́ва, благоча́дия восприя́тие.

Я́ко Твоя́ держа́ва и Твое́ есть Ца́рство, и си́ла, и сла́ва, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

И по амине, прием священник венцы, венчает первее жениха, глаголя:

Венча́ется раб Бо́жий, имярек, рабе́ Бо́жией, имярек, во и́мя Отца́, и Сы́на, и Свята́го Ду́ха, ами́нь.

Таже венчает и невесту, глаголя:

Венча́ется раба́ Бо́жия, имярек, рабу́ Бо́жию, имярек, во и́мя Отца́, и Сы́на, и Свята́го Ду́ха, ами́нь.

Таже благословляет я трижды, глаголя трижды:

Го́споди Бо́же наш, сла́вою и че́стию венча́й я́.

Диакон: Во́нмем.

Священник: Мир всем.

Людие: И ду́хови твоему́.

Диакон: Прему́дрость́

Таже прокимен Апостола, глас 8:

Положи́л еси́ на глава́х их венцы́, от ка́меней честны́х, / живота́ проси́ша у Тебе́, и дал еси́ им. Стих: Я́ко да́си им благослове́ние в век ве́ка, возвесели́ши я́ ра́достию с лице́м Твои́м.

Посем диакон: Прему́дрость.

И чтец: К Ефесе́ем посла́ния свята́го Апо́стола Па́вла чте́ние.

И паки диакон: Во́нмем.

Апостол ко Ефесеем, зачало 230.

Бра́тие, благодаря́ще всегда́ о всех, о и́мени Го́спода на́шего Иису́са Христа́, Бо́гу и Отцу́: повину́ющеся друг дру́гу в стра́се Бо́жии. Жены́ свои́м муже́м повину́йтеся, я́коже Го́споду: зане́ муж глава́ есть жены́, я́коже и Христо́с глава́ Це́ркве, и Той есть спаси́тель те́ла. Но я́коже Це́рковь повину́ется Христу́, та́кожде и жены́ свои́м муже́м во всем. Му́жие, люби́те своя́ жены́, я́коже и Христо́с возлюби́ Це́рковь, и Себе́ предаде́ за ню: да освяти́т ю́, очи́стив ба́нею водно́ю в глаго́ле. Да предста́вит ю́ Себе́ сла́вну Це́рковь, не иму́щу скве́рны, или́ поро́ка, или́ не́что от таковы́х, но да есть свя́та и непоро́чна. Та́ко до́лжни суть му́жие люби́ти своя́ жены́, я́ко своя́ телеса́: любя́й бо свою́ жену́, себе́ сама́го лю́бит. Никто́же бо когда́ свою́ плоть возненави́де, но пита́ет и гре́ет ю́, я́коже и Госпо́дь Це́рковь: зане́ у́ди есмы́ те́ла Его́, от пло́ти Его́, и от косте́й Его́. Сего́ ра́ди оста́вит челове́к отца́ своего́ и ма́терь, и прилепи́тся к жене́ свое́й, и бу́дета два в плоть еди́ну. Та́йна сия́ вели́ка есть: аз же глаго́лю во Христа́ и во Це́рковь. Оба́че и вы по еди́ному, ки́йждо свою́ жену́ си́це да лю́бит, я́коже и себе́, а жена́ да бои́тся своего́ му́жа.

Священник: Мир ти.

И чтец: И ду́хови твоему́.

Диакон: Прему́дрость.

Аллилуиа, глас 5.

Стих: Ты Го́споди сохрани́ши ны и соблюде́ши ны от ро́да сего́, и во век.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Людие: И ду́хови твоему́.

Священник: От Иоа́нна свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Иоанна, зачало 6.

Во вре́мя о́но, брак бысть в Ка́не Галиле́йстей, и бе Ма́ти Иису́сова ту. Зван же бысть Иису́с и ученицы́ Его́ на брак. И не доста́вшу вину́, глаго́ла Ма́ти Иису́сова к Нему́: вина́ не и́мут. Глаго́ла Ей Иису́с: что есть Мне и Тебе́, же́но? Не у́ прии́де час Мой. Глаго́ла Ма́ти Его́ слуга́м: е́же а́ще глаго́лет вам, сотвори́те. Бе́ху же ту водоно́сы ка́менни шесть, лежа́ще по очище́нию иуде́йску, вместя́щия по двема́ или́ трие́м ме́рам. Глаго́ла им Иису́с: напо́лните водоно́сы воды́. И напо́лниша их до верха́. И глаго́ла им: почерпи́те ны́не, и принеси́те архитрикли́нови. И принесо́ша. Я́коже вкуси́ архитрикли́н вина́ бы́вшаго от воды́, [и не ве́дяше отку́ду есть: слуги́ же ве́дяху поче́рпшии во́ду,] пригласи́ жениха́ архитрикли́н. И глаго́ла ему́: всяк челове́к пре́жде до́брое вино́ полага́ет, и егда́ упию́тся, тогда́ ху́ждшее: ты же соблю́л еси́ до́брое вино́ досе́ле. Се сотвори́ нача́ток зна́мением Иису́с в Ка́не Галиле́йстей, и яви́ сла́ву Свою́, и ве́роваша в Него́ ученицы́ Его́.

Священник: Мир ти́, благовеству́ющему.

Лик: Сла́ва Тебе́, Го́споди, сла́ва Тебе́.

Диакон: Рцем вси от всея́ души́, и от всего́ помышле́ния на́шего рцем.

Лик: Го́споди, поми́луй.

Го́споди Вседержи́телю, Бо́же оте́ц на́ших, мо́лим Ти ся, услы́ши и поми́луй.

Лик: Го́споди, поми́луй.

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии и оставле́нии грехо́в рабо́в Бо́жиих, имярек, и помина́ет и́хже хо́щет.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся.

Лик: Го́споди, поми́луй.

Священник молитву сию:

Го́споди Бо́же наш, во спаси́тельном Твое́м смотре́нии, сподо́бивый в Ка́не Галиле́йстей, честны́й показа́ти бра́к Твои́м прише́ствием: Сам ны́не рабы́ Твоя́, имярек, и имярек, я́же благоволи́л еси́ сочетава́тися друг дру́гу, в ми́ре и единомы́слии сохрани́, честны́й их брак покажи́, нескве́рное их ло́же соблюди́, непоро́чное их сожи́тельство пребыва́ти благоволи́, и сподо́би я́ в ста́рости масти́тей дости́гнути, чи́стым се́рдцем де́лающа за́поведи Твоя́.

Ты бо еси́ Бог наш, Бог е́же ми́ловати и спаса́ти, и Тебе́ сла́ву возсыла́ем, со безнача́льным Твои́м Отце́м, и всесвя́ты́м, и благи́м, и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Диакон: Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Дне всего́ соверше́нна, свя́та, ми́рна и безгре́шна, у Го́спода про́сим.

Лик: Пода́й, Го́споди.

А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.

Лик: Пода́й, Го́споди.

Проще́ния и оставле́ния грехо́в и прегреше́ний на́ших, у Го́спода про́сим.

Лик: Пода́й, Го́споди.

До́брых и поле́зных душа́м нашим, и ми́ра мiрови, у Го́спода про́сим.

Лик: Пода́й, Го́споди.

Про́чее вре́мя живота́ на́шего в ми́ре и покая́нии сконча́ти, у Го́спода про́сим.

Лик: Пода́й, Го́споди.

Христиа́нския кончи́ны живота́ на́шего, безболе́знены, непосты́дны, ми́рны, и до́браго отве́та на стра́шнем суди́щи Христо́ве про́сим.

Лик: Пода́й, Го́споди.

Соедине́ние ве́ры и прича́стие Свята́го Ду́ха испроси́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Священник возглашает: И сподо́би нас, Влады́ко, со дерзнове́нием, неосужде́нно сме́ти призыва́ти Тебе́, Небе́снаго Бо́га Отца́, и глаго́лати.

И людие: О́тче наш, И́же еси́ на небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

Священник возглашает: Я́ко Твое́ есть Ца́рство, и си́ла, и сла́ва, Отца́, и Сына́, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́ Го́споди.

Таже приносится общая чаша, и благословляет ю священник, и глаголет молитву сию:

Диакон: Го́споду помо́лимся.

Лик: Го́споди, поми́луй.

Священник: Бо́же, вся сотвори́вый кре́постию Твое́ю, и утверди́вый вселе́нную, и украси́вый вене́ц всех сотворе́нных от Тебе́, и ча́шу о́бщую сию́ подава́яй сочетава́ющимся ко обще́нию бра́ка, благослови́ благослове́нием духо́вным.

Возгласно: Я́ко благослови́ся Твое́ и́мя, и просла́вися Твое́ Ца́рство, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Таже взем священник в руку общую чашу, преподает им трижды: первее мужу, и потом жене.

И абие прием я священник, куму держащу созади венцы, обращает яко образом круга. И поет священник, или людие настоящия тропари, во глас 5:

Иса́ие, лику́й, / Де́ва име́ во чре́ве / и роди́ Сы́на Емману́ила, / Бо́га же и Челове́ка, / Восто́к и́мя Ему́, / Его́ же велича́юще, / Де́ву ублажа́ем.

Инии, глас 7:

Святи́и му́ченицы, / до́бре страда́льчествовавшии, и венча́вшиися, / моли́теся ко Го́споду, / поми́ловатися душа́м на́шим.

Сла́ва Тебе́, Христе́ Бо́же, / апо́столом похвало́, / му́чеников ра́дование, / и́хже про́поведь, Тро́ица Единосу́щная.

Таже взем венец жениха, глаголет:

Возвели́чися женише́ я́коже Авраа́м, и благослови́ся я́коже Исаа́к, и умно́жися я́коже Иа́ков, ходя́й в ми́ре, и де́лаяй в пра́вде за́поведи Бо́жия.

И внегда взяти венец невесты, глаголет:

И ты, неве́сто, возвели́чися я́коже Са́рра, и возвесели́ся я́коже Реве́кка, и умно́жися я́коже Рахи́ль. Веселя́щися о свое́м му́же, храня́щи преде́лы зако́на: зане́ та́ко бла́говоли́ Бог.

Диакон: Го́споду помо́лимся.

Лик: Го́споди, поми́луй.

Священник молитву:

Бо́же, Бо́же наш, прише́дый в Ка́ну Галиле́йскую, и та́мошний брак благослови́вый, благослови́ и рабы́ Твоя́ сия́, Твои́м про́мыслом ко обще́нию бра́ка сочета́вшияся: благослови́ их вхо́ды и исхо́ды, умно́жи во благи́х живо́т их: восприими́ венцы́ их в Ца́рствии Твое́м, нескве́рны, и непоро́чны, и ненаве́тны соблюда́яй, во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́ Го́споди.

И молится священник:

Оте́ц, Сын, и Святы́й Дух, всесвята́я, и единосу́щная, и живонача́льная Тро́ица, еди́но Божество́ и ца́рство, да благослови́т вас, и да пода́ст вам долгожи́тие, благоча́дие, преспе́яние живота́ и ве́ры, и да испо́лнит вас всех су́щих на земли́ благи́х: да сподо́бит вас и обеща́нных благ восприя́тия, моли́твами Святы́я Богоро́дицы, и всех святы́х, ами́нь.

Таже входят, и поздравляют их, и целование друг друга, и бывает от священника совершенный отпуст.

Рекшу диакону: Прему́дрость.

[Священник: Пресвята́я Богоро́дице, спаси́ нас.]

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

Священник отпуст:

И́же в Ка́не Галиле́йстей прише́ствием Свои́м че́стен брак показа́вый, Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, святы́х боговенча́нных царе́й и равноапо́столов, Константи́на и Еле́ны, свята́го великому́ченика Проко́пия, и всех святы́х, поми́лует и спасе́т нас, я́ко бла́г и человеколю́бец.

Молитва на разрешение венцев, во осмый день

Священник: Го́споди Бо́же наш, вене́ц ле́та благослови́вый, и сия́ венцы́ возложи́ти преда́вый зако́ном бра́ка, сочетава́ющимся друг дру́гу, и мзду а́ки отдая́ им целому́дрия: зане́ чи́сти ко и́же от Тебе́ узаконоположе́нному бра́ку сочета́шася: Сам и в разреше́нии сих венце́в, сочета́вшихся друг дру́гу благослови́, и сочета́ние их нерастерза́емо соблюди́: да благодаря́т вы́ну всесвято́е и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы́ ва́ша Го́сподеви приклони́те.

Лик: Тебе́ Го́споди.

Священник: Согла́сная дости́гше раби́ Твои́, Го́споди, и после́дование соверши́вше в Ка́не Галиле́йстей бра́ка, и спря́тавше я́же в нем зна́мения, сла́ву Тебе́ возсыла́ют, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

И отпуст.

Чин, егда случится вскоре вельми больному дати причастие

Приемлет иерей часть от Святых Таин, влагает в потир и вливает мало вина, якоже мощно больному удобь прияти то.

И начинает: Благослове́н Бог наш всегда́, ны́не и при́сно, и во ве́ки веко́в.

Таже, Трисвятое. По О́тче наш: Го́споди, поми́луй, 12. Прииди́те поклони́мся: трижды.

Символ веры:

Ве́рую во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

Таже глаголет:

Ве́чери Твоея́ та́йныя днесь, Сы́не Бо́жий, прича́стника мя приими́; не бо враго́м Твои́м та́йну пове́м, ни лобза́ния Ти дам, я́ко Иу́да, но я́ко разбо́йник испове́даю Тя: помяни́ мя, Го́споди, во Ца́рствии Твое́м.

Слава: Царю́ Небе́сный, Уте́шителю, Ду́ше И́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

И ныне, Богородичен: Бо́га из Тебе́ воплоти́вшагося разуме́хом, Богоро́дице Де́во, Того́ моли́ спасти́ ду́ши на́ша.

Го́споди, поми́луй, 40.

Таже молитву сию:

Влады́ко Го́споди Иису́се Христе́ Спа́се наш, еди́не име́яй власть отпуща́ти грехи́, я́ко благ и человеколю́бец Бог, пре́зри вся, я́же в ве́дении и неве́дении согреше́ния раба́ Твоего́, имярек, без осужде́ния сподо́би его́ прия́ти пречи́стых Та́ин Твои́х, не в муче́ние, ни в приложе́ние грехо́в, но во очище́ние души́ и те́ла, и во обруче́ние Ца́рствия Твоего́. Я́ко по́мощь еси́, и стена́ тве́рда, и возбране́ние проти́вному, и очище́ние согреше́нием его́. Я́ко ми́лостив и человеколю́бец Бог еси́, и Тебе́ сла́ву возсыла́ем со Отце́м и Святы́м Ду́хом.

Молитва вторая:

Го́споди, вем, я́ко несмь досто́ин, да под кров мой вни́деши, в дом души́ моея́, зане́ вся пуста́ и па́дшаяся есть, и не и́маши во мне ме́ста досто́йна, где главу́ подклони́ти, но поне́же хо́щеши бы́ти со мно́ю, на щедро́ты Твоя́ наде́явся прихожду́ к Тебе́. Повели́ две́ри отве́рсти недосто́йных мои́х уст, да Тебе́ еди́наго насы́щуся; вни́ди в мя, и очи́сти мя от вся́кия скве́рны плотски́я и душе́вныя. Бу́ди ми помо́щник и засту́пник, и сподо́би мя одесну́ю Тебе́ ста́ти моли́твами и моле́нием Пречи́стыя Влады́чицы на́шея Богоро́дицы и Присноде́вы Мари́и и всех святы́х, и́же от ве́ка Тебе́ угоди́вших, я́ко благослове́н еси́ во ве́ки, ами́нь.

Молитва третия:

Госпо́дь Бог преми́лостивый да уще́дрит тя. Госпо́дь Иису́с Христо́с вся́кая проше́ния блага́я да пода́ст тебе́. Госпо́дь всемоги́й да изба́вит тя от вся́кия напа́сти. Госпо́дь да научи́т тя. Госпо́дь да вразуми́т тя. Госпо́дь да помо́жет ти. Госпо́дь да спасе́т тя. Госпо́дь да защити́т тя. Госпо́дь да сохрани́т тя. Госпо́дь да очи́стит тя. Госпо́дь ра́дости духо́вныя да испо́лнит тя. Госпо́дь души́ и те́лу твоему́ да бу́дет засту́пник. Госпо́дь, я́ко милосе́рд и благи́й Человеколю́бец, проще́ние грехо́в да пода́ст тебе́. Госпо́дь Бог Иису́с Христо́с, в де́нь су́дный да поми́лует тя, и да благослови́т тя во вся дни живота́ твоего́. Я́ко Тому́ подоба́ет вся́кая сла́ва, честь и поклоне́ние, со безнача́льным Его́ Отце́м, и с пресвяты́м, благи́м, и животворя́щим Его́ Ду́хом, ны́не и при́сно, и во ве́ки веко́в, ами́нь.

И аще будет больный прежде сего исповедался, то абие причащает его Святых Таин. Аще же ни, повелевает иерей мало отступити ту сущим, и вопрошает его о согрешениих различных и многообразных, тщася, да ничтоже утаено, или срама ради не исповедано будет тогда.

И по исповедании, глаголет иерей молитву сию:

Го́споди Бо́же наш, Петро́ви и блудни́це слеза́ми грехи́ оста́вивый, и мытаря́ позна́вшаго своя́ прегреше́ния оправда́вый, приими́ исповеда́ние раба́ Твоего́ [или рабы́ Твоея́] имярек, и е́же Ти согреши́, во́льныя его́ [или ея́] грехи́ и нево́льныя сло́вом или́ де́лом, или́ помышле́нием, я́ко бла́г пре́зри. Ты бо еди́н власть и́маши отпуща́ти грехи́, я́ко Бог ми́лостем и щедро́там еси́ и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

По причащении глаголет:

Ны́не отпуща́еши раба́ Твоего́, Влады́ко, по глаго́лу Твоему́ с ми́ром, я́ко ви́деста о́чи мои́ спасе́ние Твое́, е́же еси́ угото́вал пред лице́м всех люде́й, свет во открове́ние язы́ков и сла́ву люде́й Твои́х Изра́иля.

Таже. Трисвятое. По О́тче наш: Тропарь дне.

Слава, и ныне, Богородичен:

Моли́твами Го́споди всех святы́х и Богоро́дицы Твой мир даждь нам, и поми́луй нас, я́ко Еди́н Щедр.

Го́споди, поми́луй, трижды. Благослови́.

И отпуст настоящаго дне.

Последование святаго елея, певаемое от седми священников, собравшихся в церкви или в дому

Поставляется столец, на немже блюдо со пшеницею, и верху пшеницы кандило праздное. Окрест же пшеницы водружают во пшеницу седмь стручец обвитых бумагою к помазанию, и святое Евангелие, и даются священником всем свещи. Ставше же окрест тетрапода, облечени вси в фелони, вземлет первый священников кадильницу с фимиамом, и кадит окрест стола елей на нем сущий, и всю церковь, или дом, и люди: и став пред столом, зря к востоком, начинает:

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

И псалом 142:

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

Слава, и ныне: Аллилу́иа, трижды.

Диакон же глаголет малую ектению:

Па́ки и па́ки ми́ром Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Пресвяту́ю, пречи́стую, преблагослове́нную, сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возглашает священник: Я́ко подоба́ет Тебе́ вся́кая сла́ва, честь, и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Абие же поют, Аллилуиа, на глас 6.

Стих 1: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Стих 2: Поми́луй мя, Го́споди, я́ко не́мощен есмь.

Таже тропари:

Поми́луй нас, Го́споди, поми́луй нас; / вся́каго бо отве́та недоуме́юще, / сию́ Ти моли́тву / я́ко Влады́це, гре́шнии прино́сим: / поми́луй нас.

Слава: Го́споди, поми́луй нас, / на Тя бо упова́хом; / не прогне́вайся на ны зело́, / ниже́ помяни́ беззако́ний на́ших, / но при́зри и ны́не я́ко благоутро́бен, / и изба́ви ны от враг на́ших; / Ты бо еси́ Бог наш, / и мы лю́дие Твои́, / вси дела́ руку́ Твое́ю, / и и́мя Твое́ призыва́ем.

И ныне: Милосе́рдия две́ри отве́рзи нам, / благослове́нная Богоро́дице, / наде́ющиися на Тя да не поги́бнем, / но да изба́вимся Тобо́ю от бед: / Ты бо еси́ спасе́ние ро́да христиа́нскаго.

Посем псалом 50:

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ еди́ному согреши́х и лука́вое пред Тобо́ю сотвори́х; я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на олта́рь Твой тельцы́.

И канон, егоже краестрочие: Моли́тва еле́а, пе́ние Арсе́ниево. Глас 4.

Песнь 1.

Ирмос: Мо́ря чермну́ю пучи́ну / невла́жными стопа́ми / дре́вний пешеше́ствовав Изра́иль, / крестообра́зныма Моисе́овыма рука́ма / Амали́кову си́лу в пусты́ни победи́л есть.

Еле́ем благоутро́бия, Влады́ко, утеша́яй при́сно ду́ши, / ку́пно и телеса́ челове́ческая, / и храня́яй еле́ем верныя, / Сам и ны́не уще́дри еле́ем приступа́ющия к Тебе́.

Твоея́ ми́лости, Влады́ко, полна́ есть вся земля́: / те́мже еле́ем боже́ственным Твои́м честны́м помазу́еми днесь, / е́же па́че ума́ Твое́й ми́лости, ве́рно про́сим Тя, пода́тися на́м.

Слава: Пома́зание свяще́нное Твое́, Человеколю́бче, / Апо́столом Твои́м на немощству́ющия рабы́ Твоя́ / соверша́ти ми́лостивно запове́давый. / Тех мольба́ми вся печа́тию Твое́ю поми́луй.

И ныне: Еди́на ми́ра пучи́ну Чи́стая ро́ждшая, / я́же к Бо́гу моли́твами Твои́ми при́сно, / неду́гов и скорбе́й Твоего́ раба́ изба́ви, / я́ко да непреста́нно возвели́чит тя.

Песнь 3.

Ирмос: Весели́тся о Тебе́ Це́рковь Твоя́, Христе́, зову́щи: / Ты моя́ кре́пость, Го́споди, / и прибе́жище, и утвержде́ние.

Ты еди́н Сый ди́вный в челове́цех ве́рных, Ми́лостивый, / боля́щему [или боля́щей] лю́те, даждь Христе́ благода́ть Твою́ свы́ше.

Еле́йный суче́ц иногда́, ко умале́нию пото́па, / Боже́ственным Твои́м показа́вый манове́нием Го́споди, / спаси́ ми́лостию стра́ждущаго [или стра́ждущую].

Слава: Свеще́ю Боже́ственнаго све́та, / в ми́лости Твое́й, Христе́, просвети́ пома́занием, / и ны́не ве́рою к ми́лости Твое́й тща́щагося [или тща́щуюся].

И ныне: При́зри благоприя́тно Ма́ти всех Творца́ свы́ше, / и го́рькое озлобле́ние разреши́ неду́гующаго [или неду́гующия], моли́твами твои́ми.

Седален, глас 8.

Подобен: Па́стырская свире́ль:

Я́ко Боже́ственная река́ ми́лости Сый, / я́ко бе́здна мно́гаго милосе́рдия, Ще́дре, / покажи́ Твоея́ ми́лости Боже́ственныя струи́, и всех исцели́, / источи́ чуде́с исто́чники незави́стно, и омы́й всех: / к Тебе́ бо при́сно притека́юще те́пле благода́ть испроша́ем.

Другий, глас 4. Подобен: Вознесы́йся:

Врачу́ и Помо́щниче су́щих в боле́знех, / Изба́вителю же и Спа́се су́щих в неду́зех; / Сам всех Влады́ко и Го́споди, / да́руй исцеле́ние неду́гующему рабу́ Твоему́ [или неду́гующей рабе́ Твое́й], / уще́дри, поми́луй многопрегреши́вшаго [или многопрегреши́вшую], / и прегреше́ний изба́ви, Христе́, / я́ко да сла́вит боже́ственную си́лу Твою́.

Песнь 4.

Ирмос: Вознесе́на Тя ви́девши Це́рковь на Кресте́, / Со́лнце Пра́ведное, / ста в чи́не свое́м, / досто́йно взыва́ющи: / сла́ва си́ле Твое́й, Го́споди.

Я́ко нетле́нное мv́ро, Спа́се, сый, / истощи́вшееся Твое́ю благода́тию, и мiр очища́ющее, / уще́дри и поми́луй боже́ственне, / ве́рою стру́пы теле́сныя помазу́ющаго [или помазу́ющия].

Ти́хостию печа́ти Твоея́ ми́лости, / ны́не чу́вствия, Влады́ко, зна́менав Твои́х рабо́в, / непреходи́мь, непристу́пен вход сотвори́ всем сопроти́вным си́лам.

Слава: Призыва́ти повелева́яй немощству́ющим / священнодействи́тели Боже́ственныя Твоя́, / и сих моли́твою и пома́занием еле́а Твоего́, Человеколю́бче, спаса́тися, / спаси́ Твое́ю ми́лостию стра́ждущаго [или стра́ждущую].

И ныне: Богоро́дице Присноде́во Пресвята́я, / покро́ве кре́пкий и храни́тельнице, / приста́нище же и стено́, ле́ствице и предгра́дие, / поми́луй, уще́дри боля́щаго [или боля́щую], / к Тебе́ бо и Еди́ней прибеже́.

Песнь 5.

Ирмос: Ты, Го́споди мой, Свет в мiр прише́л еси́, / Свет Святы́й, обраща́яй из мра́чна неве́дения / ве́рою воспева́ющия Тя.

Сый бла́же, ми́лости бе́здна, поми́луй, Ми́лостиве, / Твое́ю Боже́ственною ми́лостию стра́ждущаго [или стра́ждущую], я́ко благоутро́бен.

Ду́ши на́ша, Христе́, и телеса́, / свы́ше печа́ти Твоея́ Боже́ственным воображе́нием освяти́в несказа́нно, / руко́ю Твое́ю всех исцели́.

Слава: Неизрече́нною Твое́ю любо́вию, преблаги́й Го́споди, / прии́мый блудни́цею су́щее от мv́ра пома́зание, / уще́дри раба́ Твоего́ [или рабу́ Твою́].

И ныне: Всепе́тая, чи́стая, преблага́я Влады́чице, / поми́луй боже́ственным помазу́ющихся еле́ем, / и спаси́ раба́ Твоего́ [или рабу́ Твою́].

Песнь 6.

Ирмос: Пожру́ Ти со гла́сом хвале́ния, Го́споди, / Це́рковь вопие́т Ти, / от бесо́вския кро́ве очи́щшися / ра́ди ми́лости от ребр Твои́х / исте́кшею Кро́вию.

Словесы́ Твои́ми, / еле́ем показа́вый, Человеколю́бче, в царе́х пома́зание, / и архиере́и сие́ соверши́вый; / печа́тию Твое́ю и стра́ждущаго [или стра́ждущую] спаси́, я́ко благоутро́бен.

Приобще́ние да не от го́рьких бесо́в прико́снется, / пома́занием боже́ственным зна́менаному [или зна́менаной], Спа́се, чу́вствы, / но покро́вом обстени́ сего́ [или сию́] сла́вы Твоея́.

Слава: Пода́ждь ру́ку Твою́ с высоты́, Человеколю́бче, / и Твой еле́й, Спа́се, освяти́в, / пода́ждь рабу́ Твоему́ [или рабе́ Твое́й] на здра́вие, / и неду́гов всех на избавле́ние.

И ныне: Яви́лася еси́ в Боже́ственнем Твое́м хра́ме плодови́тая, Ма́ти Творца́, ма́слина, / е́юже испо́лнен яви́ся мiр ми́лости; / те́мже спаса́й моли́твами осяза́ния Твоего́ стра́ждущаго [или стра́ждущую].

Кондак, глас 2.

Подобен: Вы́шних ищя́.

Ми́лости исто́чник сый, Преблаги́й, / ве́рою те́плою к ми́лости неизрече́нней Твое́й припа́дающия, Благоутро́бне, / от вся́каго изба́ви озлобле́ния, / и тех неду́ги взем, пода́ждь Боже́ственную благода́ть свы́ше.

Песнь 7.

Ирмос: В пещи́ Авраа́мстии о́троцы перси́дстей, / любо́вию благоче́стия па́че, / не́жели пла́менем, опаля́еми, взыва́ху: / благослове́н еси́ в хра́ме сла́вы Твоея́, Го́споди.

Ты в ми́лости и щедро́тах Твои́х, / Спа́се, еди́не Бо́же, всех исцеля́яй, / страсти же душе́вныя и теле́сная сокруше́ния, / и сего́ [или сию́] в неду́зех стра́ждущаго [или стра́ждущую], Сам исцеля́яй уврачу́й.

Внегда́ пома́затися еле́ем пома́зания всех глава́м, / пода́ждь сему́ [или сей] весе́лия ра́дость, / ми́лость и́щущему [или и́щущей] Твоего́ избавле́ния, Христе́, / бога́тою Твое́ю ми́лостию да́руй, Го́споди.

Слава: Меч есть над де́моны, Спа́се, Твоя́ печа́ть, / огнь же попаля́яй стра́сти душе́вныя, свяще́нников мольбы́. / Те́мже ве́рно пое́м Тя, прие́млющии исцеле́ние.

И ныне: Ты держа́щаго го́рстию вся, Ма́ти Бо́жия, / внутрь во чре́ве прии́мши, / боголе́пно и неизрече́нно воплоти́вши, / о стра́ждущем [или стра́ждущей] уми́лостивити сего́ про́сим.

Песнь 8.

Ирмос: Ру́це распросте́р Дании́л, / львов зия́ния в ро́ве затче́, / о́гненную же си́лу угаси́ша, / доброде́телию препоя́савшеся, / благоче́стия рачи́тели, о́троцы, взыва́юще: / благослови́те, вся дела́ Госпо́дня, Го́спода.

Вся поми́луй, Спа́се, / по вели́цей Твое́й и Боже́ственней ми́лости, / сего́ ра́ди собра́хомся вси, / та́йно вообразу́юще щедро́т Твои́х приклоне́ние, / пома́зание принося́ще еле́ем, / ве́рою Твоему́ рабу́ [или Твое́й рабе́], его́же [или ю́же] и посети́.

Струя́ми ми́лости Твоея́, Христе́, / и пома́зании свяще́нников Твои́х, / омы́й я́ко благоутро́бен, Го́споди, / боле́зни и озлобле́ние, и боле́зней наше́ствия, / в ну́ждах страсте́й му́чимаго [или му́чимыя], / я́ко да сла́вит Тя спа́сся [или спа́сшися] благода́рственно.

Слава: Зна́мение е́же свы́ше приклоне́ния и ти́хости, / ми́лость Боже́ственную нам припису́ющим, Влады́ко, / не удали́ Твоея́ ми́лости, / ниже́ пре́зри ве́рою при́сно зову́щаго [или зову́щую]: / благослови́те вся дела́ Госпо́дня Го́спода.

И ныне: Пресла́вное я́ко вене́ц, Чи́стая, естество́ прия́т / Боже́ственное Твое́ рождество́, / враго́в сокруша́ющее ополче́ния, / и побежда́ющее держа́вно тех; / сего́ ра́ди благода́тей Твои́х ра́достными венча́еми светлостьми́, / Тебе́ воспева́ем, препе́тая Влады́чице.

Песнь 9.

Ирмос: Ка́мень нерукосе́чный / от несеко́мыя горы́ Тебе́, Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем веселя́щеся Тя, Богоро́дице, велича́ем.

При́зри с Небесе́, Ще́дре, / покажи́ Твою́ ми́лость всем, / да́ждь ны́не заступле́ние Твое́ и кре́пость Твою́ приступа́ющему [или приступа́ющей] к Тебе́, / боже́ственным пома́занием свяще́нников Твои́х, Человеколю́бче.

Ви́дехом, преблаги́й Спа́се, ра́дующеся боже́ственный еле́й / приклоне́нием Твои́м Боже́ственным па́че прича́стников, / его́же прия́л еси́, и изобрази́тельно препо́дал еси́, / ба́ни боже́ственныя причаща́ющимся.

Слава: Уще́дри, поми́луй Спа́се, / изба́ви от лю́тых и боле́зней, / изба́ви от стрел лука́ваго твои́х рабо́в ду́ши и телеса́, / я́ко ми́лостивый Госпо́дь, / пома́занием Боже́ственным исцелева́яй.

И ныне: Пе́ния и мольбы́, Де́во, прие́млющи Твои́х рабо́в, / изба́ви лю́тых страсте́й и боле́зней, / моли́твами Твои́ми на́ми, Пречи́стая, / боже́ственному Твоему́ кро́ву притека́ющаго [или притека́ющую].

Досто́йно есть я́ко вои́стинну / блажи́ти Тя, Богоро́дицу, / Присноблаже́нную и Пренепоро́чную / и Ма́терь Бо́га на́шего. / Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу Тя велича́ем.

Ексапостиларий.

Подобен: Посети́л ны есть:

В ми́лости, Бла́же, при́зри Твои́м о́ком на моле́ние нас, / сше́дшихся в храм Твой святы́й днесь, / пома́зати боже́ственным еле́ем неду́гующаго раба́ Твоего́ [или неду́гующую рабу́ Твою́].

Таже стихиры, глас 4.

Подобен: Дал еси́ зна́мение:

Дал еси́ благода́ть Твою́, / Твои́ми, Благопремени́телю, Апо́столы, Человеколю́бче, / еле́ем святы́м Твои́м цели́ти всех я́звы же и неду́ги; / те́мже к еле́ю Твоему́ ве́рно приступа́ющаго [или приступа́ющую], / и ны́не, я́ко благоутро́бен, / освяти́, поми́луй, от вся́каго неду́га очи́сти, / и пи́щи нетле́нныя Твоея́ сподо́би, Го́споди.

При́зри, Непостижи́ме, с небесе́, / я́ко благоутро́бен, / руко́ю неви́димою Твое́ю зна́менав, Человеколю́бче, на́ша чу́вства, / еле́ем Твои́м боже́ственным, / притека́ющему [или притека́ющей] к Тебе́ ве́рно, / и прося́щему [или прося́щей] прегреше́ний оставле́ние да́руй, / и исцеле́ние души́ и те́лу, / да любо́вию просла́вит Тя, / велича́я держа́ву Твою́.

Пома́занием еле́а Твоего́, / и свяще́нников, Человеколю́бче, осяза́нием, / раба́ Твоего́ [или рабу́ Твою́] освяти́ свы́ше, / неду́гов свободи́, душе́вныя же скве́рны очи́сти, / омы́й, Спа́се, и многоплете́нных собла́знов изба́ви, / боле́зни утиши́, обстоя́ние отжени́ и ско́рби потреби́, / я́ко щедр и благоутро́бен.

Слава, и ныне, Богородичен: Тебе́ чисте́йшую Царе́ву Пала́ту / молю́, Многопе́тая, / ум мой очи́сти оскверне́нный вся́кими греха́ми, / и жили́ще кра́сное Пребоже́ственныя Тро́ицы сотвори́, / я́ко да си́лу Твою́ и безме́рную ми́лость велича́ю спаса́емый, / непотре́бный раб Твой.

Таже, Трисвятое. Пресвята́я Тро́ице: По О́тче наш: Я́ко Твое́ есть Ца́рство:

Таже тропарь, глас 4:

Ско́рый в заступле́нии еди́н сый, Христе́, / ско́рое свы́ше покажи́ посеще́ние стра́ждущему рабу́ Твоему́ [или стра́ждущей рабе́ Твое́й], / изба́ви неду́гов и го́рьких боле́зней; / воздви́гни во е́же пе́ти Тя и сла́вити непреста́нно, / моли́твами Богоро́дицы, еди́не Человеколю́бче.

По сих же диакон, аще есть, аще же несть, первый от священников глаголет ектению сию:

Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

Лик: Го́споди, поми́луй.

О ми́ре всего́ мiра, благостоя́нии святы́х Бо́жиих церкве́й и соедине́нии всех, Го́споду помо́лимся.

Лик: Го́споди, поми́луй.

О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.

Лик: Го́споди, поми́луй.

О е́же бла́гослови́тися еле́ю сему́ си́лою и де́йством, и наи́тием Свята́го Ду́ха, Го́споду помо́лимся.

Лик: Го́споди, поми́луй.

О рабе́ Бо́жии [или рабе́ Бо́жией], имярек, и о е́же в Бо́зе посеще́нии его́ [или ея́], и е́же приити́ на него́ [или на ню] благода́ти Свята́го Ду́ха, Го́споду помо́лимся.

Лик: Го́споди, поми́луй.

О е́же изба́витися ему́ [или ей] и нам от вся́кия ско́рби, гне́ва и ну́жды, Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ его́ [или ю] и нас, Бо́же, Твое́ю благода́тию.

Лик: Го́споди, поми́луй.

Пресвяту́ю, пречи́стую, преблагослове́нную, сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Таже глаголет первый от священников молитву елеа над кандилом. Ведомо буди, яко в велицей церкви вместо воды вино в кандило молитвомаслия влагают.

Диакон: Го́споду помо́лимся.

Лик: Го́споди, поми́луй.

Священник молитву:

Го́споди, ми́лостию и щедро́тами Твои́ми исцеля́яй сокруше́ния душ и теле́с на́ших, Сам Влады́ко, освяти́ еле́й сей, я́коже бы́ти помазу́ющимся от него́ во исцеле́ние, и в премене́ние вся́кия стра́сти, скве́рны пло́ти и ду́ха, и вся́каго зла, да и в сем просла́вится Твое́ пресвято́е и́мя, Отца́, и Сы́на, и Свята́го Ду́ха, ны́не и при́сно, и во ве́ки веко́в, ами́нь.

Священницы же прочии тихо купно с ним чтут молитву туюжде. Во елико же глаголется молитва от священников, поются тропари сия.

Глас 4: Ско́рый в заступле́нии еди́н сый, Христе́, / ско́рое свы́ше покажи́ посеще́ние стра́ждущему рабу́ Твоему́ [или стра́ждущей рабе́ Твое́й], / изба́ви неду́гов и го́рьких боле́зней, / воздви́гни во е́же пе́ти Тя и сла́вити непреста́нно, / моли́твами Богоро́дицы, еди́не Человеколю́бче.

Душе́вныма очи́ма ослепле́н, / к Тебе́, Христе́, прихожду́, / я́коже слепы́й от рожде́ния, / в покая́нии зову́ Тебе́, / ми́лостив нам бу́ди, еди́не Благопремени́телю.

Глас 3: Ду́шу мою́, Го́споди, во гресе́х вся́ческих, / и безме́стными дея́ньми лю́те разсла́бленную, / воздви́гни Боже́ственным Твои́м предста́тельством, / я́коже и разсла́бленнаго воздви́гл еси́ дре́вле, / да зову́ Ти спаса́емь: / ще́дрый, да́ждь ми, Христе́, исцеле́ние.

Глас 2: Я́ко Госпо́день учени́к восприя́л еси́, пра́ведне, Ева́нгелие; / я́ко му́ченик и́маши е́же неопи́санное, дерзнове́ние, / я́ко брат Бо́жий; / е́же моли́тися, я́ко иера́рх. / Моли́ Христа́ Бо́га, / спасти́ся душа́м на́шим.

Глас 4: О́тчее единоро́дное Бог Сло́во, / прише́дшее к нам в после́дния дни, / Иа́кове Боже́ственне, / пе́рваго Тя показа́ Иерусали́мляном па́стыря и учи́теля, / и ве́рнаго строи́теля / та́инств духо́вных, / те́мже тя вси чтим, апо́столе.

Глас 3: В Ми́рех, свя́те, священноде́йствитель показа́лся еси́, / Христо́во бо, преподо́бне, Ева́нгелие испо́лнив, / положи́л еси́ ду́шу Твою́ о лю́дех твои́х, / и спа́сл еси́ непови́нныя от сме́рти; / сего́ ра́ди освяти́лся еси́, / я́ко вели́кий таи́нник Бо́жия благода́ти.

Глас тойже: Вели́ка обре́те в беда́х / Тя побо́рника вселе́нная, страстоте́рпче, / язы́ки побежда́юща; / я́коже у́бо Ли́еву низложи́л еси́ горды́ню, / и на по́двиг дерзнове́нна сотвори́в Не́стора, / та́ко, свя́те Дими́трие, / Христу́ Бо́гу моли́ся, / дарова́ти нам ве́лию ми́лость.

Глас тойже: Страстоте́рпче святы́й и целе́бниче Пантелеи́моне, / моли́ ми́лостиваго Бо́га, / да прегреше́ний оставле́ние / пода́ст душа́м на́шим.

Глас 8: Святи́и безсре́бренницы и чудотво́рцы, / посети́те не́мощи на́ша: / ту́не прия́сте, ту́не дади́те нам.

Глас 2: Вели́чия твоя́, де́вственниче, кто пове́сть; / то́чиши бо чудеса́ и излива́еши исцеле́ния, / и мо́лишися о душа́х на́ших, / я́ко Богосло́в и друг Христо́в.

Богородичен: Моле́ние те́плое и стена́ необори́мая, / ми́лости исто́чниче, мiрови прибе́жище, / приле́жно вопие́м Ти: / Богоро́дице Влады́чице, / предвари́, и от бед изба́ви ны, / Еди́на вско́ре предста́тельствующая.

Диакон: Во́нмем.

Священник первый: Мир всем.

Лик: И ду́хови твоему́.

Диакон: Прему́дрость, во́нмем.

Прокимен, глас 1:

Бу́ди, Госпо́ди, ми́лость Твоя́ на нас, / я́коже упова́хом на Тя. Стих: Ра́дуйтеся, пра́веднии, о Го́споде, правым подоба́ет похвала́.

Диакон: Прему́дрость.

Чтец: Собо́рнаго посла́ния свята́го апо́стола Иа́ковля чте́ние.

Диакон: Во́нмем.

Ведомо же буди, яко апостол от диакона чтется.

Апостол, послание Иаковле, зачало 57.

Бра́тие, о́браз приими́те злострада́ния и долготерпе́ния, проро́ки, и́же глаго́лаша и́менем Госпо́дним. Се блажи́м терпя́щия: терпе́ние И́овле слы́шасте и кончи́ну Госпо́дню ви́десте, я́ко многоми́лостив есть Госпо́дь и щедр. Пре́жде же всех, бра́тие моя́, не клени́теся ни не́бом, ни земле́ю, ни ино́ю ко́ею кля́твою: бу́ди же вам, е́же ей, ей, и е́же ни, ни, да не в лицеме́рие впаде́те. Злостра́ждет ли кто в вас, да моли́тву де́ет; благоду́шствует ли кто да пое́т. Боли́т ли кто в вас, да призове́т пресви́теры церко́вныя, и да моли́тву сотворя́т над ним, пома́завше его́ еле́ем во и́мя Госпо́дне. И моли́тва ве́ры спасе́т боля́щаго и воздви́гнет его́ Госпо́дь, и а́ще грехи́ бу́дет сотвори́л, отпу́стятся ему́. Испове́дайте у́бо друг дру́гу согреше́ния и моли́теся друг за дру́га, я́ко да исцеле́ете: мно́го бо мо́жет моли́тва пра́веднаго поспешеству́ема.

Священник первый: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 8.

Стих: Ми́лость и суд воспою́ Тебе́, Го́споди.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник: От Луки́ свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Луки, зачало 53.

Во вре́мя о́но, зако́нник не́кий приступи́ ко Иису́су, искуша́я Его́ и глаго́ля: Учи́телю, что сотвори́в живо́т ве́чный насле́дую? Он же рече́ к нему́: в зако́не что пи́сано есть, ка́ко чте́ши? Он же отвеща́в рече́: возлю́биши Го́спода Бо́га Твоего́ от всего́ се́рдца твоего́, и от всея́ души́ твоея́, и все́ю кре́постию твое́ю, и всем помышле́нием твои́м, и бли́жняго своего́ я́ко сам себе́. Рече́ же ему́: пра́во отвеща́, сие́ сотвори́ и жив бу́деши. Он же хотя оправди́тися сам, рече́ ко Иису́су: и кто есть бли́жний мой? Отвеща́в же Иису́с рече́: челове́к не́кий схожда́ше от Иерусали́ма во Иерихо́н, и в разбо́йники впаде́, и́же совле́кше его́, и я́звы возло́жше отыдо́ша, оста́вльше е́ле жи́ва су́ща. По слу́чаю же свяще́нник не́кий схожда́ше путе́м тем: и ви́дев его́, ми́мо и́де. Та́кожде же и леви́т, бы́в на том ме́сте, прише́д и ви́дев ми́мо и́де. Самаряни́н же не́кто гряды́й, прии́де над него́, и ви́дев его́ милосе́рдова. И присту́пль обвяза́ стру́пы его́, возлива́я ма́сло и вино́; всади́в же его́ на свой скот, приведе́ его́ в гости́нницу и прилежа́ ему́. И нау́трия изше́д, изъе́м два сре́бреника, даде́ гости́ннику и рече́ ему́: прилежи́ ему́, и е́же а́ще прииждиве́ши, а́з, егда́ возвращу́ся, возда́м ти. Кто у́бо от тех трие́х бли́жний мнит ти ся бы́ти впа́дшему в разбо́йники? Он же рече́: сотвори́вый ми́лость с ним. Рече́ же ему́ Иису́с: иди́ и ты твори́ та́кожде.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник молитву:

Безнача́льне, Ве́чне, Свя́те святы́х, Единоро́днаго Твоего́ Сы́на низпосла́вый, исцеля́ющаго вся́кий неду́г, и вся́ку я́зю ду́ш и теле́с на́ших, низпосли́ Свята́го Твоего́ Ду́ха, и освяти́ еле́й сей, и сотвори́ и́ помазу́ющемуся Твоему́ рабу́ [или помазу́ющейся Твое́й рабе́], имярек, в соверше́нное избавле́ние грехо́в его́ [или ея́] в насле́дие Ца́рствия Небе́снаго.

Ведомо буди, яко нецыи молитву убо сию даже до зде токмо глаголют, с возглашением: Твое́ бо есть е́же ми́ловати:

Нецыи же даже до конца глаголют:

Ты бо еси́ Бог ве́лий и ди́вен, храня́й заве́т Твой и ми́лость Твою́ лю́бящим Тя, дая́й избавле́ние грехо́в, Святы́м Твои́м О́троком Иису́сом Христо́м; па́ки рожде́й нас от греха́, просвеща́яй слепы́я, и исправля́яй низве́рженныя, любя́й пра́ведныя и гре́шныя ми́луяй; па́ки изведы́й нас от тьмы и се́ни сме́ртныя; глаго́ляй су́щим во у́зах: изыди́те, и су́щим во тьме: откры́йтеся. Возсия́ бо в сердца́х на́ших свет ве́дения лица́ Его́, отне́леже нас ра́ди на земли́ яви́лся есть и с челове́ки поживе́; прие́мшим Тя дал есть власть ча́дом Бо́жиим бы́ти; ба́нею пакибытия́ сыноположе́ние нам дарова́л есть, и неприча́стны нас сотвори́л есть от наси́льства диа́воля. Поне́же не благоволи́л еси́ кро́вию очи́ститися, но еле́ем святы́м дал еси́ о́браз Креста́ Его́, во е́же бы́ти нам Христо́ву ста́ду, ца́рскому свяще́нию, язы́ку свято́му, и очи́стивый ны водо́ю, и освяти́вый Ду́хом Твои́м Святы́м. Сам, Влады́ко Го́споди, даждь благода́ть нам в служе́ние Твое́ сие́; я́коже дал еси́ Моисе́ови уго́днику Твоему́, и Самуи́лу возлю́бленному Твоему́, и Иоа́нну избра́нному Твоему́, и всем, во вся́ком ро́де и ро́де благоугоди́вшим Тебе́; си́це сотвори́ и нас бы́ти служи́телей Но́ваго Твоего́ Заве́та над еле́ем сим, его́же усво́ил еси́ Честно́ю Кро́вию Христа́ Твоего́; да совле́кшеся мiрски́х похоте́й, у́мрем греху́, и поживе́м пра́вде, обле́кшеся в Него́ пома́занием освяще́ния хотя́щаго еле́а навести́ся. Бу́ди, Го́споди, еле́й сей, еле́й ра́дования, еле́й освяще́ния, оде́жда ца́рская, броня́ си́лы, вся́каго диа́вольскаго де́йства отгна́ние, печа́ть ненаве́тная, ра́дование се́рдца, весе́лие ве́чное, да и сим помазу́емии па́ки рожде́ния, стра́шни бу́дут сопроти́вным, и возсия́ют во све́тлостех святы́х Твои́х, не иму́ще скве́рны или́ вра́ски; и да прии́мутся в ве́чныя Твоя́ упокое́ния, и восприи́мут по́честь го́рняго зва́ния.

Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем, со Единоро́дным Твои́м Сы́ном, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

И по молитве вземлет иерей стручец и, омочив и́ во святый елей, и помазует болящаго крестообразно, на челе, на ноздрях, на ланитех, на устех, на персех, на руках на обе стране, глаголя молитву сию:

О́тче Святы́й, Врачу́ душ и теле́с, посла́вый Единоро́днаго Твоего́ Сы́на, Го́спода на́шего Иису́са Христа́, вся́кий неду́г исцеля́ющаго и от сме́рти избавля́ющаго, исцели́ и раба́ Твоего́ [или рабу́ Твою́] имярек, от обдержа́щия его́ [или ея́] теле́сныя и душе́вныя не́мощи, и оживотвори́ его́ [или ю́] благода́тию Христа́ Твоего́; моли́твами Пресвяты́я Влады́чицы на́шея Богоро́дицы, и Присноде́вы Мари́и; предста́тельствы честны́х Небе́сных Сил Безпло́тных; си́лою Честна́го и Животворя́щаго Креста́; честна́го сла́внаго проро́ка, Предте́чи и Крести́теля Иоа́нна; святы́х сла́вных и всехва́льных апо́столов; святы́х сла́вных и добропобе́дных му́чеников; преподо́бных и богоно́сных оте́ц на́ших; святы́х и исцели́телей безсре́бренников Космы́ и Дамиа́на, Ки́ра и Иоа́нна, Пантелеи́мона и Ермола́я, Сампсо́на и Диоми́да, Фо́тиа и Аники́ты; святы́х и пра́ведных богооте́ц Иоаки́ма и А́нны, и всех святы́х.

Я́ко Ты еси́ исто́чник исцеле́ний, Бо́же наш, и Тебе́ сла́ву возсыла́ем, со Единоро́дным Твои́м Сы́ном, и Единосу́щным Твои́м Ду́хом, ны́не и при́сно, и во ве́ки веко́в, ами́нь.

Сия молитва глаголется от единаго коегождо священника по еже рещи Евангелие и молитву, помазующаго вкупе елеем недугующаго.

(На помазании лик припевает по обычаю:

Услы́ши ны, Бо́же; / услы́ши ны, Влады́ко; / услы́ши ны, Святы́й.

Поми́луй ны, Бо́же; / поми́луй ны, Влады́ко; / поми́луй ны, Святы́й.

Исцели́ ны, Бо́же; / исцели́ ны, Влады́ко; / исцели́ ны, Святы́й.)

Диакон: Во́нмем.

Священник вторый: Мир всем.

И чтец: И ду́хови твоему́.

Диакон: Прему́дрость, во́нмем.

Прокимен, глас 2:

Кре́пость моя́ и пе́ние мое́ Госпо́дь, / и бысть мне во спасе́ние. Стих: Наказу́я наказа́ мя Госпо́дь, сме́рти же не предаде́ мя.

Диакон: Прему́дрость.

Чтец: К Ри́мляном посла́ния свята́го апо́стола Па́вла чте́ние.

Диакон: Во́нмем.

Апостол, к Римляном, зачало 116.

Бра́тие, до́лжни есмы́ мы си́льнии не́мощи немощны́х носи́ти и не себе́ угожда́ти. Ки́йждо же вас бли́жнему да угожда́ет во благо́е к созида́нию. И́бо и Христо́с не Себе́ угоди́, но я́коже есть пи́сано: поноше́ния понося́щих Тебе́ нападо́ша на мя. Ели́ка бо преднапи́сана бы́ша, в на́ше наказа́ние преднаписа́шася, да терпе́нием и утеше́нием писа́ний упова́ние и́мамы. Бог же терпе́ния и утеше́ния, да даст вам то́жде му́дрствовати друг ко дру́гу о Христе́ Иису́се; да единоду́шно еди́ными усты́ сла́вите Бо́га и Отца́ Го́спода на́шего Иису́са Христа́. Те́мже прие́млите друг дру́га, я́коже и Христо́с прия́т вас во сла́ву Бо́жию.

Священник вторый: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 5.

Стих: Ми́лости Твоя́, Го́споди, во век воспою́.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник: От Луки́ свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Луки, зачало 94.

Священник вторый: Во вре́мя о́но, прии́де Иису́с во Иерихо́н. И се, муж нарица́емый Закхе́й, и сей бе ста́рей мытаре́м, и той бе бога́т; и иска́ше ви́дети Иису́са, Кто есть, и не можа́ше от наро́да, я́ко во́зрастом мал бе. И предыте́к возле́зе на я́годичину, да ви́дит, я́ко туде́ хотя́ше мину́ти. И я́ко прии́де на ме́сто, воззре́в Иису́с, ви́де его́, и рече́ к нему́: Закхе́е, потща́вся сле́зи, днесь бо в дому́ твое́м подоба́ет Ми бы́ти. И потща́вся сле́зе, и прия́т Его́ ра́дуяся. И ви́девше вси ропта́ху, глаго́люще, я́ко ко гре́шну му́жу вни́де вита́ти. Став же Закхе́й, рече́ ко Го́споду: се, пол име́ния моего́, Го́споди, дам ни́щим, и а́ще кого́ чим оби́дех, возвращу́ четвери́цею. Рече́ же к нему́ Иису́с: я́ко днесь спасе́ние до́му сему́ бысть, зане́ и сей сын Авраа́мль есть. Прии́де бо Сын Челове́чь взыска́ти и спасти́ поги́бшаго.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник молитву:

Бо́же вели́кий и вы́шний, от всея́ тва́ри покланя́емый, прему́дрости исто́чниче, бла́гости вои́стинну неизсле́димая бе́здно и благоутро́бия неопределя́емая пучи́но; Сам, Человеколю́бче Влады́ко, преве́чных и ди́вных Бо́же, Его́же никто́же от челове́к помышля́яй мо́жет пости́гнути, при́зри, услы́ши нас, недосто́йных рабо́в Твои́х, и иде́же о вели́цем и́мени Твое́м еле́й сей прино́сим, низпосли́ Твоего́ да́ра исцеле́ния, и оставле́ние грехо́в; и исцели́ его́ [или ю́] во мно́жестве ми́лости Твоея́. Ей, Го́споди благопремени́телю, еди́не ми́лостиве и человеколю́бче, ка́яйся о зло́бах на́ших; ве́дый, я́ко належи́т по́мысл челове́ка на лукавая от ю́ности его́; не хотя́й сме́рти гре́шника, но я́ко обрати́тися и жи́ву бы́ти ему́; гре́шных ра́ди спасе́ния вочелове́чивыйся Бог сый, и созда́выйся за созда́ние Твое́. Ты еси́ реки́й: не приидо́х призва́ти пра́ведныя, но гре́шныя в покая́ние; Ты еси́, овча́ взыска́вый заблу́ждшее; Ты еси́, поги́бшую дра́хму приле́жно взыска́вый и обреты́й. Ты еси́ реки́й, я́ко гряду́щаго ко Мне не изжену́ вон; Ты еси́, и́же блудни́цы честне́и Твои́ но́зе слеза́ми омочи́вшия не возгнуша́выйся; Ты еси́ реки́й: ели́жды а́ще паде́ши, воста́ни, и спасе́шися; Ты еси́ реки́й, я́ко ра́дость быва́ет на небеси́ о еди́ном гре́шнице ка́ющемся. Сам при́зри, благоутро́бный Влады́ко, с высоты́ святы́я Твоея́, соосени́в нас, гре́шных и недосто́йных рабо́в Твои́х, благода́тию Свята́го Ду́ха в час сей, и всели́ в раба́ Твоего́ [или в рабу́ Твою́] имярек, позна́вшаго [или позна́вшую] своя́ согреше́ния, и присту́пльшаго [или присту́пльшую] к Тебе́ ве́рою; и прии́м Свои́м Ти человеколю́бием, а́ще что согреши́л есть [или согреши́ла есть] сло́вом, или́ де́лом, или́ помышле́нием, прости́в очи́сти его́ [или ю́] и чи́ста [или чи́сту] сотвори́ от вся́каго греха́, и при́сно спребыва́я ему́ [или ей], сохрани́ про́чее ле́то живота́ его́ [или ея́], ходя́ща [или ходя́щу] во оправда́ниих Твои́х во е́же не ктому́ бы́ти ему́ [или ей] посмея́ние диа́волу: я́ко да и в не́м [или в ней] просла́вится Пресвято́е и́мя Твое́.

Возглас: Твое́ бо есть е́же ми́ловати и спаса́ти ны, Христе́ Бо́же, и Тебе́ сла́ву возсыла́ем со Безнача́льным Твои́м Отце́м, и Пресвя́ты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

По молитве же абие вторый иерей вземлет стручец вторый, и омочив и́ во святый елей помазует болящаго, глаголя молитву:

О́тче Святы́й, Врачу́ душ и теле́с:

Диакон же глаголет: Во́нмем:

Священник третий: Мир всем.

И чтец: И ду́хови твоему́.

Диакон: Прему́дрость, во́нмем.

Прокимен, глас 3:

Госпо́дь Просвеще́ние мое́ / и Спаси́тель мой, кого́ убою́ся? Стих: Госпо́дь Защи́титель живота́ моего́, от кого́ устрашу́ся?

Диакон: Прему́дрость.

Чтец: К Кори́нфяном посла́ния свята́го апо́стола Па́вла чте́ние.

Диакон: Во́нмем.

Апостол к Коринфяном, зачало 153.

Бра́тие, вы есте́ те́ло Христо́во и у́ди от ча́сти. И о́вы у́бо положи́ Бог в Це́ркви, пе́рвее апо́столы, второ́е проро́ки, тре́тие учи́тели; пото́м же си́лы, та́же дарова́ния исцеле́ний, заступле́ния, правле́ния, ро́ди язы́ков. Еда́ вси апо́столи? Еда́ вси проро́цы? Еда́ вси учи́тели? Еда́ вси си́лы? Еда́ вси дарова́ния и́мут исцеле́ний? Еда́ вси язы́ки глаго́лют? Еда́ вси сказу́ют? Ревну́йте же дарова́ний бо́льших; и еще́ по превосхожде́нию путь вам показу́ю. А́ще язы́ки челове́ческими глаго́лю и а́нгельскими, любве́ же не и́мам, бых (я́ко) медь звеня́щи, или́ кимва́л звяца́яй. И а́ще и́мам проро́чество и вем та́йны вся, и весь ра́зум, и а́ще и́мам всю́ ве́ру, я́ко и го́ры преставля́ти, любве́ же не и́мам, ничто́же есмь. И а́ще разда́м вся име́ния моя́, и а́ще преда́м те́ло мое́, во е́же сожещи́ е́, любве́ же не и́мам, ни ка́я по́льза ми есть. Любы́ долготерпи́т, милосе́рдствует, любы́ не зави́дит, любы́ не превозно́сится, не горди́тся, ни безчи́нствует, не и́щет своя́ си, не раздража́ется, не мы́слит зла, не ра́дуется о непра́вде, ра́дуется же о и́стине; вся лю́бит, всему́ ве́ру е́млет, вся упова́ет, вся те́рпит. Любы́ николи́же отпа́дает.

Священник третий: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 2.

Стих: На Тя, Го́споди, упова́х, да не постыжу́ся во век.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник третий: От Матфеа́ свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Матфеа, зачало 34 от полу.

Во вре́мя о́но, призва́в Иису́с обана́десять ученики́ Своя́, даде́ им власть на дусе́х нечи́стых, я́ко да изго́нят их, и цели́ти всяк неду́г и вся́ку боле́знь. Сия́ обана́десять посла́ Иису́с, запове́да им, глаго́ля: на путь язы́к не иди́те, и во град самаря́нский не вни́дите. Иди́те же па́че ко овца́м поги́бшим до́му Изра́илева. Ходя́ще же пропове́дуйте, глаго́люще: я́ко прибли́жися Ца́рствие Небе́сное. Боля́щия исцеля́йте, прокаже́нныя очища́йте, ме́ртвыя воскреша́йте, бе́сы изгоня́йте; ту́не прия́сте, ту́не дади́те.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник третий глаголет молитву:

Влады́ко Вседержи́телю, Святы́й Царю́, наказу́яй и не умерщвля́яй, утвержда́яй низпа́дающия, и возводя́й низве́рженныя, теле́сныя ско́рби исправля́яй челове́ков; мо́лимся Тебе́, Бо́же наш, я́ко да наведе́ши ми́лость Твою́ на еле́й сей, и на помазу́ющияся от него́ во и́мя Твое́; да бу́дет им во исцеле́ние души́ же и те́ла, и во очище́ние и измене́ние вся́кия стра́сти, и вся́каго неду́га, и я́зи, и вся́кия скве́рны пло́ти и ду́ха. Ей, Го́споди, враче́бную Твою́ си́лу с небесе́ низпосли́, прикосни́ся телеси́, угаси́ огне́вицу, укроти́ страсть, и вся́кую не́мощь тая́щуюся. Бу́ди врач раба́ Твоего́ [или рабы́ Твоея́] имярек, воздви́гни его́ [или ю́] от одра́ боле́зненнаго и от ло́жа озлобле́ния це́ла и всесоверше́нна [или це́лу и всесоверше́нну], да́руй его́ [или ю́] Це́ркви Твое́й благоугожда́юща и творя́ща [или благоугожда́ющу и творя́щу] во́лю Твою́.

Возглас: Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

По молитве же третий иерей вземлет стручец третий, и омочив и́ во святый елей, и помазует болящаго, глаголя молитву:

О́тче Святы́й, Врачу́ душ и теле́с:

Диакон же глаголет: Во́нмем:

Священник четвертый: Мир всем.

И чтец: И ду́хови твоему́.

Диакон: Прему́дрость, во́нмем.

Прокимен, глас 4:

Во́ньже а́ще день призову́ Тя; / ско́ро услы́ши мя. Стих: Го́споди, услы́ши моли́тву мою́ и во́пль мо́й.

Диакон: Прему́дрость.

Чтец: К Кори́нфяном посла́ния свята́го апо́стола Па́вла чте́ние.

Диакон: Во́нмем.

Апостол к Коринфяном, зачало 182.

Бра́тие, вы есте́ Це́ркви Бо́га Жи́ва, я́коже рече́ Бог, я́ко вселю́ся в них и похожду́, и бу́ду им Бог, и ти́и бу́дут Мне лю́дие. Те́мже изыди́те от среды́ их, и отлучи́теся, глаго́лет Госпо́дь, и нечистоте́ не прикаса́йтеся, и Аз прииму́ вы. И бу́ду вам во Отца́, и вы бу́дете Мне в сы́ны и дще́ри, глаго́лет Госпо́дь Вседержи́тель. Сицева́ у́бо иму́ще обетования, о возлю́бленнии, очи́стим себе́ от вся́кия скве́рны пло́ти и ду́ха, творя́ще святы́ню в стра́се Бо́жии.

Священник четвертый: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 2.

Стих: Терпя́ потерпе́х Го́спода, и вня́т ми.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник четвертый: От Матфе́а свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Матфеа, зачало 26.

Во вре́мя о́но, прише́д Иису́с в дом Петро́в, ви́де те́щу его́ лежа́щу, и огне́м жего́му. И прикосну́ся руце́ ея́ и оста́ви ю́ о́гнь; и воста́, и служа́ше Ему́. По́зде же бы́вшу, приведо́ша к Нему́ бе́сны мно́ги и изгна́ ду́хи сло́вом, и вся боля́щия исцели́. Да сбу́дется рече́нное Иса́ием проро́ком глаго́лющим: Той неду́ги на́ша прия́т, и боле́зни понесе́. Ви́дев же Иису́с мно́ги наро́ды о́крест Себе́, повеле́ (ученико́м) ити́ на он пол. И присту́пль еди́н кни́жник, рече́ Ему́: Учи́телю, иду́ по Тебе́, а́може а́ще и́деши. Глаго́ла ему́ Иису́с: ли́си я́звины и́мут, и пти́цы небе́сныя гне́зда; Сын же Челове́ческий не и́мать где главы́ подклони́ти. Други́й же от учени́к Его́ рече́ Ему́: Го́споди, повели́ ми пре́жде ити́ и погребсти́ отца́ моего́. Иису́с же рече́ ему́: гряди́ по Мне, и оста́ви ме́ртвых погребсти́ своя́ мертвецы́. И вле́зшу Ему́ в кора́бль, по Не́м идо́ша ученицы́ Его́.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник молитву:

Бла́же и человеколю́бче, благоутро́бне и многоми́лостиве Го́споди, мно́гий в ми́лости и бога́тый в благосты́ни, О́тче щедро́т, и Бо́же вся́каго утеше́ния, укрепи́вый ны святы́ми Твои́ми апо́столами, еле́ем с моли́твою не́мощи люде́й цели́ти; Сам и еле́й сей вчини́ в цельбу́ от него́ помазу́ющимся, в премене́ние вся́каго неду́га и вся́кия я́зи, во избавле́ние зол, ча́ющим е́же от Тебе́ спасе́ния. Ей, Влады́ко, Го́споди Бо́же наш, мо́лимся Ти, Всеси́льне, е́же спасти́ вся ны, Еди́не душ же и теле́с Врачу́, освяти́ вся ны; всяк неду́г исцеля́яй, исцели́ и раба́ Твоего́ [или и рабу́ Твою́] имярек, воздви́гни его́ [или ю́] от одра́ боле́зненнаго ми́лостию Твоея́ бла́гости, посети́ его́ [или ю́] ми́лостию и щедро́тами Твои́ми; отжени́ от него́ [или от нея́] вся́кую боле́знь и не́мощь, я́ко да воста́в [или воста́вши] руко́ю Твое́ю кре́пкою, порабо́тает Тебе́ со вся́ким благодаре́нием; я́ко да и ны́не причаща́ющеся Твоего́ неизглаго́ланнаго человеколю́бия, пое́м и сла́вим Тя, творя́щаго вели́кая и чу́дная, сла́вная же и изря́дная.

Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

По молитве же абие четвертый иерей вземлет стручец четвертый, и омочив и́ во святый елей, и помазует болящаго, глаголя молитву: О́тче Святы́й, Врачу́ душ и теле́с:

Диакон: Во́нмем:

Иерей пятый: Мир всем.

Чтец: И ду́хови твоему́.

Диакон: Прему́дрость, во́нмем.

Прокимен, глас 5:

Ты, Го́споди, сохрани́ши ны, / и соблюде́ши ны от ро́да сего́, и во век. Стих: Спаси́ мя, Го́споди, я́ко оскуде́ преподо́бный.

Диакон: Прему́дрость.

Чтец: К Кори́нфяном посла́ния свята́го апо́стола Па́вла чте́ние.

Диакон: Во́нмем.

Апостол, к Коринфяном, зачало 168.

Бра́тие, не хощу́ вас не ве́дети о ско́рби на́шей, бы́вшей нам во Аси́и, я́ко по премно́гу и па́че си́лы отяготи́хомся, я́ко не наде́ятися нам и жи́ти. Но са́ми в себе́ осужде́ние сме́рти име́хом, да не наде́ющеся бу́дем на ся, но на Бо́га возставля́ющаго ме́ртвыя, И́же от толи́кия сме́рти изба́вил ны есть и избавля́ет; На́ньже и упова́хом, я́ко и еще́ изба́вит; поспеша́ющим и вам по нас моли́твою; да от мног лиц е́же в нас дарова́ние, мно́гими благодари́тся о вас.

Священник пятый: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 5.

Стих: Ми́лости Твоя́, Го́споди, во век воспою́.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник: От Матфе́а свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Матфеа, зачало 104.

Рече́ Госпо́дь при́тчу сию́: уподо́бися Ца́рствие Небе́сное десяти́м де́вам, я́же прия́ша свети́льники своя́, и изыдо́ша в сре́тение жениху́. Пять же бе от них мудры́ и пять юро́дивы. Юро́дивыя же, прие́мше свети́льники своя, не взя́ша с собо́ю еле́а. Му́дрыя же прия́ша еле́й в сосу́дех, со свети́льники свои́ми. Косня́щу же жениху́, воздрема́шася вся и спа́ху. Полу́нощи же вопль бысть: се, жени́х гряде́т, исходи́те в сре́тение его́. Тогда́ воста́вше вся де́вы ты́я, и украси́ша свети́льники своя́. Юро́дивыя же му́дрым ре́ша: дади́те нам от еле́а ва́шего, я́ко свети́льницы на́ши угаса́ют. Отвеща́ша же му́дрыя, глаго́люще: еда́ ка́ко не доста́нет нам и вам? Иди́те же па́че к продаю́щим и купи́те себе́. Иду́щим же им купи́ти, прии́де жени́х и гото́выя внидо́ша с ним на бра́ки, и затворе́ны бы́ша две́ри. Последи́ же приидо́ша и про́чия де́вы, глаго́люще: Го́споди, Го́споди, отве́рзи нам. Он же отвеща́в, рече́ им: ами́нь глаго́лю вам, не вем вас. Бди́те у́бо, я́ко не ве́сте дне, ни часа́, во́ньже Сын Челове́ческий прии́дет.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник чтет молитву сию:

Го́споди Бо́же наш, наказу́яй и па́ки исцеля́яй, воздвиза́яй от земли́ ни́ща, и от гно́ища возвыша́яй убо́гаго; сиро́т О́тче, и обурева́емых Приста́нище, и неду́гующих Врачу́, не́мощи на́ша неболе́зненно нося́й, и неду́ги на́ша прие́мляй; в ти́хости ми́луяй, превосходя́й беззако́ния, и изыма́яй непра́вды: ско́рый в по́мощь, и ко́сный во гнев, ду́нувый на Своя́ ученики́, и реки́й: приими́те Ду́ха Свята́го; и́мже а́ще оста́вите грехи́, оста́вятся им; прие́мляй гре́шных покая́ние, и власть име́яй проща́ти грехи́ мно́гия и лю́тыя; и исцеле́ние подава́я всем, в не́мощи и долгонеду́жии пребыва́ющим; и́же мене́ смире́ннаго и гре́шнаго, и недосто́йнаго раба́ Твоего́ во мно́зех гресе́х сплете́ннаго и страстьми́ сласте́й валя́ющагося, призва́вый во святы́й и превелича́йший степе́нь свяще́нства, и вни́ти во вну́треннее заве́сы, во Свята́я Святы́х, иде́же прини́кнути святи́и А́нгели жела́ют, и слы́шати Ева́нгельский глас Го́спода Бо́га, и зре́ти самозра́чне лице́ Свята́го возноше́ния, и наслажда́тися Боже́ственныя и свяще́нныя литурги́и, сподо́бивый мя священноде́йствовати Пренебе́сныя Твоя́ Та́йны, и приноси́ти Тебе́ да́ры же и же́ртвы о на́ших гресе́х, и людски́х неве́жествиих, и хода́тайствовати о слове́сных Твои́х овца́х, да мно́гим и неизрече́нным Твои́м человеколю́бием прегреше́ния их очи́стиши. Сам, Преблаги́й Царю́, внуши́ моли́тву мою́ в сей час же и святы́й день, и на вся́кое вре́мя и ме́сто; и вонми́ гла́су моле́ния моего́, и рабу́ Твоему́ [или рабе́ Твое́й] имярек, в не́мощи душе́вной и теле́сной су́щему [или су́щей], исцеле́ние да́руй, подая́ ему́ [или ей] оставле́ние грехо́в, и проще́ние согреше́ний, во́льных же и нево́льных; уврачу́й его́ [или ея́] я́звы неисце́льныя, вся́кий же неду́г, и вся́ку я́зю, да́руй ему́ [или ей] душе́вное исцеле́ние. Прикосну́выйся те́щи Петро́ве, и оста́ви ю́ огне́вица, и воста́ и служа́ше Тебе́; Сам, Влады́ко, и рабу́ Твоему́ [или рабе́ Твое́й] имярек, пода́ждь врачева́ние, и премене́ние вся́кия тлетво́рныя боле́зни, и помяни́ бога́тыя Твоя́ щедро́ты, и ми́лость Твою́. Помяни́, я́ко приле́жно належи́т помышле́ние челове́ка на лука́вая от ю́ности его́, и ни еди́н обрета́ется безгре́шен на земли́; Ты бо Еди́н кроме́ греха́ еси́, прише́дый и спасы́й челове́ческий род, и свободи́вый нас от рабо́ты вра́жия. А́ще бо в суд вни́деши с рабы́ Твои́ми, никто́же обря́щется чист от скве́рны; но вся́кая уста́ заградя́тся, не иму́щая что отвеща́ти, зане́ я́коже руб пове́рженный, вся́кая пра́вда на́ша пред Тобо́ю. Сего́ ра́ди грехи́ ю́ности на́шея не помяни́, Го́споди.

Ты бо еси́ наде́жда ненаде́ющихся, и упокое́ние тружда́ющихся, и обремене́нных в беззако́ниих, и Тебе́ сла́ву возсыла́ем, со Безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

По молитве же абие пятый священник вземлет стручец пятый, и омочив и́ во святый елей, помазует болящаго, глаголя молитву:

О́тче Святы́й, Врачу́ душ и теле́с:

Диакон: Во́нмем.

Священник же шестый: Мир всем.

Чтец: И ду́хови твоему́.

Диакон: Прему́дрость, во́нмем.

Прокимен, глас 6:

Поми́луй мя, Бо́же, / по вели́цей ми́лости Твое́й. Стих: Се́рдце чи́сто сози́жди во мне, Бо́же, и дух прав обнови́ во утро́бе мое́й.

Диакон: Прему́дрость.

Чтец: К Гала́том посла́ния свята́го апо́стола Па́вла чте́ние.

Диакон: Во́нмем.

Апостол к Галатом, зачало 213.

Бра́тие, плод духо́вный есть любы́, ра́дость, мир, долготерпе́ние, бла́гость, милосе́рдие, ве́ра, кро́тость, воздержа́ние; на таковы́х несть зако́на. А и́же Христо́вы суть, плоть распя́ша со страстьми́ и похотьми́. А́ще живе́м ду́хом, ду́хом и да хо́дим. Не быва́им тщесла́вни, друг дру́га раздража́юще, друг дру́гу зави́дяще. Бра́тие, а́ще и впаде́т челове́к в не́кое прегреше́ние, вы духо́внии исправля́йте такова́го ду́хом кро́тости; блюды́й себе́, да не и ты искуше́н бу́деши. Друг дру́га тяготы́ носи́те, и та́ко испо́лните зако́н Христо́в.

Священник шестый: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 6.

Стих: Блаже́н муж боя́йся Го́спода, в за́поведех Его́ восхо́щет зело́.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник шестый: От Матфеа́ свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Матфеа, зачало 62.

Во вре́мя о́но, вни́де Иису́с во страны́ Ти́рския и Сидо́нския. И се, жена́ Ханане́йска от преде́л тех изше́дши, возопи́ к Нему́, глаго́лющи: поми́луй мя, Го́споди, Сы́не Дави́дов: дщи моя́ зле бесну́ется. Он же не отвеща́ ей словесе́. И присту́пльше ученицы́ Его́, моля́ху Его́, глаго́люще: отпусти́ ю́, я́ко вопие́т в сле́д нас. Он же отвеща́в рече́: несмь по́слан, то́кмо ко овца́м поги́бшим до́му Изра́илева. Она́ же прише́дши поклони́ся Ему́, глаго́лющи: Го́споди, помози́ ми. Он же отвеща́в рече́: несть добро́ отъя́ти хле́ба ча́дом, и поврещи́ псо́м. Она́ же рече́: ей, Го́споди, и́бо и пси ядя́т от крупи́ц, па́дающих от трапе́зы господе́й свои́х. Тогда́ отвеща́в Иису́с, рече́ е́й: о же́но, ве́лия ве́ра твоя́; бу́ди тебе́, я́коже хо́щеши. И исцеле́ дщи ея́ от того́ часа́.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник чтет молитву сию:

Благодари́м Тя, Го́споди Бо́же наш, благи́й Человеколю́бче, и Врачу́ душ и теле́с на́ших, неду́ги на́ша неболе́зненно нося́й, Его́же я́звою вси исцеле́хом; Па́стырю до́брый, на взыска́ние прише́дый заблу́ждшаго овча́те; малоду́шным дая́й утеше́ние, и живо́т сокруше́нным; исто́чник кровоточи́выя дванадесятоле́тен бы́вший исцели́вый; дщерь Ханане́ину от лю́таго де́мона свободи́вый; долг дарова́вый двема́ должнико́ма, и гре́шной жене́ оставле́ние да́вый; исцеле́ние разсла́бленному дарова́вый, со оставле́нием грехо́в его́; мытаря́ сло́вом оправда́вый, и разбо́йника в после́днем его́ испове́дании прие́мый; грехи́ мiра взе́мый, и на Кресте́ пригвозди́вый; Тебе́ мо́лимся и Тебе́ про́сим, в бла́гости Твое́й, Сам осла́би, оста́ви, прости́, Бо́же, беззако́ния и грехи́ раба́ Твоего́ [или рабы́ Твоея́] имярек, согреше́ния его́ [или ея́] во́льная и нево́льная, я́же в ве́дении и не в ве́дении, я́же в преступле́нии, и в преслуша́нии, я́же в нощи́ и во дни; или́ в кля́тве свяще́нничестей, или́ о́тчи, или́ ма́терни бысть; или́ очи́ма воззре́нием, или́ ве́ждома помава́нием; или́ прилежа́нием любоде́йства, или́ вкуше́нием блуда́; или́ в ко́ем лю́бо движе́нии пло́ти и ду́ха, отчужди́ся хоте́ния Твоего́, и Твоея́ Святы́ни. А́ще же согреши́ то́йже [или та́яжде] и мы, я́ко благ и непамятозло́бивый Бог и Человеколю́бец прости́, не оставля́я его́ [или ю́] и нас в скве́рное житие́ впа́сти, ниже́ в па́губныя пути́ тещи́. Ей, Влады́ко Го́споди, услы́ши мя, гре́шнаго, в час сей за раба Твоего́ [или рабу́ Твою́] имярек, и пре́зри я́ко непамятозло́бивый Бог согреше́ния его́ [или ея́] вся; свободи́ его́ [или ю́] от ве́чныя му́ки; уста́ его́ [или ея́] Твоего́ хвале́ния испо́лни; устне́ его́ [или ея́] отве́рзи к славосло́вию и́мене Твоего́; ру́це его́ [или ея́] простри́ к де́ланию за́поведей Твои́х; но́зе его́ [или ея́] к тече́нию благовествова́ния Твоего́ испра́ви; вся его́ [или ея́] у́ды и мысль Твое́ю укрепля́я благода́тию. Ты бо еси́ Бог наш, святы́ми Твои́ми апо́столы запове́давый нам, глаго́ля: ели́ка а́ще свя́жете на земли́, бу́дут свя́зана на небесе́х; и ели́ка а́ще разрешите́ на земли́, бу́дут разреше́на на небесе́х. И па́ки: и́хже а́ще оста́вите грехи́, оста́вятся им, и́же а́ще держите́, удержа́тся. И я́коже услы́шал еси́ Езеки́ю в ско́рби души́ его́, в час сме́рти его́, и не презре́л еси́ моле́ния его́; та́кожде и мене́, смире́ннаго и гре́шнаго, и недосто́йнаго раба́ Твоего́, услы́ши в час сей. Ты бо еси́, Го́споди Иису́се Христе́, се́дмьдесят крат седмери́цею оставля́ти па́дающим в грехи́ повеле́вый, Твое́ю бла́гостию и человеколю́бием; и ка́яйся о зло́бах на́ших, и ра́дуяйся о обраще́нии заблужде́нных; зане́ я́ко вели́чество Твое́, та́ко и ми́лость Твоя́; и Тебе́ сла́ву возсыла́ем, со Безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

По молитве же абие шестый священник вземлет стручец шестый, и омочив и́ во святый елей, помазует болящаго, глаголя молитву: О́тче Святы́й, Врачу́ душ и теле́с:

Диакон: Во́нмем.

Священник же седмый: Мир всем.

Чтец: И ду́хови твоему́.

Диакон: Прему́дрость, во́нмем.

Прокимен, глас 7:

Го́споди, да не я́ростию Твое́ю обличи́ши мене́, / ниже́ гне́вом Твои́м нака́жеши мене́. Стих: Поми́луй мя, Го́споди, я́ко не́мощен е́смь.

Диакон: Прему́дрость.

Чтец: К Солу́няном посла́ния свята́го апо́стола Па́вла чте́ние.

Диакон: Во́нмем.

Апостол к Солуняном, зачало 273.

Бра́тие, мо́лим вы: вразумля́йте безчи́нныя, утеша́йте малоду́шныя, заступа́йте немощны́я, долготерпи́те ко всем. Блюди́те, да никто́же зла за зло кому́ возда́ст; но всегда́ до́брое гони́те, и друг ко дру́гу, и ко всем. Всегда́ ра́дуйтеся; непреста́нно моли́теся; о всем благодари́те; сия́ бо есть во́ля Бо́жия о Христе́ Иису́се в вас. Ду́ха не угаша́йте, проро́чествия не уничижа́йте. Вся же искуша́юще, до́брая держи́те. От вся́кия ве́щи злы́я отгреба́йтеся. Сам же Бог ми́ра да освяти́т вы всесоверше́нны о всем, и всесоверше́н ваш дух, и душа́, и те́ло непоро́чно, в прише́ствие Го́спода на́шего Иису́са Христа́ да сохрани́тся.

Священник же седмый: Мир ти.

Чтец: И ду́хови твоему́.

Диакон: Прему́дрость, во́нмем.

Аллилуиа, глас 7.

Стих: Услы́шит тя Госпо́дь в день печа́ли, защи́тит тя и́мя Бо́га Иа́ковля.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник: От Матфеа́ свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Матфеа, зачало 30.

Во вре́мя о́но, преходя́ Иису́с, ви́де челове́ка седя́ща на мы́тнице, Матфе́а глаго́лема, и глаго́ла ему́: по Мне гряди́. И воста́в по Нем и́де. И бысть Ему́ возлежа́щу в дому́, и се, мно́зи мытари́ и гре́шницы прише́дше возлежа́ху со Иису́сом, и со ученики́ Его́. И ви́девше фарисе́е, глаго́лаху ученико́м Его́: почто́ с мытари́ и гре́шники Учи́тель ваш яст и пие́т? Иису́с же слы́шав, рече́ им: не тре́буют здра́вии врача́, но боля́щии; ше́дше же научи́теся, что есть: ми́лости хощу́, а не же́ртвы; не приидо́х бо призва́ти пра́ведники, но гре́шники на покая́ние.

Лик: Сла́ва Тебе́, Го́споди, сла́ва Тебе́.

Таже диакон глаголет ектению:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся:

Лик: Го́споди, поми́луй.

Священник чтет молитву сию:

Влады́ко Го́споди Бо́же наш, Врачу́ душ и теле́с, вре́менныя стра́сти уврачева́вый, исцеля́яй всяк неду́г и вся́кую я́зю в лю́дех, хотя́й всем челове́ком спасти́ся, и в позна́ние и́стины приити́, не хотя́й сме́рти гре́шника, но я́ко обрати́тися, и жи́ву бы́ти ему́. Ты бо, Го́споди, в Ве́тхом Заве́те положи́л еси́ покая́ние гре́шным, Дави́ду, и Ниневи́тяном, и пре́жде тех бы́вшим; но и во прише́ствии плотска́го Твоего́ смотре́ния, не призва́л еси́ пра́ведныя, но гре́шныя в покая́ние; я́коже мытаря́, я́коже блудни́цу, разбо́йника, и ху́льнаго гони́теля, вели́каго Па́вла покая́нием прие́мый. Петра́ верхо́внаго и апо́стола Твоего́, отве́ргшагося Тебе́ три́жды, покая́нием прия́л еси́, и обеща́л еси́ ему́, глаго́ля: ты еси́ Петр, и на сем ка́мени сози́жду Це́рковь Мою́, и врата́ а́дова не одоле́ют ей, и дам тебе́ ключи́ Ца́рствия Небе́снаго. Сего́ ра́ди и мы, Бла́же и Человеколю́бче, по нело́жным Твои́м обеща́нием дерза́юще, мо́лимся Тебе́, и про́сим в час сей: услы́ши моле́ние на́ше, и приими́ е́, я́коже кади́ло приноси́мое Тебе́, и посети́ раба́ Твоего́ [или рабу́ Твою́] имярек, и а́ще что согреши́ сло́вом, или́ де́лом, или́ помышле́нием, или́ в нощи́, или́ во дни; или́ под кля́тву свяще́нническую, или́ своему́ прокля́тию подпаде́: или́ кля́твою огорчи́ся, и прокля́т себе́; Тебе́ про́сим, и Тебе́ мо́лимся, осла́би, оста́ви, прости́ ему́ [или ей], Бо́же, презира́я беззако́ния его́ [или ея́] и грехи́, и я́же в ве́дении и не в ве́дении бы́вшая от него́ [или нея́]. И а́ще что от за́поведей Твои́х преступи́, или́ согреши́, я́ко пло́ть нося́й, и в мiре живы́й, или́ от де́йства диа́вольскаго; Сам, я́ко благ и человеколю́бец Бог прости́; я́ко несть челове́ка, и́же поживе́т, и не согреши́т. Ты бо еди́н еси́ безгре́шен; пра́вда Твоя́ пра́вда в век и сло́во Твое́ и́стина. Не бо созда́л еси́ челове́ка в поги́бель, но в снабде́ние за́поведей Твои́х, и живота́ нетле́ннаго насле́дие; и Тебе́ сла́ву возсыла́ем, со Отце́м, и Святы́м Ду́хом, ны́не и при́сно, и во ве́ки веко́в, ами́нь.

По молитве же седмый иерей вземлет стручец седмый, и омочив и́ во святый елей, помазует болящаго, глаголя молитву: О́тче Святы́й, Врачу́ душ и теле́с:

По скончании же сего больный приемляй елеосвящение, аще может, сам входит посреде священников, или держимь от своих си стоит, или седит. Аще же не может сам, священницы сами обстоят его на одре лежащаго. Настоятель же взем святое Евангелие, и разгнув е, возлагает писмены на главе больнаго, придержащим всем священником. Начальствуяй же не возлагает руку, но велегласно глаголет молитву сию:

Царю́ Святы́й, благоутро́бне и многоми́лостиве Го́споди Иису́се Христе́, Сы́не и Сло́ве Бо́га Жива́го, не хотя́й сме́рти гре́шнаго, но я́ко обрати́тися, и жи́ву бы́ти ему́: не полага́ю ру́ку мою́ гре́шную на главу́ прише́дшаго [или прише́дшия] к Тебе́ во гресе́х, и прося́щаго [или прося́щия] у Тебе́ на́ми оставле́ние грехо́в; но Твою́ ру́ку кре́пкую и си́льную, я́же во свято́м Ева́нгелии сем, е́же сослужи́тели мои́ держа́т на главе́ раба́ Твоего́ [или рабы́ Твоея́] имярек, и молю́ся с ни́ми, и прошу́ ми́лостивное и непамятозло́бное человеколю́бие Твое́, Бо́же, Спаси́телю наш, проро́ком Твои́м Нафа́ном, пока́явшемуся Дави́ду о свои́х согреше́ниих оставле́ние дарова́вый, и Манасси́ину е́же о покая́нии моли́тву прие́мый; Сам и раба́ Твоего́ [или рабу́ Твою́] имярек, ка́ющагося [или ка́ющуюся] о свои́х си согреше́ниих приими́ обы́чным Твои́м человеколю́бием, презира́яй вся его́ [или ея́] прегреше́ния. Ты бо еси́ Бог наш, и́же и се́дмьдесят крат седмери́цею оставля́ти повеле́вый, па́дающим в грехи́: зане́ я́ко вели́чество Твое́, та́ко и ми́лость Твоя́, и Тебе́ подоба́ет вся́кая сла́ва, честь и поклоне́ние, ны́не и при́сно, и во ве́ки веко́в, ами́нь.

Снемше же Евангелие с главы больнаго, дают целовати е.

Диакон же абие глаголет ектению сию:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии и оставле́нии грехо́в раба́ Бо́жия [или рабы́ Бо́жия], имярек.

Лик: Го́споди, поми́луй, трижды.

О е́же прости́тися ему́ [или ей] вся́кому согреше́нию, во́льному и нево́льному, Го́споду помо́лимся.

Лик: Го́споди, поми́луй, трижды.

Возглас от священника: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Таже поют самогласен, глас 4:

Слава: Исто́чник исцеле́ний, иму́ще святи́и безсре́бреницы, / исцеле́ния подава́ете всем тре́бующим, / я́ко преве́лиих дарова́ний сподо́бльшиися / от приснотеку́щаго Исто́чника, Спа́са на́шего. / Глаго́лет бо к вам Госпо́дь, / я́ко единоревни́телем апо́стольским: / се дах вам власть на ду́хи нечи́стыя, / я́коже тех изгони́ти, / и цели́ти всяк неду́г, и вся́ку я́зю; / те́мже в повеле́ниих Его́ до́бре жи́тельствовавше, / ту́не прия́сте, ту́не подава́ете, / исцеля́юще стра́сти душ и теле́с на́ших.

И ныне, глас тойже: При́зри на моле́ния Твои́х раб, Всенепоро́чная, / утоля́ющи лю́тая на ны воста́ния, / вся́кия ско́рби нас изменя́ющи; / Тя бо Еди́ну тве́рдое и изве́стное утвержде́ние и́мамы, / и Твое́ предста́тельство стяжа́хом, / да не постыди́мся, Влады́чице, Тя призыва́ющии. / Потщи́ся на умоле́ние, Тебе́ ве́рно вопию́щих: / ра́дуйся, Влады́чице, / всех по́моще, ра́досте и покро́ве, / и спасе́ние душ на́ших.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Посем лик: Слава, и ныне: Го́споди, поми́луй, трижды. Благослови́.

И отпуст:

Христо́с, и́стинный Бог наш, моли́твами Пречи́стыя Своея́ Ма́тере; си́лою честна́го и животворя́щаго Креста́; свята́го сла́внаго и всехва́льнаго апо́стола Иа́кова, и пе́рваго архиере́а Иерусали́мскаго, бра́та Бо́жия, и всех святы́х, спасе́т и поми́лует нас, я́ко благ и человеколю́бец.

Посем лик: Го́споди, поми́луй. (Трижды.)

И полагает поклон приемый молитвомаслие, глаголя:

Благослови́те, отцы́ святи́и, прости́те мя, гре́шнаго [или гре́шную]. Трижды.

И приим от них благословение и прощение, отходит благодаря Бога.

Последование мертвенное мирских тел

Скончавшуся кому от православных, абие призывают сродницы его священника, иже пришед в дом, в немже мощи усопшаго лежат, и возложив епитрахиль, и вложив фимиам в кадильницу, кадит тело мертваго, и предстоящих, и начинает обычно:

Литиа.

Диакон: Благослови́, влады́ко.

Священник: Благослове́н Бог наш всегда́, ны́не и при́сно, и во ве́ки веко́в.

Лик: Ами́нь.

И начинают сопредстоящии: Святы́й Бо́же: Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь.

И абие поют тропари сия. Глас 4:

Со ду́хи пра́ведных сконча́вшихся, / ду́шу раба́ Твоего́ [или рабы́ Твоея́], Спа́се, упоко́й, / сохраня́я ю́ во блаже́нной жи́зни, / я́же у Тебе́, Человеколю́бче.

В поко́ищи Твое́м, Го́споди, / иде́же вси святи́и Твои́ упокоева́ются, / упоко́й и ду́шу раба́ Твоего́ [или рабы́ Твоея́], я́ко еди́н еси́ Человеколю́бец.

Слава: Ты еси́ Бог соше́дый во ад, и у́зы окова́нных разреши́вый, / Сам и ду́шу раба́ Твоего́ [или рабы́ Твоея́] упоко́й.

И ныне: Еди́на чи́стая и непоро́чная Де́во, Бо́га без се́мене ро́ждшая, / моли́ спасти́ся души́ его́ [или ея́].

Диакон глаголет:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Диакон: Прему́дрость.

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

И абие бывает от священника сицевый отпуст:

Воскресы́й из ме́ртвых, Христо́с, и́стинный Бог наш, моли́твами Пречи́стыя Своея́ Ма́тере, преподо́бных и богоно́сных оте́ц на́ших, и всех святы́х Свои́х, ду́шу от нас преста́вльшагося раба́ Своего́ [или преста́вльшияся рабы́ Своея́] имярек, в селе́ниих святы́х всели́т, и с пра́ведными причте́т, и нас поми́лует, я́ко Благ и Человеколю́бец.

Или иный:

Живы́ми и ме́ртвыми облада́яй, воскресы́й из ме́ртвых, Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, преподо́бных и богоно́сных оте́ц на́ших и всех святы́х, ду́шу от нас преста́вльшагося раба́ Своего́ [или преста́вльшияся рабы́ Своея́] имярек, в селе́ниих пра́ведных учини́т, в не́дрех Авраа́ма упоко́ит и с пра́ведными причте́т, и нас поми́лует, я́ко Благ и Человеколю́бец.

И аще убо готова суть вся, яже ко исходу, творит паки священник начало:

Благослове́н Бог наш всегда́, ны́не и при́сно, и во ве́ки веко́в.

И начинаем пети: Святы́й Бо́же: со страхом, и всяким умилением.

И вземше мощи усопшаго, отходим в храм, предыдущим священником со свещами, диакону с кадильницею.

Егда же приидут в храм, мощи убо полагаются в паперти, [или в храме, якоже зде в велицей России обыче.]

И начинают псалом 90:

Живы́й в по́мощи Вы́шняго, в кро́ве Бо́га небе́снаго водвори́тся. Рече́т Го́сподеви: засту́пник мой еси́ и прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его́ наде́ешися, ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твое́й ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши и воздая́ние гре́шников у́зриши. Я́ко Ты, Го́споди, упова́ние мое́; Вы́шняго положи́л еси́ прибе́жище твое́. Не прии́дет к тебе́ зло, и ра́на не прибли́жится телеси́ твоему́, я́ко А́нгелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́; на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́; покры́ю и́, я́ко позна́ и́мя Мое́. Воззове́т ко Мне, и услы́шу его́, с ним есмь в ско́рби, изму́ его́ и просла́влю его́, долгото́ю дней испо́лню его́ и явлю́ ему́ спасе́ние Мое́.

Непорочны.

И посем вышшим гласом поют:

Благослове́н еси́, Го́споди, / научи́ мя оправда́нием Твои́м.

Непоро́чнии в пу́ть: / Аллилу́иа.

И поется первая статия непорочных, во глас 6: в концы же коегождо стиха поем: Аллилу́иа.

1. Блаже́ни непоро́чнии в путь, / ходя́щии в зако́не Госпо́дни. / Аллилу́иа.

2. Блаже́ни испыта́ющии свидения Его́, / всем се́рдцем взы́щут Его́. / Аллилу́иа.

И прочее псалма:

3. Не де́лающии бо беззако́ния / в путе́х Его́ ходи́ша.

4. Ты запове́дал еси́ за́поведи Твоя́ / сохрани́ти зело́.

5. Дабы́ испра́вилися путие́ мои́, / сохрани́ти оправда́ния Твоя́.

6. Тогда́ не постыжу́ся, / внегда́ призре́ти ми на вся за́поведи Твоя́.

7. Испове́мся Тебе́ в пра́вости се́рдца, / внегда́ научи́ти ми ся судьба́м пра́вды Твоея́.

8. Оправда́ния Твоя́ сохраню́, / не оста́ви мене́ до зела́.

9. В чесо́м испра́вит юне́йший путь свой? / Внегда́ сохрани́ти словеса́ Твоя́.

10. Всем се́рдцем мои́м взыска́х Тебе́, / не отри́ни мене́ от за́поведей Твои́х.

11. В се́рдце моем скрых словеса Твоя́, / я́ко да не согрешу Тебе́.

12. Благослове́н еси́, Го́споди, / научи́ мя оправда́нием Твои́м.

13. Устна́ма мои́ма возвести́х / вся судьбы́ уст Твои́х.

14. На пути́ свиде́ний Твои́х наслади́хся, / я́ко о вся́ком бога́тстве.

15. В за́поведех Твои́х поглумлю́ся, / и уразуме́ю пути́ Твоя́.

16. Во оправда́ниих Твои́х поучуся, / не забуду словес Твои́х.

17. Возда́ждь рабу́ Твоему́, живи́ мя, / и сохраню́ словеса́ Твоя́.

18. Откры́й о́чи мои́, / и уразуме́ю чудеса́ от зако́на Твоего́.

19. Пришле́ц аз семь на земли́, / не скрый от мене́ за́поведи Твоя́.

20. Возлюби́, душа́ моя́, / возжела́ти судьбы́ Твоя́ на вся́кое вре́мя.

21. Запрети́л еси́ го́рдым, / про́кляти уклоня́ющиися от за́поведей Твои́х.

22. Отыми́ от мене́ поно́с и уничиже́ние, / я́ко свиде́ний Твои́х взыска́х.

23. И́бо седо́ша кня́зи, и на мя клевета́ху: / раб же Твой глумля́шеся во оправда́ниих Твои́х.

24. И́бо свиде́ния Твоя́ поуче́ние мое́ есть, / и сове́ти мои́ оправда́ния Твоя́.

25. Прильпе́ земли́ душа́ моя́, / живи́ мя по словеси́ Твоему́.

26. Пути́ моя́ возвести́х, и услы́шал мя еси́, / научи́ мя оправда́нием Твои́м.

27. Путь оправда́ний Твои́х вразуми́ ми, / и поглумлю́ся в чудесе́х Твои́х.

28. Воздрема́ душа́ моя́ от уны́ния, / утверди́ мя в словесе́х Твои́х.

29. Путь непра́вды отста́ви от мене́, / и зако́ном Твои́м поми́луй мя.

30. Путь и́стины изво́лих, / и судьбы́ Твоя́ не забы́х.

31. Прилепи́хся свиде́нием Твои́м, Го́споди, / не посрами́ мене́.

32. Путь за́поведей Твои́х теко́х, / егда́ разшири́л еси́ се́рдце мое́.

33. Законоположи́ мне, Го́споди, путь оправда́ний Твои́х, / и взыщу́ и́ вы́ну.

34. Вразуми́ мя, и испыта́ю зако́н Твой, / и сохраню́ и́ всем се́рдцем мои́м.

35. Наста́ви мя на стезю́ за́поведей Твои́х, / я́ко ту́ю восхоте́х.

36. Приклони́ се́рдце мое́ во свиде́ния Твоя́, / а не в лихои́мство.

37. Отврати́ о́чи мои́, е́же не ви́дети суеты́, / в пути́ Твое́м живи́ мя.

38. Поста́ви рабу́ Твоему́ / сло́во Твое́ в страх Твой.

39. Отыми́ поноше́ние мое́, е́же непщева́х, / я́ко судьбы́ Твоя́ бла́ги.

40. Се возжела́х за́поведи Твоя́, / в пра́вде Твое́й живи́ мя.

41. И да прии́дет на мя ми́лость твоя́, Го́споди, / спасе́ние Твое́ по словеси́ Твоему́.

42. И отвеща́ю поноша́ющим ми сло́во, / я́ко упова́х на словеса́ Твоя́.

43. И не отыми́ от уст мои́х словесе́ и́стинна до зела́, / я́ко на судьбы́ Твоя́ упова́х.

44. И сохраню́ зако́н Твой вы́ну / в век, и в век ве́ка.

45. И хожда́х в широте́, / я́ко за́поведи Твоя́ взыска́х.

46. И глаго́лах о свиде́ниих Твои́х / пред цари́, и не стыдя́хся.

47. И поуча́хся в за́поведех Твои́х, / я́же возлюби́х зело́.

48. И воздвиго́х ру́це мои́ / к за́поведем Твои́м, я́же возлюби́х.

48. И глумля́хся / во оправда́ниих Твои́х.

49. Помяни́ словеса́ Твоя́ рабу́ Твоему́, / и́хже упова́ние дал ми еси́.

50. То мя уте́ши во смире́нии мое́м, / я́ко сло́во Твое́ живи́ мя.

51. Го́рдии законопреступова́ху до зела́, / от зако́на же Твоего́ не уклони́хся.

52. Помяну́х судьбы́ Твоя́ от ве́ка, Го́споди, / и уте́шихся.

53. Печа́ль прия́т мя от гре́шник, / оставля́ющих зако́н Твой.

54. Пе́та бя́ху мне оправда́ния Твоя́ / на ме́сте прише́льствия моего́.

55. Помяну́х в нощи́ и́мя Твое́, Го́споди, / и сохрани́х зако́н Твой.

56. Сей бысть мне, / я́ко оправда́ний Твои́х взыска́х.

57. Часть моя́ еси́, Го́споди, / рех сохрани́ти зако́н Твой.

58. Помоли́хся Лицу́ Твоему́ всем се́рдцем мои́м, / поми́луй мя по словеси́ Твоему́.

59. Помы́слих пути́ Твоя́, / и возврати́х но́зе мои́ во свиде́ния Твоя́.

60. Угото́вихся и не смути́хся, / сохрани́ти за́поведи Твоя́.

61. У́жа гре́шник обяза́шеся мне, / и зако́на Твоего́ не забы́х.

62. Полу́нощи воста́х испове́датися Тебе́ / о судьба́х пра́вды Твоея́.

63. Прича́стник аз есмь всем боя́щимся Тебе́, / и храня́щим за́поведи Твоя́.

64. Ми́лости Твоея́, Го́споди, испо́лнь земля́, / оправда́нием Твои́м научи́ мя.

65. Бла́гость сотвори́л еси́ с рабо́м Твои́м, Го́споди, / по словеси́ Твоему́.

66. Бла́гости и наказа́нию, и ра́зуму научи́ мя, / я́ко за́поведем Твои́м ве́ровах.

67. Пре́жде да́же не смири́ти ми ся, аз прегреши́х, / сего́ ра́ди сло́во Твое́ сохрани́х.

68. Благ еси́ Ты, Го́споди, / и бла́гостию Твое́ю научи́ мя оправда́нием Твои́м.

69. Умно́жися на мя непра́вда го́рдых, / аз же всем се́рдцем мои́м испыта́ю за́поведи Твоя́.

70. Усыри́ся я́ко млеко́ се́рдце их, / аз же зако́ну Твоему́ поучи́хся.

71. Бла́го мне, я́ко смири́л мя еси́, / я́ко да научу́ся оправда́нием Твои́м.

72. Благ мне зако́н уст Твои́х, / па́че ты́сящ зла́та и сребра́.

Сла́ва: Аллилу́иа.

И ны́не: Аллилу́иа.

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию: Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И посем начинаем вторую статию на глас 5: на коемждо же конце стиха глаголем:

Поми́луй раба́ Твоего́ [или рабу́ Твою́].

Лик начинает: За́поведи Твоя́: / Поми́луй раба́ Твоего́ [или рабу́ Твою́].

Паки тойже лик:

73. Ру́це Твои́ сотвори́сте мя, и созда́сте мя; / вразуми́ мя, и научу́ся за́поведем Твои́м. / Поми́луй раба́ Твоего́ [или рабу́ Твою́].

74. Боя́щиися Тебе́ у́зрят мя и возвеселя́тся, / я́ко на словеса́ Твоя́ упова́х. / Поми́луй раба́ Твоего́ [или рабу́ Твою́].

И прочее псалма:

75. Разуме́х, Го́споди, я́ко пра́вда судьбы́ Твоя́, / и вои́стинну смири́л мя еси́.

76. Бу́ди же ми́лость Твоя́, да уте́шит мя, / по словеси́ Твоему́ рабу́ Твоему́.

77. Да прии́дут мне щедро́ты Твоя́, и жив бу́ду, / я́ко зако́н Твой поуче́ние мое́ есть.

78. Да постыдя́тся го́рдии, / я́ко непра́ведно беззако́нноваша на мя, / аз же поглумлю́ся в за́поведех Твои́х.

79. Да обратя́т мя боя́щиися Тебе́, / и ве́дящии свиде́ния Твоя́.

80. Бу́ди се́рдце мое́ непоро́чно во оправда́ниих Твои́х, / я́ко да не постыжу́ся.

81. Исчеза́ет во спасе́ние Твое́ душа́ моя́, / на словеса́ Твоя́ упова́х.

82. Исчезо́ша о́чи мои́ в сло́во Твое́, глаго́люще: / когда́ уте́шиши мя?

83. Зане́ бых я́ко мех на сла́не, / оправда́ний Твои́х не забы́х.

84. Коли́ко есть дней раба́ Твоего́? / Когда́ сотвори́ши ми от гоня́щих мя суд?

85. Пове́даша мне законопресту́пницы глумле́ния, / но не я́ко закон Твой, Го́споди.

86. Вся за́поведи Твоя́ и́стина, / непра́ведно погна́ша мя, помози́ ми.

87. Вма́ле не сконча́ша мене́ на земли́: / аз же не оста́вих за́поведей Твои́х.

88. По ми́лости Твое́й живи́ мя, / и сохраню́ свиде́ния уст Твои́х.

89. Во век Го́споди, сло́во Твое́ / пребыва́ет на небеси́.

90. В род и род и́стина Твоя́, / основа́л еси́ зе́млю, и пребыва́ет.

91. Учине́нием Твои́м пребыва́ет день, / я́ко вся́ческая рабо́тна Тебе́.

92. Я́ко а́ще бы не зако́н Твой поуче́ние мое́ был, / тогда́ у́бо поги́бл бых во смире́нии мое́м.

93. Во век не забу́ду оправда́ний Твои́х, / я́ко в них оживи́л мя еси́.

94. Твой есмь аз, спаси́ мя, / я́ко оправда́ний Твои́х взыска́х.

95. Мене́ жда́ша гре́шницы погуби́ти мя, / свиде́ния Твоя́ разуме́х.

96. Вся́кия кончи́ны ви́дех коне́ц, / широка́ за́поведь Твоя́ зело́.

97. Коль возлюби́х зако́н Твой Го́споди, / весь день поуче́ние мое́ есть.

98. Па́че враг мои́х умудри́л мя еси́ за́поведию Твое́ю, / я́ко в век моя́ есть.

99. Па́че всех уча́щих мя разуме́х, / я́ко свиде́ния Твоя́ поуче́ние мое́ есть.

100. Па́че ста́рец разуме́х, / я́ко за́поведи Твоя́ взыска́х.

10́1 От вся́каго пути́ лука́ва возбрани́х нога́м мои́м, / я́ко да сохраню́ словеса́ Твоя́.

102. От суде́б Твои́х не уклони́хся, / я́ко Ты законоположи́л ми еси́.

103. Коль сладка́ горта́ни моему́ словеса́ Твоя́, / па́че ме́да усто́м мои́м.

104. От за́поведей Твои́х разуме́х, / сего́ ра́ди возненави́дех всяк путь непра́вды.

105. Свети́льник нога́ма мои́ма зако́н Твой, / и свет стезя́м мои́м.

106. Кля́хся, и поста́вих / сохрани́ти судьбы́ пра́вды Твоея́.

107. Смири́хся до зела́ Го́споди, / живи́ мя по словеси́ Твоему́.

108. Во́льная уст мои́х благоволи́ же, Го́споди, / и судьба́м Твои́м научи́ мя.

109. Душа́ моя́ в руку́ Твое́ю вы́ну, / и зако́на Твоего́ не забы́х.

110. Положи́ша гре́шницы сеть мне, / и от за́поведей Твои́х не заблуди́х.

111. Насле́довах свиде́ния Твоя́ во век, / я́ко ра́дование се́рдца моего́ суть.

112. Приклони́х се́рдце мое́, / сотвори́ти оправда́ния Твоя́ в век за воздая́ние.

113. Законопресту́пныя возненави́дех, / зако́н же Твой возлюби́х.

114. Помо́щник мой, и Засту́пник мой еси́ Ты, / на словеса́ Твоя́ упова́х.

115. Уклони́теся от мене́, лука́внующии, / и испыта́ю за́поведи Бо́га моего́.

116. Заступи́ мя по словеси́ Твоему́ и жив бу́ду, / и не посрами́ мене́ от ча́яния моего́.

117. Помози́ ми, и спасу́ся, / и поучу́ся во оправда́ниих Твои́х вы́ну.

118. Уничижи́л еси́ вся отступа́ющия от оправда́ний Твои́х, / я́ко непра́ведно помышле́ние их.

119. Преступа́ющия непщева́х вся гре́шныя земли́: / сего́ ра́ди возлюби́х свиде́ния Твоя́.

120. Пригвозди́ стра́ху Твоему́ пло́ти моя́, / от суде́б бо Твои́х убоя́хся.

121. Сотвори́х суд и пра́вду, / не преда́ждь мене́ оби́дящим мя.

122. Восприими́ раба́ Твоего́ во бла́го, / да не оклевета́ют мене́ го́рдии.

123. О́чи мои́ исчезо́сте во спасе́ние Твое́, / и в сло́во пра́вды Твоея́.

124. Сотвори́ с рабо́м Твои́м по ми́лости Твое́й / и оправда́нием Твои́м научи́ мя.

125. Раб Твой есмь аз, вразуми́ мя, / и уве́м свиде́ния Твоя́.

126. Вре́мя сотвори́ти Го́сподеви, / разори́ша зако́н Твой.

127. Сего́ ра́ди возлюби́х за́поведи Твоя́ / па́че зла́та и топа́зия.

128. Сего́ ра́ди ко всем за́поведем Твои́м направля́хся, / всяк путь непра́вды возненави́дех.

129. Ди́вна свиде́ния Твоя́, / сего́ ра́ди испыта́ я́ душа́ моя́.

130. Я́вление слове́с Твои́х / просвеща́ет, и вразумля́ет младе́нцы.

131. Уста́ моя́ отверзо́х, и привлеко́х дух, / я́ко за́поведей Твои́х жела́х.

Сла́ва: Поми́луй раба́ Твоего́ [или рабу́ Твою́].

И ны́не: Поми́луй раба́ Твоего́ [или рабу́ Твою́].

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И паки начинаем третию статию на глас третий:

И́мя Твое́: / Аллилу́иа.

Паки тойже лик поет:

132. При́зри на мя, и поми́луй мя, / по суду́ лю́бящих и́мя Твое́. / Аллилу́иа.

133. Стопы́ моя́ напра́ви по словеси́ Твоему́, / и да не облада́ет мно́ю вся́кое беззако́ние. / Аллилу́иа.

И прочее:

134. Изба́ви мя от клеветы́ челове́ческия, / и сохраню́ за́поведи Твоя́.

135. Лице́ Твое́ просвети́ на раба́ Твоего́, / и научи́ мя оправда́нием Твои́м.

136. Исхо́дища водна́я изведо́сте о́чи мои́, / поне́же не сохрани́х зако́на Твоего́.

137. Пра́веден еси́, Го́споди, / и пра́ви суди́ Твои́.

138. Запове́дал еси́ пра́вду, свиде́ния Твоя́, / и и́стину зело́.

139. Иста́яла мя есть ре́вность Твоя́, / я́ко забы́ша словеса́ Твоя́ врази́ мои́.

140. Разжже́но сло́во Твое́ зело́, / и раб Твой возлюби́ е́.

141. Юне́йший аз есмь и уничиже́н, / оправда́ний Твои́х не забы́х.

142. Пра́вда Твоя́ пра́вда во век, / и зако́н Твой и́стина.

143. Ско́рби и ну́жди обрето́ша мя, / за́поведи Твоя́ поуче́ние мое́.

144. Пра́вда свиде́ния Твоя́ в век: / вразуми́ мя, и жив бу́ду.

145. Воззва́х всем се́рдцем мои́м, услы́ши мя, Го́споди, / оправда́ния Твоя́ взыщу́.

146. Воззва́х Ти, спаси́ мя, / и сохраню́ свиде́ния Твоя́.

147. Предвари́х в безго́дии, и воззва́х, / на словеса́ Твоя́ упова́х.

148. Предвари́сте о́чи мои́ ко у́тру, / поучи́тися словесе́м Твои́м.

149. Глас мой услы́ши, Го́споди, по ми́лости Твое́й, / по судьбе́ Твое́й живи́ мя.

150. Прибли́жишася гоня́щии мя беззако́нием, / от зако́на же Твоего́ удали́шася.

151. Близ еси́ Ты, Го́споди, / и вси путие́ Твои́ и́стина.

152. Испе́рва позна́х от свиде́ний Твои́х, / я́ко во век основа́л я́ еси́.

153. Виждь смире́ние мое́, и изми́ мя, / я́ко зако́на Твоего́ не забы́х.

154. Суди́ суд мой, и изба́ви мя, / словесе́ ра́ди Твоего́ живи́ мя.

155. Дале́че от гре́шник спасе́ние, / я́ко оправда́ний Твои́х не взыска́ша.

156. Щедро́ты Твоя́ мно́ги, Го́споди, / по судьбе́ Твое́й живи́ мя.

157. Мно́зи изгоня́щии мя и стужа́ющии ми, / от свиде́ний Твои́х не уклони́хся.

158. Ви́дех неразумева́ющия и иста́ях, / я́ко слове́с Твои́х не сохрани́ша.

159. Виждь, я́ко за́поведи Твоя́ возлюби́х, Го́споди, / по ми́лости Твое́й живи́ мя.

160. Нача́ло слове́с Твои́х и́стина, / и во век вся судьбы́ пра́вды Твоея́.

161. Кня́зи погна́ша мя ту́не, / и от слове́с Твои́х убоя́ся се́рдце мое́.

162. Возра́дуюся аз о словесе́х Твои́х, / я́ко обрета́яй коры́сть мно́гу.

163. Непра́вду возненави́дех и омерзи́х, / зако́н же Твой возлюби́х.

164. Седмери́цею днем хвали́х Тя, / о судьба́х пра́вды Твоея́.

165. Мир мног лю́бящим зако́н Твой, / и несть им собла́зна.

166. Ча́ях спасе́ния Твоего́ Го́споди, / и за́поведи Твоя́ возлюби́х.

167. Сохрани́ душа́ моя́ свиде́ния Твоя́, / и возлюби́ я́ зело́.

168. Сохрани́х за́поведи Твоя́ и свиде́ния Твоя́, / я́ко вси путие́ мои́ пред Тобо́ю, Го́споди.

169. Да прибли́жится моле́ние мое́ пред Тя, Го́споди, / по словеси́ Твоему́ вразуми́ мя.

170. Да вни́дет проше́ние мое́ пред Тя, Го́споди, / по словеси́ Твоему́ изба́ви мя.

171. Отры́гнут устне́ мои́ пе́ние, / егда́ научи́ши мя оправда́нием Твои́м.

172. Провеща́ет язы́к мой словеса́ Твоя́, / я́ко вся за́поведи Твоя́ пра́вда.

173. Да бу́дет рука́ Твоя́ е́же спасти́ мя, / я́ко за́поведи Твоя́ изво́лих.

174. Возжела́х спасе́ние Твое́, Го́споди, / и зако́н Твой поуче́ние мое́ есть.

175. Жива́ бу́дет душа́ моя́, и восхва́лит Тя, / и судьбы́ Твоя́ помо́гут мне.

176. Заблуди́х я́ко овча́ поги́бшее, / взыщи́ раба́ Твоего́, я́ко за́поведей Твои́х не забы́х.

И по конце абие:

Благослове́н еси́, Го́споди, / научи́ мя оправда́нием Твои́м.

Святы́х лик обре́те исто́чник жи́зни и дверь ра́йскую, / да обря́щу и аз путь покая́нием: / поги́бшее овча́ аз есмь, / воззови́ мя, Спа́се, и спаси́ мя.

Благослове́н еси́, Го́споди, / научи́ мя оправда́нием Твои́м.

А́гнца Бо́жия пропове́давше, / и закла́ни бы́вше я́коже а́гнцы, / и к жи́зни нестаре́емей, святи́и, / и присносу́щней преста́вльшеся. / Того́ приле́жно, му́ченицы, моли́те, / долго́в разреше́ние нам дарова́ти.

Благослове́н еси́, Го́споди, / научи́ мя оправда́нием Твои́м.

В путь у́зкий хо́ждшии приско́рбный, / вси в житии́ крест я́ко яре́м взе́мшии, / и Мне после́довавшии ве́рою, / прииди́те, наслади́теся, / и́хже угото́вах вам по́честей, / и венцо́в небе́сных.

Благослове́н еси́, Го́споди, / научи́ мя оправда́нием Твои́м.

О́браз есмь неизрече́нныя Твоея́ сла́вы, / а́ще и я́звы ношу́ прегреше́ний: / уще́дри Твое́ созда́ние, Влады́ко, / и очи́сти Твои́м благоутро́бием, / и возжеле́нное оте́чество пода́ждь ми, / рая́ па́ки жи́теля мя сотворя́я.

Благослове́н еси́, Го́споди, / научи́ мя оправда́нием Твои́м.

Дре́вле у́бо от не су́щих созда́вый мя, / и о́бразом Твои́м Боже́ственным почты́й, / преступле́нием же за́поведи / па́ки мя возврати́вый в зе́млю, от нея́же взят бых, / на е́же по подо́бию возведи́ / дре́внею добро́тою возобрази́тися.

Благослове́н еси́, Го́споди, / научи́ мя оправда́нием Твои́м.

Упоко́й, Бо́же, рабы́ Твоя́, / и учини́ я́ в раи́, / иде́же ли́цы святы́х, Го́споди, / и пра́ведницы сия́ют я́ко свети́ла, / усо́пшия рабы́ Твоя́ упоко́й, / презира́я их вся согреше́ния.

Сла́ва: Трисия́тельное еди́наго Божества́, благоче́стно пое́м вопию́ще: / Свят еси́, О́тче Безнача́льный, / Собезнача́льный Сы́не, и Боже́ственный Ду́ше: / просвети́ нас ве́рою Тебе́ служа́щих, / и ве́чнаго огня́ исхити́.

И ны́не: Ра́дуйся, Чи́стая, Бо́га пло́тию ро́ждшая во спасе́ние всех, / Е́юже род челове́ческий обре́те спасе́ние: / Тобо́ю да обря́щем рай, / Богоро́дице Чи́стая благослове́нная.

Аллилу́ия, аллилу́ия, аллилу́ия, сла́ва Тебе́ Бо́же. Трижды.

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И по возгласе поем настоящия тропари, глас 5:

Поко́й, Спа́се наш, / с пра́ведными раба́ Твоего́ [или рабу́ Твою́], / и сего́ [или сию́] всели́ во дворы́ Твоя́, / я́коже есть пи́сано: / презира́я я́ко благ прегреше́ния его́ [или ея́] / во́льная и нево́льная, / и вся я́же в ве́дении и не в ве́дении, Человеколю́бче.

Сла́ва, конец: И вся я́же в ве́дении и не в ве́дении, Человеколю́бче.

И ны́не, Богородичен: От Де́вы возсия́вый мiру, Христе́ Бо́же, / и сы́ны све́та То́ю показа́вый, / поми́луй нас.

Таже, псалом 50.

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

И канон, егоже краестрочие:

Шесту́ю припева́ю отше́дшему песнь.

Феофаново. Глас 6.

Песнь 1.

Ирмос: Я́ко по су́ху пешеше́ствовав Изра́иль, / по бе́здне стопа́ми, / гони́теля фарао́на / ви́дя потопля́ема, / Бо́гу побе́дную песнь / пои́м, вопия́ше.

Стих: Ди́вен Бог во святы́х Свои́х, Бог Изра́илев.

В небе́сных черто́зех вы́ну до́блии му́ченицы мо́лят Тя, Христе́, / его́же [или ю́же] от земли́ преста́вил еси́ ве́рнаго [или ве́рную], / ве́чных благ получи́ти сподо́би.

Стих: Поко́й, Го́споди, ду́шу усо́пшаго раба́ Твоего́ [или усо́пшия рабы́ Твоея́].

Украси́вый вся́ческая, живо́тное смеше́нное, / посреде́ мя, челове́ка, смире́ния вку́пе и вели́чества, созда́л еси́, / те́мже раба́ Твоего́ [или рабы́ Твоея́] ду́шу, Спа́се, упоко́й.

Слава: Рая́ жи́теля и земледе́лателя в нача́ле мя учини́л еси́, / престу́пльша же Твою́ за́поведь изгна́л еси́, / те́мже раба́ Твоего́ [или рабы́ Твоея́] ду́шу, Спа́се, упоко́й.

И ныне, Богородичен: И́же от ребра́ Созда́вый Е́ву, пре́жде на́шу прама́терь, / из пречи́стаго Твоего́ чре́ва в плоть одева́ется, / е́юже сме́рти кре́пость, Чи́стая, разруши́.

Песнь 3.

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Зако́нно пострада́ша Твои́ му́ченицы, Жизнода́вче, / и венце́м побе́ды украси́вшеся, / приле́жно преста́вльшемуся ве́рному [или преста́вльшейся ве́рней] ве́чное избавле́ние подаю́т.

Наказа́в пе́рвее мно́гими чудесы́ и зна́меньми мене́, заблу́дшаго, / напосле́док самого́ Себе́ истощи́л еси́, я́ко сострада́тель, / и поиска́в обре́л и спасл еси́.

Слава: От теку́щих непостоя́тельныя тли, к Тебе́ преше́дшаго [или преше́дшую], / в селе́ниих ве́чных жи́ти ра́достно сподо́би, Бла́же, / оправда́в ве́рою же и благода́тию.

И ныне, Богородичен: Несть непоро́чна, я́коже Ты, Пречи́стая Богома́ти, / еди́на бо от ве́ка Бо́га и́стиннаго зачала́ еси́ во чре́ве, / сме́рти разруши́вшаго си́лу.

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Седален, глас 6:

Вои́стинну суета́ вся́ческая, / житие́ же сень и со́ние, / и́бо всу́е мяте́тся всяк земноро́дный, / я́коже рече́ Писа́ние: / егда́ мiр приобря́щем, / тогда́ во гроб всели́мся, / иде́же вку́пе ца́рие и ни́щии. / Те́мже, Христе́ Бо́же, / преста́вльшагося раба́ Твоего́ [или преста́вльшуюся рабу́ Твою́] упоко́й, / я́ко Человеколю́бец.

Слава, и ныне, Богородичен: Всесвята́я Богоро́дице, / во вре́мя живота́ мое́го не оста́ви мене́, / челове́ческому предста́тельству не вве́ри мя, / но Сама́ заступи́ и поми́луй мя.

Песнь 4.

Ирмос: Христо́с моя́ си́ла, / Бог и Госпо́дь, честна́я Це́рковь / боголе́пно пое́т, взыва́ющи / от смы́сла чи́ста, о Го́споде пра́зднующи.

Прему́дрости бо́льшее явля́я позна́ние, / и е́же о даре́х многосоверше́нныя, Влады́ко, благосты́ни, / му́ченическия ли́ки а́нгелом сочета́л еси́.

Неизрече́нныя сла́вы Твоея́ / получи́ти сподо́би к Тебе́ преста́вльшагося [или преста́вльшуюся], / иде́же, Христе́, веселя́щихся есть жили́ще, / и глас чи́стаго ра́дования.

Слава: Пою́ща [или пою́щу] приими́ в Боже́ственную держа́ву Твою́, / его́же [или ю́же] от земли́ прия́л еси́, ча́до све́та сего́ [или сию́] соде́ловая, / грехо́вную мглу очища́я, Многоми́лостиве.

И ныне, Богородичен: Прия́телище пречи́стое, храм всенепоро́чный, ковче́г всесвяты́й, / де́вственное ме́сто свяще́ния, / Тебе́, добро́ту Иа́ковлю, Влады́ка избра́л есть.

Песнь 5.

Ирмос: Бо́жиим / све́том Твои́м, Бла́же, / у́тренюющих Ти ду́ши / любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Я́ко всепло́дие свяще́нное, / и я́ко нача́ток челове́ческаго естества́, му́ченицы, / просла́вленному прине́сшеся Бо́гови, / нам спасе́ние при́сно хода́тайствуют.

Небе́снаго пребыва́ния, раздая́ния дарова́ний сподо́би, Го́споди, / пре́жде усо́пшаго ве́рнаго раба́ Твоего́ [или усо́пшую ве́рную рабу́ Твою́], / подая́ прегреше́ний избавле́ние.

Слава: И́же еди́н естество́м Животво́рец, / и́же бла́гости вои́стинну неизсле́димая пучи́на, / сконча́вшагося [или сконча́вшуюся] Ца́рствия Твоего́ сподо́би, Ще́дре, / еди́не Безсме́ртне.

И ныне, Богородичен: Кре́пость и пе́ние, из Тебе́, Влады́чице, мiру Рожде́йся, / и спасе́ние быв поги́бшим, и́же от а́довых врат избавля́яй, / ве́рою Тебе́ блажа́щия.

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

На Кресте́ пригвожда́емь, / му́ченическия ли́ки к Себе́ собра́л еси́, / подража́ющия страсть Твою́, Бла́же. / Те́мже мо́лимся Ти: к Тебе́ преста́вльшагося [или преста́вльшуюся] ны́не упоко́й.

Неизрече́нною сла́вою Твое́ю, / егда́ прии́деши стра́шно суди́ти мiру всему́ на о́блацех, / благоволи́ све́тло сре́сти Тебе́, Изба́вителю, / его́же [или ю́же] от земли́ прия́л еси́ ве́рнаго раба́ Твоего́ [или ве́рную рабу́ Твою́].

Слава: Исто́чник жи́зни Сый, / му́жеством Боже́ственным, Влады́ко, окова́нныя изводя́й, / раба́ Твоего́ [или рабу́ Твою́] к Тебе́ ве́рно отше́дшаго [или отше́дшую] / в сла́дости ра́йстей всели́.

И ныне, Богородичен: В зе́млю возврати́хомся, престу́пльше Бо́жию за́поведь Боже́ственную, / Тобо́ю же Де́во, на не́бо от земли́ вознесо́хомся, / тлю сме́ртную оттря́сше.

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Кондак, глас 8:

Со святы́ми упоко́й, / Христе́, ду́шу раба́ Твоего́ [или рабы́ Твоея́], / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши: / а́може вси челове́цы по́йдем, / надгро́бное рыда́ние творя́ще песнь: / аллилу́ия.

И паки: Со святы́ми упоко́й, Христе́:

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие, / мучи́теля увеща́ вопи́ти: / благослове́н еси́, Бо́же оте́ц на́ших.

Изба́вльшиися Твое́ю кро́вию му́ченицы пе́рваго преступле́ния, / окропи́вшеся же свое́ю кро́вию, прообразу́ют я́ве Твое́ заколе́ние, / благослове́н еси́, Бо́же оте́ц на́ших.

Свирепе́ющую смерть умертви́л еси́, Сло́ве живонача́льнейший, / в ве́ре же усо́пшаго [или усо́пшую] приими́ ны́не воспева́ющаго и глаго́лющаго [или воспева́ющую и глаго́лющую], Христе́: / благослове́н еси́, Бо́же оте́ц на́ших.

Слава: Воодуши́вый мя, челове́ка, вдохнове́нием Боже́ственным Богонача́льнейший Влады́ко, / преста́вленнаго [или преста́вленную] Ца́рствия Твоего́ сподо́би, пе́ти Тебе́, Спа́се: / благослове́н еси́, Бо́же оте́ц на́ших.

И ныне, Богородичен: Превы́шши вся́кия тва́ри, Пренепоро́чная, была́ еси́, заче́нши Бо́га, / сокруши́вшаго сме́ртная врата́ и вереи́ сте́ршаго: / те́мже Тя, Чи́стая, песносло́вим ве́рнии, я́ко Богома́терь.

Песнь 8.

Ирмос: Из пла́мене преподо́бным ро́су источи́л еси́ / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Кре́пко по́двиги показа́вше, / побе́ды венце́м украси́стеся му́ченицы Христо́вы страстоте́рпцы, зову́ще: / Тя превозно́сим, Христе́, во ве́ки.

Свяще́нне житие́ оста́вльшия ве́рныя, / и к Тебе́, Влады́це, преше́дшия, / приими́ кро́тце упокоева́я, я́ко благоутро́бен, / Тя превознося́щия во вся ве́ки.

Слава: Ны́не в земли́ кро́тких / вся водворя́тися пре́жде усо́пшия, Спа́се, благоизво́ли, / ве́рою я́же в Тя оправда́в и благода́тию, / Тя превознося́щия во вся ве́ки.

И ныне, Богородичен: Вси Тя блажи́м, Всеблаже́нная, / ро́ждшую Сло́ва вои́стинну су́щаго Блаже́ннаго, / плоть нас ра́ди бы́вшаго; / Его́же превозно́сим во вся ве́ки.

Песнь 9.

Ирмос: Бо́га / челове́ком невозмо́жно ви́дети, / на Него́же не сме́ют чи́ни А́нгельстии взира́ти; / Тобо́ю же, Всечи́стая, яви́ся челове́ком / Сло́во Воплоще́нно, / Его́же велича́юще, / с небе́сными во́и Тя ублажа́ем.

Наде́жда му́чеников ли́ки укрепи́, и к Твое́й любви́ распале́нне впери́ / бу́дущих сим предвообрази́вши непоколеби́мый вои́стинну поко́й; / ему́же преста́вльшагося, Бла́же, ве́рнаго [или преста́вльшуюся, Бла́же, ве́рную] сподо́би получи́ти.

Све́тлаго и Боже́ственнаго получи́ти сия́ния Твоего́, Христе́, / ве́рою преста́вльшагося [или преста́вльшуюся] благоволи́ в не́дрех Авраа́мовых упокое́ние, / я́ко Еди́н ми́лостив сему́ [или сей] да́руяй, и ве́чнаго сподобля́яй блаже́нства.

Слава: Сый естество́м благ и благоутро́бен, / и воли́тель ми́лости и благоутро́бия бе́здна; его́же [или ю́же] от ме́ста сего́ озлобле́ния / и се́ни сме́ртныя, Спа́се, преста́вил еси́, / иде́же сия́ет Твой свет, сего́ [или сию́] учини́.

И ныне, Богородичен: Сень святу́ю, Чи́стая, разуме́ем, / и ковче́г, и скрижа́ль Тя зако́на и благода́ти; / Тобо́ю бо оставле́ние дарова́ся, / оправда́нным кро́вию Воплоще́ннаго из Твоего́ Чре́ва, Всенепоро́чная.

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию: Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Начинаем самогласны Иоанна монаха.

Глас 1: Ка́я жите́йская сла́дость / пребыва́ет печа́ли неприча́стна? / Ка́я ли сла́ва стои́т на земли́ непрело́жна? / Вся се́ни немощне́йша, вся со́ний преле́стнейша: / еди́нем мгнове́нием, и вся сия́ смерть прие́млет. / Но во све́те, Христе́, лица́ Твоего́ / и в наслажде́нии Твоея́ красоты́, / его́же [или ю́же] избра́л еси́, упоко́й, я́ко Человеколю́бец.

Глас 2: Увы мне, яковы́й по́двиг и́мать душа́ разлуча́ющися от телесе́́ / Увы́, тогда́ коли́ко слези́т и несть поми́луяй ю́́ / Ко А́нгелом о́чи возводя́щи, безде́льно мо́лится: / к челове́ком ру́це простира́ющи, не и́мать помога́ющаго. / Те́мже, возлю́бленнии мои́ бра́тие, / помы́сливше на́шу кра́ткую жизнь, / преста́вленному [или преста́вленней] упокое́ния от Христа́ про́сим, / и душа́м на́шим ве́лию ми́лость.

Глас 3: Вся суета́ челове́ческая, / ели́ка не пребыва́ют по сме́рти; / не пребыва́ет бога́тство, ни сше́ствует сла́ва; / прише́дшей бо сме́рти, сия́ вся потреби́шася. / Те́мже Христу́ безсме́ртному возопии́м: / преста́вленнаго [или преста́вленную] от нас упоко́й, / иде́же всех есть веселя́щихся жили́ще.

Глас 4: Где есть мiрско́е пристра́стие? / Где есть привре́менных мечта́ние? / Где есть зла́то и сребро́? / Где есть рабо́в мно́жество и молва́? / Вся персть, вся пе́пел, вся сень. / Но прииди́те возопии́м безсме́ртному Царю́: / Го́споди, ве́чных Твои́х благ сподо́би преста́вльшагося [или преста́вльшуюся] от нас, / упокоя́я его́ [или ю́] в нестаре́ющемся блаже́нстве Твое́м.

Глас 5: Помяну́х проро́ка вопию́ща: / аз есмь земля́ и пе́пел, / и па́ки разсмотри́х во гробе́х, / и ви́дех ко́сти обнаже́ны, и рех: / у́бо кто есть царь, или́ во́ин, / или́ бога́т, или́ убо́г, / или́ пра́ведник, или́ гре́шник? / Но упоко́й, Го́споди, / с пра́ведными раба́ Твоего́ [или рабу́ Твою́].

Глас 6: Нача́ток мне и соста́в зижди́тельное Твое́ бысть повеле́ние: / восхоте́в бо от неви́димаго же и ви́димаго жи́ва мя соста́вити естества́. / От земли́ те́ло мое́ созда́л еси́, / дал же ми еси́ ду́шу / Боже́ственным Твои́м и животворя́щим вдохнове́нием. / Те́мже, Христе́, раба́ Твоего́ [или рабу́ Твою́] во стране́ живу́щих, / и в селе́ниих пра́ведных упоко́й.

Глас 7: По о́бразу Твоему́ и по подо́бию созда́вый в нача́ле челове́ка, / в раи́ поста́вил еси́ владе́ти Твои́ми тва́рьми; / за́вистию же диа́волею прельсти́вся, сне́ди причасти́ся, / за́поведей Твои́х престу́пник быв. / Те́мже па́ки в зе́млю, от нея́же взят бысть, / осуди́л еси́ возврати́тися, Го́споди, / и испроси́ти упокое́ние.

Глас 8: Пла́чу и рыда́ю, / егда́ помышля́ю смерть, / и ви́жду во гробе́х лежа́щую / по о́бразу Бо́жию созда́нную на́шу красоту́, / безобра́зну, безсла́вну, / не иму́щую ви́да. / О, чудесе́́ / Что сие́ е́же о нас бысть та́инство? / Ка́ко преда́хомся тле́нию? / Ка́ко сопряго́хомся сме́рти? / Вои́стинну Бо́га повеле́нием, / я́коже пи́сано есть, / подаю́щаго преста́вльшемуся [или преста́вльшейся] упокое́ние.

Блаженна, глас 6.

Во Ца́рствии Твое́м помяни́ нас, Го́споди, / егда́ прии́деши, во Ца́рствии Твое́м.

Блаже́ни ни́щии ду́хом, / я́ко тех есть Ца́рство Небе́сное.

Блаже́ни пла́чущии, / я́ко ти́и уте́шатся.

Блаже́ни кро́тции, / я́ко ти́и насле́дят зе́млю.

Блаже́ни а́лчущии и жа́ждущии пра́вды, / я́ко ти́и насы́тятся.

Блаже́ни ми́лостивии, / я́ко ти́и поми́ловани бу́дут.

Разбо́йника рая́, Христе́, жи́теля, / на Кресте́ Тебе́ возопи́вша, помяни́ мя, / предсоде́ял еси́ покая́нием его́, / и мене́ сподо́би недосто́йнаго.

Блаже́ни чи́стии се́рдцем, / я́ко ти́и Бо́га у́зрят.

Живото́м госпо́дствуяй и сме́ртию, / во дво́рех святы́х упоко́й, / его́же [или ю́же] прия́л еси́ от привре́менных; / и помяни́ мя, егда́ прии́деши во Ца́рствии Твое́м.

Блаже́ни миротво́рцы, / я́ко ти́и сы́нове Бо́жии нареку́тся.

Душа́ми влады́чествуяй и телеса́ми, / Его́же в руце́ дыха́ние на́ше, / оскорбля́емых утеше́ние, / упоко́й во стране́ пра́ведных, / его́же [или ю́же] преста́вил еси́ раба́ Твоего́ [или рабу́ Твою́].

Блаже́ни изгна́ни пра́вды ра́ди, / я́ко тех есть Ца́рство Небе́сное.

Христо́с Тя упоко́ит во стране́ живу́щих, / и врата́ ра́йская да отве́рзет ти, / и Ца́рствия пока́жет жи́теля, / и оставле́ние тебе́ даст, / о ни́хже согреши́л еси́ [или согреши́ла еси́] в житии́, христолю́бче [или христолю́бице].

Блаже́ни есте́, егда́ поно́сят вам, / и изжену́т, и реку́т всяк зол глаго́л на вы, лжу́ще Мене́ ра́ди.

Изы́дем и у́зрим во гробе́х, / я́ко на́ги ко́сти челове́к, / черве́й снедь и смрад, / и позна́ем что́ бога́тство, добро́та, кре́пость, благоле́пие.

Ра́дуйтеся и весели́теся, / я́ко мзда ва́ша мно́га на Небесе́х.

Услы́шим, что зове́т Вседержи́тель: / увы́ и́щущим зре́ти стра́шный день Госпо́день́ / Сей бо есть тьма: / огне́м бо искуша́ются вся́ческая.

Слава: Безнача́льным и рожде́нием же и происхожде́нием, / Отцу́ покланя́юся роди́вшему, / Сы́на сла́влю рожде́ннаго, / пою́ сопросия́вшаго Отцу́ же и Сы́ну, Ду́ха Свята́го.

И ныне, Богородичен: Ка́ко от сосцу́ Твое́ю млеко́ то́чиши Де́во? / Ка́ко пита́еши Пита́теля тва́ри? / Я́коже весть, источи́вый во́ду от ка́мене, / жи́лы водны́я жа́ждущим лю́дем, я́коже писа́ся.

Посем диакон глаголет: Во́нмем.

Священник: Мир всем.

И чтец: И ду́хови твоему́.

И паки диакон: Прему́дрость.

Лик же поет прокимен, глас 6:

Блаже́н путь, во́ньже и́деши днесь, душе́, / я́ко угото́вася тебе́ ме́сто упокое́ния. Стих: К Тебе́, Го́споди, воззову́, Бо́же мой, да не премолчи́ши от мене́.

Диакон: Прему́дрость.

Чтец: К Солу́няном посла́ния свята́го Апо́стола Па́вла чте́ние.

Диакон: Во́нмем.

Апостол к Солуняном, зачало 270.

Бра́тие, не хощу́ вас неве́дети о уме́рших, да не скорбите́, я́коже и про́чии не иму́щии упова́ния. А́ще бо ве́руем, я́ко Иису́с у́мре и воскре́се, та́ко и Бог уме́ршия во Иису́се приведе́т с Ним. Сие́ бо вам глаго́лем сло́вом Госпо́дним, я́ко мы живу́щии, оста́вшии в прише́ствие Госпо́дне, не и́мамы предвари́ти уме́рших. Я́ко Сам Госпо́дь в повеле́нии, во гла́се Арха́нгелове и в трубе́ Бо́жии сни́дет с небесе́, и ме́ртвии о Христе́ воскре́снут пе́рвее. Пото́м же мы, живу́щии оста́вшии, ку́пно с ни́ми восхище́ни бу́дем на о́блацех в сре́тение Госпо́дне на возду́се, и та́ко всегда́ с Го́сподем бу́дем.

Священник: Мир ти.

Чтец: И ду́хови твоему́.

Аллилуия, глас 6:

Стих: Блаже́н, его́же избра́л и прия́л еси́, Го́споди.

Диакон: Прему́дрость, про́сти, услы́шим свята́го Ева́нгелия.

Иерей: Мир всем.

Людие: И ду́хови твоему́.

Диакон: От Иоа́нна свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Иоанна, зачало 16.

Рече́ Госпо́дь ко прише́дшим к Нему́ иуде́ем: ами́нь, ами́нь глаго́лю вам, я́ко слу́шаяй словесе́ Моего́ и ве́руяй Посла́вшему Мя, и́мать живо́т ве́чный, и на суд не прии́дет, но пре́йдет от сме́рти в живо́т. Ами́нь, ами́нь глаго́лю вам, я́ко гряде́т час, и ны́не есть, егда́ ме́ртвии услы́шат глас Сы́на Бо́жия, и услы́шавше оживу́т. Я́коже бо Оте́ц и́мать живо́т в Себе́, та́ко даст и Сы́нови живо́т име́ти в Себе́. И о́бласть даст Ему́ и суд твори́ти, я́ко Сын Челове́чь есть, не диви́теся сему́. Я́ко гряде́т час, во́ньже вси су́щии во гробе́х услы́шат глас Сы́на Бо́жия, и изы́дут сотво́ршии блага́я в воскреше́ние живота́, а сотво́ршии зла́я в воскреше́ние суда́. Не могу́ Аз о Себе́ твори́ти ничесо́же. Я́коже слы́шу, сужду́, и суд Мой пра́веден есть, я́ко не ищу́ во́ли Моея́, но во́ли посла́вшаго Мя Отца́.

Священник: Мир ти, благовеству́ющему.

Лик: Сла́ва Тебе́, Го́споди, сла́ва Тебе́.

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

И по исполнении сего глаголет первый от священников, или архиерей прилучився, молитву велегласно, пришед близ умершаго:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Такожде и настоящии священницы вси.

Ведомо же буди, яко глаголемому коемуждо прошению от диакона, во елико глаголется прошение от него, глаголет вышереченную молитву кийждо священник, по чину своему тайно близ умершаго, и возглашает: Я́ко Ты еси́ воскресе́ние:

Ныне же от перваго священника, или архиереа глаголется велегласно молитва: Бо́же духо́в: якоже выше речеся.

По возгласе же бывает целование.

И поем настоящия стихиры, глас 2.

Подобны: Егда́ от дре́ва:

Прииди́те, после́днее целова́ние / дади́м, бра́тие, уме́ршему [или уме́ршей], / благодаря́ще Бо́га: / сей [или сия́] бо оскуде́ от сро́дства своего́, / и ко гро́бу тщи́тся не ктому́ пеки́йся [или пеку́щися] / о су́етных, и о многостра́стной пло́ти. / Где ны́не сро́дницы же и дру́зи? / Се разлуча́емся. / Его́же [или ю́же] упоко́ити, Го́споду помо́лимся.

Ко́е разлуче́ние, о бра́тие? Кий пла́чь? / Ко́е рыда́ние в настоя́щем часе́? / Прииди́те у́бо, целу́йте бы́вшаго [или бы́вшую] вма́ле с на́ми; / предае́тся ко гро́бу, / ка́менем покрыва́ется, / во тьму вселя́ется, / с ме́ртвыми погреба́ется, / и всех сро́дников и друго́в ны́не разлуча́ется. / Его́же [или ю́же] упоко́ити, Го́споду помо́лимся.

Ны́не жите́йское лука́вое разруша́ется торжество́ суеты́: / дух бо оскуде́ от селе́ния, бре́ние очерни́ся, / сосу́д раздра́ся, безгла́сен, нечу́вствен, ме́ртвен, недви́жимь. / Его́же [или ю́же] посыла́юще гро́бу, Го́споду помо́лимся, / да́ти сему́ [или сей] во ве́ки упокое́ние.

Яко́в живо́т наш есть? Цвет и дым, и роса́ у́тренняя вои́стинну. / Прииди́те у́бо, у́зрим на гробе́х я́сно, где добро́та теле́сная? / Где ю́ность? Где суть очеса́ и зрак плотски́й? / Вся увядо́ша я́ко трава́, вся потреби́шася, / прииди́те ко Христу́ припаде́м со слеза́ми.

Ве́лий плачь и рыда́ние, ве́лие воздыха́ние и ну́жда, / разлуче́ние души́, ад и поги́бель, / привре́менный живо́т, сень непостоя́нная, / сон преле́стный, безвременномечта́нен труд жития́ земна́го. / Дале́че отбежи́м мiрска́го вся́каго греха́, да небе́сная насле́дим.

Ви́дяще предлежа́ща ме́ртва, / о́браз восприи́мем вси коне́чнаго часа́: / сей бо отхо́дит я́ко дым от земли́, / я́ко цвет отцвете́, / я́ко трава́ посече́ся, / вре́тищем повива́емь, / земле́ю покрыва́емь. / Его́же неви́дима оста́вивше, Христу́ помо́лимся, / да́ти сему́ [или сей] во ве́ки упокое́ние.

Прииди́те, вну́цы Ада́мовы, уви́дим на земли́ пове́рженнаго, / по о́бразу на́шему все благоле́пие отлага́юща, / разруше́на во гро́бе гно́ем, червьми́, тьмо́ю иждива́ема, земле́ю покрыва́ема. / Его́же неви́дима оста́вльше, Христу́ помо́лимся, / да́ти во ве́ки сему́ [или сей] упокое́ние.

Егда́ душа́ от те́ла и́мать ну́ждею восхи́титися стра́шными А́нгелы, / всех забыва́ет сро́дников и зна́емых, / и пече́тся о бу́дущих суди́лищей стоя́нии, я́же суеты́ и многотру́дныя пло́ти разреше́нии; / тогда́ Судию́ моля́ще, вси помо́лимся, / да прости́т Госпо́дь, я́же соде́ла.

Прииди́те, бра́тие, во гро́бе у́зрим пе́пел и пе́рсть, из нея́же созда́хомся. / Ка́мо ны́не и́дем? Что же бы́хом? / Кий убо́г или́ бога́т? Или́ кий влады́ка? / Кий же свобо́дь? И не вси ли пе́пел? / Добро́та лица́ согни́ и ю́ности весь цвет увяди́ смерть.

Вои́стинну суета́ и тле́ние, / вся жите́йская ви́ды и безсла́вная; / вси бо исчеза́ем, вси у́мрем, / ца́рие же и кня́зи, / судии́ и наси́льницы, / бога́тии и убо́зии, / и все естество́ челове́ческое; / ны́не бо, и́же иногда́ в житии́, во гро́бы вверга́ются, / и́хже да упоко́ит Госпо́дь, помо́лимся.

Вси́ теле́снии ны́не орга́ны пра́здни зря́тся, / и́же пре́жде ма́ло дви́жими бя́ху, / вси́ недействи́тельны, ме́ртви, нечу́вственни: / о́чи бо заидо́ша, связа́стеся но́зе, / ру́це безмо́лвствуете и слух с ни́ми, / язы́к молча́нием заключи́ся, гро́бу предае́тся. / Вои́стинну суета́ вся челове́ческая.

Спаса́й наде́ющияся на тя, / Ма́ти незаходи́маго со́лнца, Богороди́тельнице, / умоли́ моли́твами Твои́ми преблага́го Бо́га / упоко́ити, мо́лимся, ны́не преста́вльшагося [или ны́не преста́вльшуюся], / иде́же упокоева́ются пра́ведных ду́си, / Боже́ственных благ насле́дника покажи́, / во дво́рех пра́ведных, / в па́мять, Всенепоро́чная, ве́чную.

Слава, глас 6: Зря́ще мя безгла́сна / и бездыха́нна предлежа́ща [или безгла́сну и бездыха́нну предлежа́щу] / воспла́чите о мне бра́тие и дру́зи, / сро́дницы и зна́емии: / вчера́шний бо день бесе́довах с ва́ми / и внеза́пу на́йде на мя стра́шный час сме́ртный. / Но прииди́те вси лю́бящии мя / и целу́йте мя после́дним целова́нием. / Не ктому́ бо с ва́ми похожду́, / или́ собесе́дую про́чее, / к Судии́ бо отхожду́, / иде́же несть лицеприя́тия: / раб бо и влады́ка вку́пе предстоя́т, / царь и во́ин, бога́тый и убо́гий / в ра́внем досто́инстве; / ки́йждо бо от свои́х дел / или́ просла́вится, или́ постыди́тся. / Но прошу́ всех и молю́, / непреста́нно о мне моли́теся Христу́ Бо́гу, / да не низведе́н бу́ду [или да не низведе́на бу́ду] по грехо́м мои́м, / на ме́сто муче́ния, / но да вчини́т мя, иде́же свет живо́тный.

И ныне, Богородичен, глас тойже: Моли́твами ро́ждшия Тя, Христе́, / и Предте́чи Твоего́, / Апо́столов, проро́ков, иера́рхов, / преподо́бных, и пра́ведных, и всех святы́х, / усо́пшаго раба́ Твоего́ [или усо́пшую рабу́ Твою́] упоко́й.

Таже, Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Лик: Ами́нь.

И абие поют тропари сия. Глас 4:

Со ду́хи пра́ведных сконча́вшихся, / ду́шу раба́ Твоего́ [или рабы́ Твоея́], Спа́се, упоко́й, / сохраня́я ю́ во блаже́нной жи́зни, / я́же у Тебе́, Человеколю́бче.

В поко́ищи Твое́м, Го́споди, / иде́же вси святи́и Твои́ упокоева́ются, / упоко́й и ду́шу раба́ Твоего́ [или рабы́ Твоея́], я́ко еди́н еси́ Человеколю́бец.

Слава: Ты еси́ Бог соше́дый во ад, и у́зы окова́нных разреши́вый, / Сам и ду́шу раба́ Твоего́ [или рабы́ Твоея́] упоко́й.

И ныне: Еди́на чи́стая и непоро́чная Де́во, Бо́га без се́мене ро́ждшая, / моли́ спасти́ся души́ его́ [или ея́].

Диакон глаголет:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Диакон: Прему́дрость.

[Священник: Пресвята́я Богоро́дице, спаси́ нас.]

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

И отпуст:

Воскресы́й из ме́ртвых, Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, преподо́бных и богоно́сных оте́ц на́ших и всех святы́х, ду́шу от нас преста́вльшагося раба́ Своего́ [или преста́вльшияся рабы́ Своея́] имярек, в селе́ниих пра́ведных учини́т, в не́дрех Авраа́ма упоко́ит и с пра́ведными сопричте́т, и нас поми́лует, я́ко Благ и Человеколю́бец.

Лик: Ами́нь.

Архиерей же или начальствуяй иерей сам глаголет трижды сие:

Ве́чная твоя́ па́мять, достоблаже́нне и приснопа́мятне бра́те наш. (Трижды).

Или диакон возглашает: Во блаже́нном успе́нии ве́чный поко́й пода́ждь, Го́споди, усо́пшему рабу́ Твоему́ [или усо́пшей рабе́ Твое́й] имярек, и сотвори́ ему́ [или ей] ве́чную па́мять.

Таже певцы поют трижды: Ве́чная па́мять.

Абие же архиерей, аще приключится тамо быти, или иерей чтет молитву прощальную велегласно:

Госпо́дь Иису́с Христо́с Бог наш, и́же Боже́ственная за́поведи свя́тым Свои́м ученико́м и Апо́столом да́вый, во е́же вяза́ти и реши́ти па́дших грехи́, и от о́ных па́ки мы прие́мше вины́ то́йже твори́ти; да прости́т тебе́, ча́до духо́вное, а́ще что соде́лал [или соде́лала] еси́ в ны́нешнем ве́це во́льное или́ нево́льное, ны́не и при́сно, и во ве́ки веко́в, ами́нь.

И тако вземше мощи отходим ко гробу последующим всем людем, предыдущим же священником, и поющим:

Святы́й Бо́же: Пресвята́я Тро́ице: О́тче на́ш: и прочая.

И полагаются мощи во гроб; архиерей же, или священник, взем персть лопатою, крестовидно мещет верху мощей, глаголя:

Госпо́дня земля́ и исполне́ние ея́, вселе́нная и вси живу́щии на ней.

И посем наливает верху елей от кандила, или сыплют пепел от кадильницы, и тако покрывают яко обычно гроб, приглаголемым тропарем: Со ду́хи пра́ведных: и прочим всем. Зри выше.

И отпуст.

Молитва разрешительная от иерея над преставльшимся чадом чтомая.

Госпо́дь наш Иису́с Христо́с, Боже́ственною Свое́ю благода́тию, да́ром же и вла́стию, да́нною святы́м Его́ ученико́м и Апо́столом, во е́же вяза́ти и реши́ти грехи́ челове́ков (рек им: приими́те Ду́ха Свята́го, и́хже отпустите́ грехи́, отпу́стятся им; и́хже удержите́, удержа́тся; и ели́ка а́ще свя́жете и разрешите́ на земли́, бу́дут свя́зана и разреше́на и на Небеси́); от о́нех же и на ны друг другоприима́тельно прише́дшею, да сотвори́т чрез мене́, смире́ннаго, проще́но и сие́ по ду́ху ча́до (имярек) от всех, ели́ка я́ко челове́к согреши́ Бо́гу сло́вом или́ де́лом, или́ мы́слию, и все́ми свои́ми чу́вствы, во́лею или́ нево́лею, ве́дением или́ неве́дением; а́ще же под кля́твою или́ отлуче́нием архиере́йским или иере́йским бысть, или а́ще кля́тву отца́ своего́ или́ ма́тере своея́ наведе́ на ся, или́ своему́ прокля́тию подпаде́, или́ кля́тву преступи́, или́ ины́ми не́киими грехи́ я́ко челове́к связа́ся, но о всех сих се́рдцем сокруше́нным пока́яся, и от тех всех вины́ и ю́зы да разреши́т его́ [или ю́]; ели́ка же за не́мощь естества́ забве́нию предаде́, и та вся да прости́т ему́ [или ей], человеколю́бия ра́ди Своего́, моли́твами Пресвяты́я и Преблагослове́нныя Влады́чицы на́шея Богоро́дицы и Присноде́вы Мари́и, святы́х сла́вных и всехва́льных Апо́стол, и всех святы́х, ами́нь.

Последование отпевания усопших в Пасхальную седмицу

Ведати подобает, яко аще кто преставится на святую Пасху, или в который–либо день Светлыя недели до недели Фомины, мало что от обычнаго усопших пения поется, величества ради и чести веселаго праздника Воскресения: веселия бо и радости, а не сетования есть праздник, и яко вси о Христе воскресшем в надежде воскресения и жизни вечныя умирающии, Христовым воскресением от печальных мiра сего на веселая и радостная преставляются, воскресным пением над усопшим церковь возвещает.

Пришед убо священник с клирики своими в дом, в немже умершаго тело лежит, взем на ся епитрахиль и фелонь, и покадив мощи, обычно начинает:

Диакон: Благослови́, влады́ко.

Священник: Благослове́н Бог наш всегда́, ны́не и при́сно, и во ве́ки веко́в.

Клир же поет: Ами́нь. Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. [Трижды на глас 5].

Таже священник глаголет обычныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́. Христо́с воскре́се: единожды.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся. Христо́с воскре́се: единожды.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь. Христо́с воскре́се: единожды.

Слава: Христо́с воскре́се: единожды.

И ныне: Христо́с воскре́се: единожды.

Таже священник поет вышшим гласом: Христо́с воскре́се из ме́ртвых, / сме́ртию смерть попра́в.

Лик: И су́щим во гробе́х живо́т дарова́в.

Поющим же сия священник кропит священною водою тело умершаго, и ковчег его извне и извнутрь, и абие е влагают в нем.

Скончану же пению, глаголет диакон ектении обычныя усопшим:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник же чтет молитву сию тайно:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

По возгласе же поем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ ми́ру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́.

Диакон: Прему́дрость.

Лик: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И абие бывает от священника сицевый отпуст:

Христо́с, воскресы́й из ме́ртвых, сме́ртию смерть попра́вый и су́щим во гробе́х живо́т дарова́вый, и́стинный Бог наш, моли́твами Пречи́стыя Своея́ Ма́тере и всех святы́х Свои́х, ду́шу от нас преста́вльшагося раба́ Своего́ [или преста́вльшияся рабы́ Своея́] имярек, в селе́ниих святы́х всели́т, и с пра́ведными причте́т и нас поми́лует, я́ко Благ и Человеколю́бец.

Лик: Ами́нь.

Таже: Во блаже́нном успе́нии ве́чный поко́й пода́ждь, Го́споди, усо́пшему рабу́ Твоему́ [или усо́пшей рабе́ Твое́й] имярек, и сотвори́ ему́ [или ей] ве́чную па́мять.

Лик: Ве́чная па́мять: трижды.

И аще убо готова суть вся яже ко исходу, творит паки священник начало:

Благослове́н Бог наш всегда́, ны́не и при́сно, и во ве́ки веко́в.

Лик: Ами́нь.

И начинаем пети, на глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И вземше мощи усопшаго, отходят к церкви предыдущим священником, диаконом и всему клиру, миряном же последующим.

Идуще же клирицы и певцы поют канон Пасце, сиесть: Воскре́сения день: по ряду, на елико восхощут, даже до церкви.

В церкви же поставивше мощи, допевают начатый канон кадящим священником по чину обычно.

Времени же приспевшу отпевания приидут священницы же и диакони с кадильницами к мощем.

И творит предстоятель начало пасхальное с крестом, свещею и кадилом, возглашая:

Благослове́н Бог наш всегда́, ны́не и при́сно, и во ве́ки веко́в.

Клир же: Ами́нь.

Предстоятель поет тропарь:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

Клир же на кийждо стих поет тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́. Христо́с воскре́се: единожды.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся. Христо́с воскре́се: единожды.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь. Христо́с воскре́се: единожды.

Слава: Христо́с воскре́се: единожды.

И ныне: Христо́с воскре́се: единожды.

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Лик: И су́щим во гробе́х живо́т дарова́в.

Посем диакон глаголет ектению усопшим:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет тайно молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И по возгласе лик поет канон Пасце, глас 1.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха: / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Припев: Христо́с воскре́се из ме́ртвых.

Небеса́ у́бо досто́йно да веселя́тся, / земля́ же да ра́дуется, / да пра́зднует же мир, / ви́димый же весь и неви́димый: / Христо́с бо воста́, / весе́лие ве́чное.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Припев: Христо́с воскре́се из ме́ртвых.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

На четвертой же песни, диаконства усопших обычная:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет тайно молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Таже ипакои, глас 4:

Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и ми́ру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние ми́ру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с: / я́ко челове́к же, / А́гнец нарече́ся: / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Припев: Христо́с воскре́се из ме́ртвых.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Припев: Христо́с воскре́се из ме́ртвых.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Песнь 5.

Ирмос: У́тренюем у́треннюю глубоку́, / и вме́сто ми́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Припев: Христо́с воскре́се из ме́ртвых.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Припев: Христо́с воскре́се из ме́ртвых.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

По шестой же песни, диаконства усопших обычная:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет тайно молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Поем кондак, глас 8:

Со святы́ми упоко́й, / Христе́, ду́шу раба́ Твоего́ [или рабы́ Твоея́], / иде́же несть боле́знь, ни печа́ль, / ни воздыха́ние, / но жизнь безконе́чная.

Таже кондак праздника, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мироно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Апостол в Деяниих, в той день бывший.

Аллилу́иа, на глас 2.

Евангелие воскресное первое.

И посем клир поет:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ ми́ру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. [Единожды.]

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. [Единожды.]

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с ми́ры богому́дрыя в след Тебе́ теча́ху: / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Припев: Христо́с воскре́се из ме́ртвых.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Припев: Христо́с воскре́се из ме́ртвых.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница: / в не́йже безле́тный Свет из гро́ба пло́тски всем возсия́.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Таже лик поет припев: А́нгел вопия́ше Благода́тней: / Чи́стая Де́во, ра́дуйся́ / И па́ки реку́: ра́дуйся́ / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Припев: Христо́с воскре́се из ме́ртвых.

О Боже́ственнаго, о любе́знаго, / о сладча́йшаго Твоего́ гла́са́ / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

Припев: Христо́с воскре́се из ме́ртвых.

О Па́сха ве́лия и свяще́ннейшая, Христе́́ / О му́дросте, и Сло́ве Бо́жий, и си́ло́ / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Посем диакон глаголет ектению усопшим:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет тайно молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Таже ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / ми́ра спасе́ние. [Дважды.]

По сих поем:

Благослове́н еси́, Го́споди, научи́ мя оправда́нием Твои́м.

А́нгельский собо́р удиви́ся, / зря́ Тебе́ в ме́ртвых вмени́вшася, / сме́ртную же, Спа́се, кре́пость разори́вша, / и с Собо́ю Ада́ма воздви́гша, / и от а́да вся свобо́ждша.

Благослове́н еси́, Го́споди, научи́ мя оправда́нием Твои́м.

Почто́ ми́ра с ми́лостивными слеза́ми, / о учени́цы, растворя́ете? / Блиста́яйся во гро́бе А́нгел / мироно́сицам веща́ше: / ви́дите вы гроб и уразуме́йте, / Спас бо воскре́се от гро́ба.

Благослове́н еси́, Го́споди, научи́ мя оправда́нием Твои́м.

Зело́ ра́но мироно́сицы теча́ху / ко гро́бу Твоему́ рыда́ющия, / но предста́ к ним А́нгел и рече́: / рыда́ния вре́мя преста́, не пла́чите, / воскресе́ние же апо́столом рцы́те.

Благослове́н еси́, Го́споди, научи́ мя оправда́нием Твои́м.

Мироно́сицы жены́ с ми́ры прише́дшия / ко гро́бу Твоему́, Спа́се, рыда́ху, / А́нгел же к ним рече́, глаго́ля: / что с ме́ртвыми жива́го помышля́ете? / Я́ко Бог бо, воскре́се от гро́ба.

Сла́ва: Поклони́мся Отцу́ / и Его́ Сы́нови, и Свято́му Ду́ху, / Святе́й Тро́ице во еди́ном существе́, / с Серафи́мы зову́ще: / Свят, Свят, Свят еси́, Го́споди.

И ны́не: Жизнода́вца ро́ждши, / греха́, Де́во, Ада́ма изба́вила еси́, / ра́дость же Е́ве / в печа́ли ме́сто подала́ еси́, / па́дшия же от жи́зни / к сей напра́ви / из Тебе́ воплоти́выйся Бог и Челове́к.

Аллилу́иа, аллилу́иа, аллилу́иа, сла́ва Тебе́, Бо́же. Трижды.

Таже стихиры Пасце, со стихи их. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мироно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха́ / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха́ / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Поемым же сим стихирам, бывает обычное целование усопшаго, глаголюще: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

По стихирах же диаконства обычная усопших с молитвою, яже велегласно от архиереа, или священника, чтется близ мощей.

Посем диакон глаголет ектению усопшим:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию велегласно:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

И возглашает: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Посем диакон: Прему́дрость.

Клир поет: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. [Трижды.]

И абие настоятель глаголет отпуст:

Христо́с, воскресы́й из ме́ртвых, сме́ртию смерть попра́вый и су́щим во гробе́х живо́т дарова́вый, и́стинный Бог наш, моли́твами Пречи́стыя Своея́ Ма́тере и всех святы́х Свои́х, ду́шу от нас преста́вльшагося раба́ Своего́ [или преста́вльшияся рабы́ Своея́] имярек, в селе́ниих святы́х всели́т, и с пра́ведными причте́т и нас поми́лует, я́ко Благ и Человеколю́бец.

Лик: Ами́нь.

Таже крест возвышая, глаголет:

Христо́с воскре́се. [Трижды].

Мы же отвещаем:

Вои́стину воскре́се. [Трижды].

Таже поем конечное: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. [Трижды].

И по нем архиерей, или начальствуяй иерей сам глаголет трижды:

Ве́чная твоя́ па́мять, достоблаже́нне и приснопа́мятне бра́те наш. (Трижды).

Или диакон возглашает: Во блаже́нном успе́нии ве́чный поко́й пода́ждь, Го́споди, усо́пшему рабу́ Твоему́ [или усо́пшей рабе́ Твое́й] имярек, и сотвори́ ему́ [или ей] ве́чную па́мять.

Таже певцы поют трижды: Ве́чная па́мять.

Абие же архиерей, аще приключится тамо быти, или иерей чтет молитву прощальную велегласно:

Госпо́дь Иису́с Христо́с Бог наш, и́же Боже́ственная за́поведи свя́тым Свои́м ученико́м и Апо́столом да́вый, во е́же вяза́ти и реши́ти па́дших грехи́, и от о́ных па́ки мы прие́мше вины́ то́йже твори́ти; да прости́т тебе́, ча́до духо́вное, а́ще что соде́лал еси́ в ны́нешнем ве́це во́льное или́ нево́льное, ны́не и при́сно, и во ве́ки веко́в, ами́нь.

И тако вземше мощи отходим ко гробу, предыдущим же священником и всему клиру, поющим: Христо́с воскре́се:

У могилы, после опущения в нее останков усопшаго, и предания их земле, якоже указася в чине обычнаго погребения мiрских человек совершается литиа.

Клир поет тропари сия. Глас 4:

Со ду́хи пра́ведных сконча́вшихся, / ду́шу раба́ Твоего́ [или рабы́ Твоея́], Спа́се, упоко́й, / сохраня́я ю́ во блаже́нной жи́зни, / я́же у Тебе́, Человеколю́бче.

В поко́ищи Твое́м, Го́споди, / иде́же вси святи́и Твои́ упокоева́ются, / упоко́й и ду́шу раба́ Твоего́, / я́ко еди́н еси́ Человеколю́бец.

Слава: Ты еси́ Бог соше́дый во ад, и у́зы окова́нных разреши́вый, / Сам и ду́шу раба́ Твоего́ упоко́й.

И ныне: Еди́на чи́стая и непоро́чная Де́во, Бо́га без се́мене ро́ждшая, / моли́ спасти́ся души́ его́ [или ея́].

Диакон глаголет:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии души́ усо́пшаго раба́ Бо́жия [или усо́пшия рабы́ Бо́жия], имярек, и о е́же прости́тися ему́ [или ей] вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́шу его́ [или ея́], иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в его́ [или ея́], у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́шу усо́пшаго раба́ Твоего́ [или усо́пшия рабы́ Твоея́] имярек, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное им [или е́ю] сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пшаго раба́ Твоего́ [или усо́пшия рабы́ Твоея́] имярек, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Диакон: Прему́дрость.

Лик: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. [Трижды].

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

И абие бывает от священника отпуст обычный:

Воскресы́й из ме́ртвых, Христо́с, и́стинный Бог наш, моли́твами Пречи́стыя Своея́ Ма́тере, преподо́бных и богоно́сных оте́ц на́ших, и всех святы́х Свои́х, ду́шу от нас преста́вльшагося раба́ Своего́ [или преста́вльшияся рабы́ Своея́] имярек, в селе́ниих святы́х всели́т, и с пра́ведными причте́т, и нас поми́лует, я́ко Благ и Человеколю́бец.

Диакон возглашает: Во блаже́нном успе́нии ве́чный поко́й пода́ждь, Го́споди, усо́пшему рабу́ Твоему́ [или усо́пшей рабе́ Твое́й] имярек, и сотвори́ ему́ [или ей] ве́чную па́мять.

Клир поет: Ве́чная па́мять.

Посем клир поет тропари сия, глас 8:

Земле́, зи́нувши, / приими́ от тебе́ созда́ннаго [или созда́нную] / руко́ю Бо́жиею пре́жде, / па́ки же возвра́щшася [или возвра́щшуся] к тебе́ ро́ждшей: / е́же бо по о́бразу Созда́тель прия́т, / ты же приими́ те́ло твое́.

Я́коже рекл еси́, Го́споди, Ма́рфе, / Аз есмь воскресе́ние; / де́лом сло́во испо́лнил еси́, / из а́да призва́в Ла́заря, / си́це и раба́ Твоего́ [или рабу́ Твою́] / от а́да воздви́гни, Человеколю́бче.

Духо́внии мои́ бра́тие и спо́стницы, / не забу́дите мене́, егда́ мо́литеся, / но зря́ще мой гроб / помина́йте мою́ любо́вь и моли́те Христа́, / да учини́т дух мой с пра́ведными.

Конец последованию погребения усопших во дни Светлыя недели.

Последование Панихиды

Диакон: Благослови́, влады́ко.

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Трисвятое. Пресвята́я Тро́ице: О́тче наш: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

Таже псалом 90.

Живы́й в по́мощи Вы́шняго, в кро́ве Бо́га небе́снаго водвори́тся. Рече́т Го́сподеви: засту́пник мой еси́ и прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его́ наде́ешися, ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твое́й ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши и воздая́ние гре́шников у́зриши. Я́ко Ты, Го́споди, упова́ние мое́; Вы́шняго положи́л еси́ прибе́жище твое́. Не прии́дет к тебе́ зло, и ра́на не прибли́жится телеси́ твоему́, я́ко А́нгелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́; на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́; покры́ю и́, я́ко позна́ и́мя Мое́. Воззове́т ко Мне, и услы́шу его́, с ним есмь в ско́рби, изму́ его́ и просла́влю его́, долгото́ю дней испо́лню его́ и явлю́ ему́ спасе́ние Мое́.

Слава, и ныне: Аллилу́иа, аллилу́иа, аллилу́иа, сла́ва Тебе́, Бо́же. Трижды.

Посем ектения:

Диакон: Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

Лик: Го́споди, поми́луй.

О оставле́нии согреше́ний, во блаже́нней па́мяти преста́вльшихся, Го́споду помо́лимся.

Лик: Го́споди, поми́луй.

О приснопа́мятных рабе́х Бо́жиих [имярек], поко́я, тишины́, блаже́нныя па́мяти их, Го́споду помо́лимся.

Лик: Го́споди, поми́луй.

О прости́ти им вся́кое прегреше́ние во́льное и нево́льное, Го́споду помо́лимся.

Лик: Го́споди, поми́луй.

О неосужде́нным предста́ти у стра́шнаго престо́ла Го́спода сла́вы, Го́споду помо́лимся.

Лик: Го́споди, поми́луй.

О пла́чущих и боле́знующих, ча́ющих Христо́ва утеше́ния, Го́споду помо́лимся.

Лик: Го́споди, поми́луй.

О отпусти́тися им от вся́кия боле́зни, печа́ли, и воздыха́ния: и всели́ти их иде́же присеща́ет свет лица́ Бо́жия, Го́споду помо́лимся.

Лик: Го́споди, поми́луй.

О я́ко да Госпо́дь Бог наш учини́т ду́ши их в ме́сте све́тле, в ме́сте зла́чне, в ме́сте поко́йне, иде́же вси пра́веднии пребыва́ют, Го́споду помо́лимся.

Лик: Го́споди, поми́луй.

О причте́нии их в не́дрех Авраа́ма, и Исаа́ка, и Иа́кова, Го́споду помо́лимся.

Лик: Го́споди, поми́луй.

О изба́витися нам от вся́кия ско́рби, гне́ва и ну́жды, Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Ми́лости Бо́жия, Ца́рства Небе́снаго, и оставле́ния грехо́в испроси́вше тем и са́ми себе́, друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возглас: Я́ко Ты еси́ воскресе́ние и живо́т, и поко́й усо́пших раб Твои́х, [имярек], Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Глас 8: Аллилу́иа. Трижды.

Стих 1. Блаже́ни, я́же избра́л, и прия́л еси́, Го́споди.

Стих 2: Па́мять их в род и род.

Стих 3: Ду́ши их во благи́х водворя́тся.

Тропарь, глас тойже:

Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего. [Дважды.]

Слава, и ныне: Тебе́ и сте́ну и приста́нище и́мамы, / и моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

И абие:

Благослове́н еси́, Го́споди, / научи́ мя оправда́нием Твои́м.

Святы́х лик обре́те исто́чник жи́зни и дверь ра́йскую, / да обря́щу и аз путь покая́нием: / поги́бшее овча́ аз есмь, / воззови́ мя Спа́се, и спаси́ мя.

Благослове́н еси́, Го́споди, / научи́ мя оправда́нием Твои́м.

А́гнца Бо́жия пропове́давше, / и закла́ни бы́вше я́коже а́гнцы, / и к жи́зни нестаре́емей святи́и, / и присносу́щней преста́вльшеся. / Того́ приле́жно му́ченицы моли́те, / долго́в разреше́ние нам дарова́ти.

Благослове́н еси́, Го́споди, / научи́ мя оправда́нием Твои́м.

В путь у́зкий хо́ждшии приско́рбный, / вси в житии́ крест я́ко яре́м взе́мшии, / и Мне после́довавшии ве́рою, / прииди́те наслади́теся, / и́хже угото́вах вам по́честей, / и венце́в небе́сных.

Благослове́н еси́, Го́споди, / научи́ мя оправда́нием Твои́м.

О́браз есмь неизрече́нныя Твоея́ сла́вы, / а́ще и я́звы ношу́ прегреше́ний: / уще́дри Твое́ созда́ние Влады́ко, / и очи́сти Твои́м благоутро́бием, / и возжеле́нное оте́чество пода́ждь ми, / рая́ па́ки жи́теля мя сотворя́я.

Благослове́н еси́, Го́споди, / научи́ мя оправда́нием Твои́м.

Дре́вле у́бо от не су́щих созда́вый мя, / и о́бразом Твои́м Боже́ственным почты́й, / преступле́нием же за́поведи / па́ки мя возврати́вый в зе́млю, от нея́же взят бых, / на е́же по подо́бию возведи́ / дре́внею добро́тою возобрази́тися.

Благослове́н еси́, Го́споди, / научи́ мя оправда́нием Твои́м.

Упоко́й Бо́же рабы́ Твоя́, / и учини́ я в раи́, / иде́же ли́цы святы́х Го́споди, / и пра́ведницы сия́ют я́ко свети́ла, / усо́пшия рабы́ Твоя́ упоко́й, / презира́я их вся согреше́ния.

Сла́ва: Трисия́тельное еди́наго Божества́, благоче́стно пое́м вопию́ще: / Свят еси́ О́тче Безнача́льный, / Собезнача́льный Сы́не, и Боже́ственный Ду́ше: / просвети́ нас ве́рою Тебе́ служа́щих, / и ве́чнаго огня́ исхити́.

И ны́не: Ра́дуйся Чи́стая, Бо́га пло́тию ро́ждшая во спасе́ние всех, / Е́юже род челове́ческий обре́те спасе́ние: / Тобо́ю да обря́щем рай, / Богоро́дице Чи́стая благослове́нная.

Аллилу́ия, аллилу́ия, аллилу́ия, сла́ва Тебе́ Бо́же. Трижды.

Посем ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии душ усо́пших рабо́в Бо́жиих [имярек], и о е́же прости́тися им вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́ши их, иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в их, у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию: Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́ши усо́пших рабо́в Твои́х [имярек], в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное и́ми сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пших рабо́в Твои́х [имярек], Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И глаголем седален, глас 5:

Поко́й, Спа́се наш, / с пра́ведными рабы́ Твоя́, / и сия́ всели́ во дворы́ Твоя́, / я́коже есть пи́сано, / презира́я, я́ко благ, прегреше́ния их / во́льная и нево́льная, / и вся я́же в ве́дении и не в ве́дении, Человеколю́бче.

Слава, и ныне, Богородичен: От Де́вы возсия́вый мiру, Христе́ Бо́же, / сы́ны све́та То́ю показа́вый, / поми́луй нас.

Таже, псалом 50.

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

И абие канон, глас 6.

Песнь ́.

Ирмос: Я́ко по су́ху пешеше́ствовав Изра́иль, / по бе́здне стопа́ми, / гони́теля фарао́на / ви́дя потопля́ема, / Бо́гу побе́дную песнь / пои́м, вопия́ше.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

Песнь 3.

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

И катавасия: Несть свят:

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии душ усо́пших рабо́в Бо́жиих [имярек], и о е́же прости́тися им вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́ши их иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в их у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Иерей: Я́ко Ты еси́ воскресе́ние и живо́т, и поко́й усо́пших рабо́в Твои́х [имярек], Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Седален, глас 6:

Вои́стинну суета́ вся́ческая, / житие́ же сень и со́ние, / и́бо всу́е мяте́тся всяк земноро́дный, / я́коже рече́ Писа́ние: / егда́ мiр приобря́щем, / тогда́ во гроб всели́мся, / иде́же вку́пе ца́рие и ни́щии. / Те́мже, Христе́ Бо́же, / преста́вльшияся упоко́й, / я́ко Человеколю́бец.

Слава, и ныне, Богородичен: Всесвята́я Богоро́дице, / во вре́мя живота́ мое́го не оста́ви мене́, / челове́ческому предста́тельству не вве́ри мя, / но Сама́ заступи́ и поми́луй мя.

Песнь 4.

Ирмос: Христо́с моя́ си́ла, / Бог и Госпо́дь, честна́я Це́рковь / боголе́пно пое́т, взыва́ющи / от смы́сла чи́ста, о Го́споде пра́зднующи.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

Песнь 5.

Ирмос: Бо́жиим / све́том Твои́м, Бла́же, / у́тренюющих Ти ду́ши / любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

И катавасия: Жите́йское мо́ре:

Таже ектения:

Диакон: Па́ки и па́ки ми́ром Го́споду помо́лимся.

Лик: Го́споди, поми́луй.

Еще́ мо́лимся о упокое́нии душ усо́пших рабо́в Бо́жиих [имярек], и о е́же прости́тися им вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́ши их иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в их у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Иерей: Я́ко Ты еси́ воскресе́ние и живо́т, и поко́й усо́пших рабо́в Твои́х [имярек], Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Кондак, глас 8:

Со святы́ми упоко́й, / Христе́, ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши: / а́може вси челове́цы по́йдем, / надгро́бное рыда́ние, творя́ще песнь: / аллилу́ия.

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие, / мучи́теля увеща́ вопи́ти: / благослове́н еси́, Бо́же оте́ц на́ших.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

Песнь 8.

Ирмос: Из пла́мене преподо́бным ро́су источи́л еси́ / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Запевы:

Поко́й, Го́споди, / ду́ши усо́пших раб Твои́х.

Благослови́м Отца́, и Сы́на, и Свята́го Ду́ха, / Го́спода.

И ны́не и при́сно, / и во ве́ки веко́в, ами́нь.

Песнь 9.

Ирмос: Бо́га / челове́ком невозмо́жно ви́дети, / на Него́же не сме́ют чи́ни А́нгельстии взира́ти; / Тобо́ю же, Всечи́стая, яви́ся челове́ком / Сло́во Воплоще́нно, / Его́же велича́юще, / с небе́сными во́и Тя ублажа́ем.

Запевы:

Поко́й, Го́споди, / ду́ши усо́пших раб Твои́х.

Сла́ва Отцу́ и Сы́ну, / и Свято́му Ду́ху.

И ны́не и при́сно, / и во ве́ки веко́в, ами́нь.

Таже иерей: Богоро́дицу и Ма́терь Све́та в пе́снех возвели́чим.

Лик: Ду́си и ду́ши пра́ведных восхва́лят Тя, Го́споди.

Катавасия: Бо́га челове́ком:

Чтец: Трисвятое по О́тче наш: Иерей: Я́ко Твое́ есть Ца́рство: Чтец: Ами́нь.

И абие поют тропари сия. Глас 4:

Со ду́хи пра́ведных сконча́вшихся, / ду́ши раб Твои́х, Спа́се, упоко́й, / сохраня́я их во блаже́нной жи́зни, / я́же у Тебе́, Человеколю́бче.

В поко́ищи Твое́м, Го́споди, / иде́же вси святи́и Твои́ упокоева́ются, / упоко́й и ду́ши раб Твои́х, / я́ко Еди́н еси́ Человеколю́бец.

Слава: Ты еси́ Бог соше́дый во ад, и у́зы окова́нных разреши́вый, / Сам и ду́ши раб Твои́х упоко́й.

И ныне: Еди́на чи́стая и непоро́чная Де́во, Бо́га без се́мене ро́ждшая, / моли́ спасти́ся душа́м их.

Диакон глаголет:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о упокое́нии душ усо́пших рабо́в Бо́жиих [имярек], и о е́же прости́тися им вся́кому прегреше́нию, во́льному же и нево́льному.

Лик: Го́споди, поми́луй, трижды.

Я́ко да Госпо́дь Бог учини́т ду́ши их иде́же пра́веднии упокоя́ются.

Лик: Го́споди, поми́луй, трижды.

Ми́лости Бо́жия, Ца́рства Небе́снаго и оставле́ния грехо́в их, у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́ши усо́пших рабо́в Твои́х [имярек], в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное и́ми сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пших рабо́в Твои́х [имярек], Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Посем диакон: Прему́дрость.

[Священник: Пресвята́я Богоро́дице, спаси́ нас.]

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

Иерей отпуст:

Живы́ми и ме́ртвыми облада́яй, воскресы́й из ме́ртвых, Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, преподо́бных и богоно́сных оте́ц на́ших и всех святы́х, ду́ши от нас преста́вльшихся рабо́в Свои́х [имярек], в селе́ниих пра́ведных учини́т, в не́дрех Авраа́ма упоко́ит и с пра́ведными причте́т, и нас поми́лует, я́ко Благ и Человеколю́бец.

Лик: Ами́нь.

И по отпусте:

Диакон возглашает: Во блаже́нном успе́нии ве́чный поко́й пода́ждь, Го́споди, усо́пшим рабо́м Твои́м [имярек], и сотвори́ им ве́чную па́мять.

Певцы поют: Ве́чная па́мять, трижды.

Последование малаго освящения воды

Поставляется столец посреде церкве, паволокою покровенный, на обычном месте, и вода в сосуде: священник же взем епитрахиль и фелонь на ся, держа в руце честный крест с васильки, предыдущу ему диакону с кадильницею, и двема свещеносцема со свещами. Пришед же пред столец, полагает на нем крест, и взем кадильницу, кадит воду крестообразно, и начинает обычно.

Диакон: Благослови́, влады́ко.

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

Благословившу священнику, начинаем.

Псалом 142:

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

Таже, Бог Госпо́дь: трижды, во глас 4.

Бог Госпо́дь и яви́ся нам, благослове́н Гряды́й во и́мя Госпо́дне.

Стих 1: Испове́дайтеся Го́сподеви, я́ко благ, я́ко в век ми́лость Его́.

Стих 2: Обыше́дше обыдо́ша мя и и́менем Госпо́дним противля́хся им.

Стих 3: Не умру́, но жив бу́ду и пове́м дела́ Госпо́дня.

Стих 4: Ка́мень, Его́же небрего́ша зи́ждущии, Сей бысть во главу́ у́гла, от Го́спода бысть Сей и есть ди́вен во очесе́х на́ших.

И настоящия тропари, глас 4:

К Богоро́дице приле́жно ны́не притеце́м, / гре́шнии и смире́ннии, и припаде́м, / в покая́нии зову́ще из глубины́ души́: / Влады́чице, помози́, на ны милосе́рдовавши, / потщи́ся, погиба́ем от мно́жества прегреше́ний, / не отврати́ Твоя́ рабы́ тщи, / Тя бо и еди́ну наде́жду и́мамы. [Дважды.]

Слава, и ныне: Не умолчи́м никогда́, Богоро́дице, / си́лы Твоя́ глаго́лати, недосто́йнии: / áще бо Ты не бы предстоя́ла моля́щи, / кто бы нас избáвил от толи́ких бед; / кто же бы сохрани́л до ны́не свобо́дны; / не отсту́пим, Влады́чице, от Тебе́, / Твоя́ бо рабы́ спасáеши при́сно от вся́ких лю́тых.

Таже, псалом 50:

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

Таже, поем тропари сия, глас 6:

Е́же ра́дуйся А́нгелом прии́мшая / и ро́ждшая Зижди́теля Твоего́, / Де́во, спаса́й Тя велича́ющия. Глаголи первый тропарь дважды.

Воспева́ем Сы́на Твоего́, Богоро́дице, / и вопие́м: Пречи́стая Влады́чице, / вся́кия беды́ изба́ви рабы́ Твоя́.

Царе́м, проро́ком и апо́столом, / и му́чеником Ты еси́ похвала́ / и Предста́тельница мiру, Всенепоро́чная.

Язы́к всяк правосла́вных похваля́ет и блажи́т, / и сла́вит Пречи́стое Рождество́ Твое́, / Мари́е Богоневе́стная.

Даждь, Христе́ мой, и мне, недосто́йному, / долго́в оставле́ние, молю́ся, / Тя ро́ждшия моли́твами, я́ко Благоутро́бен.

На Тя моя́ упова́ния возложи́х, Богоро́дице, / спаси́ мя моли́твами Твои́ми, / да́руй ми прегреше́ний оставле́ние.

Оживи́ мя, ро́ждшая Жизнода́вца и Спа́са, / спаси́ моли́твами Твои́ми, / Благослове́нная, наде́ждо душ на́ших.

Зижди́теля всех во утро́бе Твое́й заче́ншая, / Де́во Всенепоро́чная, / моли́твами Твои́ми спаси́ ду́ши на́ша.

Богоро́дице, ро́ждшая сло́вом па́че сло́ва, / Сло́во, Всепе́тая, / Того́ моли́ спасти́ ду́ши на́ша.

Ми́лостива мне Судию́ же и Сы́на Твоего́, / прегреши́вшему па́че вся́каго челове́ка, / Твои́ми моли́твами соде́лай, Влады́чице.

По до́лгу вопие́м Ти: / ра́дуйся, Богоро́дице, Чи́стая Присноде́во, / моля́щеся моли́твами Твои́ми спасти́ся.

Изба́ви мя огня́ ве́чнаго / и мук, предлежа́щих мне, Богороди́тельнице, / я́ко да ублажа́ю Тя.

Не пре́зри моле́ния Твои́х рабо́в, / мо́лимся, Влады́чице Всепе́тая, / я́ко да изба́вимся вся́каго обстоя́ния.

Неду́гов и вся́ких боле́зней, / и бед нас свободи́, / к свяще́нному Твоему́ покро́ву прибега́ющих.

Стра́нное чу́до, е́же в Тебе́, Богороди́тельнице: / нас бо ра́ди по нам роди́ся / всех Зижди́тель из Тебе́ и Бог наш.

Храм Твой, Богоро́дице, / показа́ся врачевство́ неду́гов безме́здное / и оскорбля́емых душ утеше́ние.

Пресвята́я Богоро́дице, ро́ждшая Спа́са, / от бед спаси́ / и вся́кия ины́я ну́жды рабы́ Твоя́.

Изба́ви от вся́каго преще́ния, находя́щаго на рабы́ Твоя́, / Пресвята́я Влады́чице, / и вся́каго вре́да душе́внаго же и теле́снаго.

Спаси́ всех моли́твами Твои́ми, Де́во Богоро́дице, / к Тебе́ притека́ющих, / и изба́ви вся́кия ну́жды и ско́рби.

Кто, притека́яй в храм Твой, Богоро́дице, / не прие́млет ско́ро исцеле́ния / душе́внаго, вку́пе и теле́снаго, Пречи́стая?

От всех умоля́емь, Ще́дре, / святы́х и го́рних чино́в, / очи́сти мя Ро́ждшею Тя.

Пощади́, Спа́се, ду́ши уме́рших бра́тий на́ших / в наде́жди жи́зни / и осла́би, оста́ви им согреше́ния.

Ра́дуйся, мiра очисти́лище, Де́во, / ра́дуйся, ру́чко и све́щниче всезлаты́й, / Боже́ственныя ма́нны и све́та, Богоневе́сто.

Слава: Пое́м Тя, Бо́га, еди́наго в Тро́ице, / вопию́ще глас трисвяты́й, / моля́щеся спасе́ние получи́ти.

И ныне: О Де́во, ро́ждшая Спа́са / и Влады́ку мiра и Го́спода, / Того́ моли́ спасти́ ду́ши на́ша.

Ра́дуйся, горо́, ра́дуйся, купино́, / ра́дуйся, врата́, ра́дуйся, ле́ствице, / ра́дуйся, Боже́ственная трапе́зо, / ра́дуйся, всех по́моще, Влады́чице.

Моли́твами, Ми́лостиве, Ма́тере Твоея́ Пречи́стыя / и всех святы́х Твои́х / Твоя́ ми́лости лю́дем Твои́м да́руй.

Моли́твами сла́вных Арха́нгел и А́нгел, / и го́рних чино́в / рабы́ Твоя́, Спа́се, до́бре сохрани́.

Моли́твами честна́го и сла́внаго Крести́теля Твоего́, / Проро́ка, Предте́чи, / Христе́ Спа́се мой, рабы́ Твоя́ сохрани́.

Моли́твами сла́вных апо́столов и му́чеников, / и всех святы́х Твои́х / Твоя́ ми́лости лю́дем Твои́м да́руй.

Моли́твами сла́вных безсре́бренник, / Богоро́дице, рабы́ Твоя́ сохрани́, / я́ко еси́ предста́тельство мiра и утвержде́ние.

Слава: Отца́ и Сы́на славосло́вим, / и Ду́ха Свята́го, глаго́люще: / Тро́ице Свята́я, спаси́ ду́ши на́ша.

И ныне: Неизрече́нно в после́дняя заче́ншая / и ро́ждшая Созда́теля Твоего́, / Де́во, спаса́й Тя велича́ющия.

Таже: Милосе́рдия две́ри отве́рзи нам, / благослове́нная Богоро́дице, / наде́ющиися на Тя, да не поги́бнем, / но да изба́вимся Тобо́ю от бед: / Ты бо еси́ спасе́ние ро́да христиа́нскаго.

Таже диакон: Го́споду помо́лимся.

Лик: Го́споди, поми́луй.

Священник: Я́ко свят еси́, Бо́же наш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Таже, настоящия тропари, глас 6:

Ны́не наста́ вре́мя, всех освяща́ющее, / и пра́ведный нас ждет Судия́, / но обрати́ся, душе́, к покая́нию, / я́ко блудни́ца, зову́щи со слеза́ми: / Го́споди, поми́луй мя.

Вода́ми одожди́вый, Христе́, исто́чник исцеле́ний, / во всечестне́м хра́ме Де́вы днесь / Твоего́ благослове́ния окропле́нием / отгоня́еши неду́ги немощству́ющих, / Врачу́ душ и теле́с на́ших.

Де́ва родила́ еси́ Неискусобра́чная / и Де́во пребыла́ еси́, Ма́ти Безневе́стная, / Богоро́дице Мари́е, / Христа́ Бо́га на́шего моли́ спасти́ся нам.

Пресвята́я Богоро́дице Де́во, / рук на́ших дела́ испра́ви / и проще́ние прегреше́ний на́ших испроси́, / внегда́ пе́ти нам а́нгельское пе́ние:

Святы́й Бо́же, / Святы́й Кре́пкий, / Святы́й Безсме́ртный, / поми́луй нас. Трижды.

Отпевше же по обычаю, и по трисвятом диакон глаголет: Во́нмем.

Священник: Мир всем.

Лик: И ду́хови твоему́.

Чтец, прокимен, глас 3:

Госпо́дь просвеще́ние мое́ / и Спаси́тель мой, кого́ убою́ся? Стих: Госпо́дь Защи́титель живота́ моего́, от кого́ устрашу́ся?

Диакон: Прему́дрость.

Чтец: Ко Евре́ем посла́ния свята́го апо́стола Па́вла чте́ние.

Диакон: Во́нмем.

Апостол к Евреем, зачало 306.

Бра́тие, Святя́й и освяща́емии от Еди́наго вси, ея́же ра́ди вины́ не стыди́тся бра́тию нарица́ти их, глаго́ля: возвещу́ и́мя Твое́ бра́тии Мое́й, посреде́ Це́ркве воспою́ Тя. И па́ки: Аз бу́ду наде́яся Нань. И па́ки: се Аз и де́ти, я́же Ми дал есть Бог. Поне́же у́бо де́ти приобщи́шася пло́ти и кро́ви, и Той прии́скренне приобщи́ся те́хже, да сме́ртию упраздни́т иму́щаго держа́ву сме́рти, си́речь диа́вола. И изба́вит сих, ели́цы стра́хом сме́рти чрез все житие́ пови́нни бе́ша рабо́те. Не от А́нгел у́бо когда́ прие́млет, но от се́мене Авраа́мова прие́млет. Отню́дуже до́лжен бе по всему́ подо́битися бра́тии, да ми́лостив бу́дет и ве́рен Первосвяще́нник в тех, я́же к Бо́гу, во е́же очи́стити грехи́ людски́я. В не́мже бо пострада́, Сам искуше́н быв, мо́жет и искуша́емым помощи́.

Священник: Мир ти.

Чтец: И ду́хови твоему́.

Аллилуиа, глас 6.

Стих 1: Отры́гну се́рдце мое́ сло́во бла́го.

Стих 2: Глаго́лю аз дела́ моя́ царе́ви.

И посем возглашает диакон: И о сподо́битися нам слы́шанию свята́го Ева́нгелия Го́спода Бо́га мо́лим.

Лик: Го́споди, поми́луй, трижды.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник: От Иоа́нна свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Иоанна, зачало 14:

Во вре́мя о́но, взы́де Иису́с во Иерусали́м. Есть же во Иерусали́мех на о́вчей купе́ли, я́же глаго́лется евре́йски Вифесда́, пять притво́р иму́щи. В тех слежа́ше мно́жество боля́щих, слепы́х, хромы́х, сухи́х, ча́ющих движе́ния воды́. А́нгел бо Госпо́день на вся́ко ле́то схожда́ше в купе́ль и возмуща́ше во́ду, и и́же пе́рвее вла́зяше по возмуще́нии воды́, здрав быва́ше, яце́м же неду́гом одержи́м быва́ше.

Лик: Сла́ва Тебе́, Го́споди, сла́ва Тебе́.

Таже, диакон ектению:

Диакон: Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

Лик: Го́споди, поми́луй.

О ми́ре всего́ мiра, благостоя́нии святы́х Бо́жиих церкве́й и соедине́нии всех, Го́споду помо́лимся.

Лик: Го́споди, поми́луй.

О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.

Лик: Го́споди, поми́луй.

О Вели́ком Господи́не и отце́ на́шем, Святе́йшем Патриа́рхе (имярек), и о господи́не на́шем Преосвяще́ннейшем митрополи́те (или архиепи́скопе, или епи́скопе) (имярек), честне́м пресви́терстве, во Христе́ диа́констве и о всем при́чте и лю́дех, Го́споду помо́лимся.

Лик: Го́споди, поми́луй.

О Богохрани́мей стране́ на́шей, власте́х и во́инстве ея́, Го́споду помо́лимся.

Лик: Го́споди, поми́луй.

О гра́де сем, (или о ве́си сей, или о святе́й оби́тели сей,) вся́ком гра́де, стране́ и ве́рою живу́щих в них, Го́споду помо́лимся.

Лик: Го́споди, поми́луй.

О бла́горастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.

Лик: Го́споди, поми́луй.

О пла́вающих, путеше́ствующих, неду́гующих, стра́ждущих, плене́нных и о спасе́нии их, Го́споду помо́лимся.

Лик: Го́споди, поми́луй.

О е́же освяти́тися вода́м сим си́лою и де́йствием, и наи́тием Свята́го Ду́ха, Го́споду помо́лимся.

Лик: Го́споди, поми́луй.

О е́же снизходи́ти на во́ды сия́ очисти́тельному Пресу́щныя Тро́ицы де́йству, Го́споду помо́лимся.

Лик: Го́споди, поми́луй.

О е́же бы́ти воде́ сей цели́тельной душ и теле́с, и вся́кия сопроти́вныя си́лы отгна́тельней, Го́споду помо́лимся.

Лик: Го́споди, поми́луй.

О е́же низпосла́ти Го́споду Бо́гу благослове́ние Иорда́ново и освяти́ти во́ды сия́, Го́споду помо́лимся.

Лик: Го́споди, поми́луй.

О всех тре́бующих от Бо́га по́мощи и заступле́ния, Го́споду помо́лимся.

Лик: Го́споди, поми́луй.

О е́же просвети́тися нам просвеще́нием ра́зума, Единосу́щною Тро́ицею, Го́споду помо́лимся.

Лик: Го́споди, поми́луй.

Я́ко да Госпо́дь Бог наш пока́жет ны сы́ны и насле́дники Ца́рствия Своего́, воды́ сея́ причаще́нием же и кропле́нием, Го́споду помо́лимся.

Лик: Го́споди, поми́луй.

О изба́витися нам от вся́кия ско́рби, гне́ва и ну́жды, Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возглас: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Таже молитву сию:

Го́споди Бо́же наш, Вели́кий в сове́те и ди́вный в де́лех, всея́ тва́ри Соде́телю, храня́й заве́т Твой и ми́лость Твою́ лю́бящим Тя и соблюда́ющим повеле́ния Твоя́, всех в ну́ждах умиле́нныя прие́мляй сле́зы, сего́ бо ра́ди прише́л еси́ в ра́бии зра́це, не привиде́нии нас устраша́я, но здра́вие те́лу и́стинное подава́яй и глаго́ляй: се здрав был еси́, ктому́ не согреша́й, но и от бре́ния здра́вы о́чи соде́лал еси́ и, умы́тися повеле́в, све́ту всели́тися сотвори́л еси́ сло́вом. Сопроти́вных страсте́й во́лны смуща́яй, и жития́ сего́ сла́ное мо́ре изсуша́яй, и тяжелоно́сныя сласте́й укроща́яй во́лны; Сам, Человеколю́бче Царю́, да́вый нам снегосве́тлою оде́ятися оде́ждею, от воды́ же и Ду́ха, и прича́стием же воды́ сея́, и окропле́нием Твое́ благослове́ние нам низпосли́, скве́рну страсте́й омыва́ющее. Ей, мо́лимся, посети́ на́шу, Бла́же, не́мощь и исцели́ на́ша неду́ги душе́вныя же и теле́сныя, ми́лостию Твое́ю, моли́твами Всепречи́стыя, Преблагослове́нныя Влады́чицы на́шея Богоро́дицы и Присноде́вы Мари́и, си́лою честна́го и животворя́щаго Креста́, предста́тельствы честны́х Небе́сных сил безпло́тных, честна́го, сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, преподо́бных и Богоно́сных оте́ц на́ших, и́же во святы́х оте́ц на́ших, вели́ких иера́рхов и вселе́нских учи́телей: Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х оте́ц на́ших Афана́сия и Кири́лла, патриа́рхов Александри́йских; и́же во святы́х отца́ на́шего Спиридо́на, Тримифу́нтскаго чудотво́рца; и́же во святы́х отца́ на́шего Никола́я, архиепи́скопа Мирлики́йскаго, чудотво́рца; и́же во святы́х оте́ц на́ших Мефо́дия и Кири́лла, учи́телей слове́нских; свята́го равноапо́стольнаго вели́каго кня́зя Влади́мира и святы́я равноапо́стольныя вели́кия княги́ни О́льги; и́же во святы́х оте́ц на́ших всея́ Росси́и чудотво́рцев Петра́, Алекси́я, Ио́ны, Фили́ппа, Ермоге́на и Инноке́нтия; свята́го и сла́внаго великому́ченика Гео́ргия Победоно́сца; свята́го и сла́внаго великому́ченика Дими́трия Мироточи́ваго; святы́х и добропобе́дных му́чеников; преподо́бных и богоно́сных оте́ц на́ших; святы́х и пра́ведных Богооте́ц Иоаки́ма и А́нны; святы́х сла́вных чудотво́рцев и безсре́бренников Космы́ и Дамиа́на, Ки́ра и Иоа́нна, Пантелеи́мона и Ермола́я, Сампсо́на и Диоми́да, Моки́я и Аники́ты, Фалале́я и Три́фона; и свята́го, имярек, его́же и па́мять соверша́ем, и всех святы́х Твои́х.

Спаси́, Го́споди, и поми́луй Вели́каго Господи́на и отца́ на́шего (имярек), Святе́йшаго Патриа́рха Моско́вскаго и всея́ Ру́си, и господи́на на́шего преосвяще́ннейшаго (имярек), митрополи́та (или архиепи́скопа, или епи́скопа егоже есть область), да́руй им душе́вное и теле́сное здра́вие, и рабо́тному Тебе́ сему́ христиа́нскому жи́тельству во всем ми́лостив бу́ди. Помяни́, Го́споди, вся́кое епи́скопство правосла́вных, пра́во пра́вящих сло́во Твоея́ и́стины, и весь свяще́ннический и мона́шеский чин, и спасе́ние их. Помяни́, Го́споди, ненави́дящих и лю́бящих нас, служа́щих бра́тий на́ших, предстоя́щих и благосло́вною вино́ю отше́дших и запове́давших нам, недосто́йным, моли́тися о них. Помяни́, Го́споди, в плене́нии и ско́рбех су́щих бра́тий на́ших и поми́луй их по вели́цей ми́лости Твое́й, вся́кия ну́жды избавля́яй.

Я́ко Ты еси́ исто́чник исцеле́ний, Христе́ Бо́же наш, и Тебе́ сла́ву возсыла́ем со Безнача́льным Твои́м Отце́м, и с Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы ва́ша Го́сподеви приклони́те.

Лик: Тебе́ Го́споди.

Священник же молитву тайно:

Приклони́, Го́споди, у́хо Твое́ и услы́ши ны, И́же во Иорда́не крести́тися изво́ливый и освяти́вый во́ды, и благослови́ всех нас, и́же преклоне́нием своея́ вы́и назна́менающих рабо́тное воображе́ние, и сподо́би нас испо́лнитися освяще́ния Твоего́, воды́ сея́ причаще́нием, и да бу́дет нам, Го́споди, во здра́вие души́ и те́ла.

Возглас: Ты бо еси́ освяще́ние на́ше, и Тебе́ сла́ву и благодаре́ние, и поклоне́ние возсыла́ем, со Безнача́льным Твои́м Отце́м, и Всесвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Таже взем честный крест, благословляет воды трижды, крестообразно низводя и возводя и́ право, и поя настоящий тропарь, глас ́:

Спаси́, Го́споди, лю́ди Твоя́ / и благослови́ достоя́ние Твое́, / побе́ды на сопроти́вныя да́руя / и Твое́ сохраня́я Кресто́м Твои́м жи́тельство. Трижды.

И посем поют тропарь сей, глас 2:

Твои́х даро́в досто́йны нас сотвори́, Богоро́дице Де́во, / презира́ющи согреше́ния на́ша / и подаю́щи исцеле́ния / ве́рою прие́млющим благослове́ние Твое́, Пречи́стая.

Таже лобзает иерей честный крест, такожде и вси людие, и кропит всех священною водою, олтарь и церковь всю.

Людие же поют настоящий тропарь, глас 4:

Исто́чник исцеле́ний иму́ще, святи́и безсре́бреницы, / исцеле́ния подава́ете всем тре́бующим, / я́ко преве́лиих дарова́ний сподо́бльшиися / от приснотеку́щаго Исто́чника, Спа́са на́шего. / Глаго́лет бо к вам Госпо́дь, / я́ко единоревни́телем апо́стольским: / се дах вам власть на ду́хи нечи́стыя, / я́коже тех изгони́ти, / и цели́ти вся́кий неду́г и вся́кую я́зю. / Те́мже в повеле́ниих Его́ до́бре жи́тельствовавше, / ту́не прия́сте, / ту́не подава́ете, / исцеля́юще стра́сти душ и теле́с на́ших.

Слава, и ныне, глас тойже: При́зри на моле́ния Твои́х раб, Всенепоро́чная, / утоля́ющи лю́тая на ны воста́ния, / вся́кия ско́рби нас изменя́ющи, / Тя бо еди́ну тве́рдое и изве́стное утвержде́ние и́мамы / и Твое́ предста́тельство стяжа́хом, / да не постыди́мся, Влады́чице, Тя призыва́ющии. / Потщи́ся на умоле́ние Тебе́ ве́рно вопию́щих: / ра́дуйся, Влады́чице, все́х по́моще, ра́досте и покро́ве, / и спасе́ние душ на́ших.

Влады́чице, приими́ моли́твы рабо́в Твои́х / и изба́ви нас от вся́кия ну́жды и печа́ли.

По кроплении же ектения:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем, Святе́йшем Патриа́рхе (имярек), и о господи́не на́шем преосвяще́ннейшем митрополи́те (или архиепи́скопе, или епи́скопе) (имя рек), и о всей во Христе́ бра́тии на́шей.

Лик: Го́споди, поми́луй, трижды.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии и оставле́нии грехо́в рабо́в Бо́жиих, (имярек, и помина́ет и́хже хо́щет) и всех правосла́вных христиа́н.

Лик: Го́споди, поми́луй, трижды.

Еще́ мо́лимся о е́же сохрани́тися гра́ду сему́ (или ве́си сей), и свято́му хра́му сему́ (аще же во обители: святе́й оби́тели сей), и вся́кому гра́ду и стране́, от гла́да, губи́тельства, тру́са, пото́па, огня́, меча́, наше́ствия иноплеме́нников и междоусо́бныя бра́ни; о е́же ми́лостиву и благоуве́тливу бы́ти благо́му и человеколюби́вому Бо́гу на́шему, отврати́ти вся́кий гнев на ны дви́жимый, и изба́вити ны от належа́щаго и пра́веднаго Своего́ преще́ния и поми́ловати ны.

Лик: Го́споди, поми́луй, 40.

[Еще́ мо́лимся и о е́же услы́шати Го́споду Бо́гу глас моле́ния нас, гре́шных, и поми́ловати нас.

Лик: Го́споди, поми́луй, трижды.]

Священник же возглашает:

Услы́ши ны, Бо́же, Спа́сителю наш, упова́ние всех конце́в земли́ и су́щих в мо́ри дале́че, и ми́лостив, ми́лостив бу́ди, Влады́ко, о гресе́х на́ших, и поми́луй ны. Ми́лостив бо и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Священник: Мир всем.

Лик: И ду́хови твоему́.

Диакон: Главы ва́ша Го́сподеви приклони́те.

Лик: Тебе́ Го́споди.

Священник молитву сию велегласно:

Влады́ко многоми́лостиве, Го́споди Иису́се Христе́, Бо́же наш, моли́твами всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х Небе́сных сил безпло́тных, честна́го, сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, святы́х сла́вных и добропобе́дных му́ченик, преподо́бных и богоно́сных оте́ц на́ших, и́же во святы́х оте́ц на́ших и вселе́нских вели́ких учи́телей и святи́телей: Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х отца́ на́шего Никола́я, архиепи́скопа Мирлики́йскаго, чудотво́рца; и́же во святы́х оте́ц на́ших Мефо́дия и Кири́лла, учи́телей Слове́нских; свята́го равноапо́стольнаго вели́каго кня́зя Влади́мира и святы́я равноапо́стольныя вели́кия княги́ни О́льги; и́же во святы́х оте́ц на́ших, всея́ Росси́и чудотво́рцев Петра́, Алекси́я, Ио́ны, Фили́ппа Ермоге́на и Инноке́нтия; святы́х и пра́ведных Богооте́ц Иоаки́ма и А́нны; свята́го (имярек, егоже есть храм, и егоже есть день), и всех святы́х Твои́х, благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та, умири́ на́шу жизнь, Го́споди, поми́луй нас и мiр Твой, и спаси́ ду́ши на́ша, я́ко благ и человеколю́бец.

Лик: Ами́нь.

Диакон: Прему́дрость.

[Священник: Пресвята́я Богоро́дице, спаси́ нас.]

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

Священник творит отпуст:

[В неделю: Воскресы́й из ме́ртвых,] Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, (и святаго, егоже есть храм, и святаго, егоже есть день), святы́х и пра́ведных богооте́ц Иоаки́ма и А́нны, и всех святы́х, поми́лует и спасе́т нас, я́ко благ и человеколю́бец.

Молитва иная над водою:

Бо́же великоимени́тый, О́тче Го́спода на́шего Иису́са Христа́, творя́й чудеса́ Еди́н, и́мже несть числа́: Его́же глас на вода́х мно́гих, Его́же ви́девше во́ды убоя́шася, и смято́шася бе́здны и мно́жество шу́ма вод; Его́же путие́ в мо́ри, и стези́ в вода́х мно́гих, и стопы́ Твоя́ не позна́ются; И́же креще́нием Единоро́днаго Сы́на Твоего́ воплоще́ннаго и сни́тием Нань Пресвята́го Ду́ха в виде́нии го́лубя, и Твои́м Оте́ческим гла́сом Иорда́нския струи́ освяти́л еси́. Тебе́ ны́не смире́нно недосто́йнии раби́ Твои́ мо́лим и ми́ли ся де́ем, посли́ благода́ть Пресвята́го Ду́ха на во́ду сию́, и небе́сным Твои́м благослове́нием благослови́, очи́сти и освяти́ ю́, и да́руй ей благода́ть и благослове́ние Иорда́ново, и си́лу вся скве́рны очища́ющую, и всяк неду́г исцеля́ющую, и бесо́в и всех наве́тов, и ко́зней их прогони́тельную. И яви́ ю́ си́лою, де́йством и благода́тию Пресвята́го Ду́ха, бы́ти всем от нея́ с ве́рою пию́щим, прие́млющим же и кропя́щимся рабо́м Твои́м, грехо́в оставле́ние, измене́ние страсте́м, прогна́ние вся́каго зла, умноже́ние доброде́телей, боле́знем исцеле́ние, домово́м же и вся́кому ме́сту освяще́ние и благослове́ние, губи́тельных и вся́ких злотво́рных возду́хов отгна́ние, и благода́ти Твоея́ присвое́ние.

Я́ко Ты еси́ благословля́яй и освяща́яй вся́ческая, Бо́же наш, и Тебе́ сла́ву возсыла́ем со Единоро́дным Твои́м Сы́ном, и с пресвяты́м, и благи́м, и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Последование общаго молебна

Диакон: Благослови́, влады́ко.

Священник: Благослове́н Бог наш всегда́, ны́не и при́сно, и во ве́ки веко́в.

Лик: Ами́нь. Царю́ Небе́сный: Таже чтец: Трисвятое. Пресвята́я Тро́ице: О́тче наш: Возглас: Я́ко Твое́ есть Ца́рство: Чтец: Ами́нь. Го́споди, поми́луй, 12. Слава, и ныне: Прииди́те, поклони́мся: трижды.

И псалом 142:

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

Слава, и ныне: Аллилу́иа, трижды.

И Бог Господь: по гласу тропаря,

глас 4.

Бог Госпо́дь и яви́ся нам, благослове́н Гряды́й во и́мя Госпо́дне.

Стих 1: Испове́дайтеся Го́сподеви, я́ко благ, я́ко в век ми́лость Его́.

Стих 2: Обыше́дше обыдо́ша мя и и́менем Госпо́дним противля́хся им.

Стих 3: Не умру́, но жив бу́ду и пове́м дела́ Госпо́дня.

Стих 4: Ка́мень, его́же небрего́ша зи́ждущии, сей бысть во главу́ у́гла, от Го́спода бысть сей и есть ди́вен во очесе́х на́ших.

Аще молебен Богородице

тропарь сей, глас 4:

К Богоро́дице приле́жно ны́не притеце́м, / гре́шнии и смире́ннии, и припаде́м, / в покая́нии зову́ще из глубины́ души́: / Влады́чице, помози́, на ны милосе́рдовавши, / потщи́ся, погибáем от мно́жества прегреше́ний, / не отврати́ Твоя́ рабы́ тщи, / Тя бо и еди́ну наде́жду и́мамы. Дважды.

Слава, и ныне: Не умолчи́м никогда́, Богоро́дице, / си́лы Твоя́ глаго́лати, недосто́йнии: / áще бо Ты не бы предстоя́ла моля́щи, / кто бы нас избáвил от толи́ких бед; / кто же бы сохрани́л до ны́не свобо́дны; / не отсту́пим, Влады́чице, от Тебе́, / Твоя́ бо рабы́ спасáеши при́сно от вся́ких лю́тых.

Или тропарь святаго, Слава, и ныне: Богородичен его.

Таже псалом 50–ый:

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

По сем канон Пресвятыя Богородицы, поемый во всякой скорби душевней и обстоянии.

Tворение Феостирикта монаха, без ирмосов. Глас 8.

Песнь 1.

[Ирмос: Во́ду проше́д я́ко су́шу, / и еги́петскаго зла избежáв, / изрáильтянин вопия́ше: / избáвителю и Бо́гу на́шему пои́м.]

Припев: Пресвята́я Богоро́дице, спаси́ нас.

Или коему либо святому.

Мно́гими содержи́мь напáстьми, / к Тебе́ прибега́ю, спасе́ния иски́й: / о, Мáти Сло́ва и Де́во, / от тя́жких и лю́тых мя спаси́.

Припев: Пресвята́я Богоро́дице, спаси́ нас.

Страсте́й мя смущáют прило́зи, / мно́гаго уны́ния испо́лнити мою́ ду́шу; / умири́, Отрокови́це, / тишино́ю Сы́на и Бо́га Твоего́, Всенепоро́чная.

Слава: Спáса ро́ждшую Тя и Бо́га, / молю́, Де́во, избáвитися ми лю́тых: / к Тебе́ бо ны́не прибегáя, / простирáю и ду́шу и помышле́ние.

И ныне: Неду́гующа те́лом и душе́ю, / посеще́ния Боже́ственнаго и промышле́ния от Тебе́ сподо́би, еди́на Богомáти, / я́ко блага́я, Благáго же Роди́тельница.

Песнь 3.

[Ирмос: Небе́снаго кру́га Верхотво́рче, Го́споди, / и Це́ркве Зижди́телю, / Ты ме́не утверди́ в любви́ Твое́й, / желáний крáю, ве́рных утвержде́ние, / еди́не Человеколю́бче.]

Пресвята́я Богоро́дице, спаси́ нас.

Предстáтельство и покро́в жи́зни моея́ / полагáю Тя, Богороди́тельнице Де́во: / Ты мя окорми́ ко пристáнищу Твоему́, благи́х вино́вна; / ве́рных утвержде́ние, еди́на Всепе́тая.

Пресвята́я Богоро́дице, спаси́ нас.

Молю́, Де́во, душе́вное смуще́ние и печа́ли моея́ бу́рю разори́ти: / Ты бо, Богоневе́стная, / нача́льника тишины́ Христа́ родилá еси́, еди́на Пречи́стая.

Слава: Благоде́теля ро́ждши до́брых вино́внаго, / благодея́ния бога́тство всем источи́, / вся бо мо́жеши, / я́ко си́льнаго в кре́пости Христа́ ро́ждши, Богоблаже́нная.

И ныне: Лю́тыми неду́ги и боле́зненными страстьми́ истязáему, Де́во, Ты ми помози́: / исцеле́ний бо неоску́дное Тя зна́ю сокро́вище, Пренепоро́чная, неиждивáемое.

По 3–й песни припеваем:

Богородице: Спаси́ от бед рабы́ Твоя́, Богоро́дице, / я́ко вси по Бо́зе к Тебе́ прибегáем, / я́ко к неруши́мей Стене́ и Предстáтельству.

При́зри благосе́рдием, Всепе́тая Богоро́дице, / на мое́ лю́тое телесе́ озлобле́ние, / и исцели́ души́ моея́ боле́знь.

Спасителю: Изба́ви от бед рабы́ Твоя́, Многоми́лостиве, / я́ко мы усе́рдно к Тебе́ прибега́ем, / ми́лостивому Изба́вителю, всех Влады́це, / Го́споду Иису́су.

Святому: Моли́ Бо́га о нас, имярек, / я́ко мы усе́рдно к тебе́ прибега́ем, / ско́рому помо́щнику и моли́твеннику о душа́х на́ших.

Таже диакон глаголет ектению:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), и о всей во Христе́ бра́тии на́шей.

Лик: Го́споди, поми́луй, трижды.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии, благопоспеше́нии рабо́в Бо́жиих имярек, и о е́же сохрани́тися свято́му хра́му сему́ (аще во обители: святе́й оби́тели сей).

Лик: Го́споди, поми́луй, трижды.

Еще́ мо́лимся за всю бра́тию и за вся христиа́ны.

Лик: Го́споди, поми́луй, трижды.

Возглас: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Тропарь, глас 2:

Моле́ние те́плое и стенá необори́мая, / ми́лости исто́чниче, мiрови прибе́жище, / приле́жно вопие́м Ти: / Богоро́дице Влады́чице, предвари́, / и от бед избáви нас, / еди́на вско́ре предстáтельствующая.

Или коему либо святому.

Песнь 4.

[Ирмос: Услы́шах, Го́споди, / смотре́ния Твоего́ тáинство, / разуме́х дела́ Твоя́ / и прослáвих Твое́ Божество́.]

Пресвята́я Богоро́дице, спаси́ нас.

Страсте́й мои́х смуще́ние, / ко́рмчию ро́ждшая Го́спода, / и бу́рю утиши́ мои́х прегреше́ний, Богоневе́стная.

Пресвята́я Богоро́дице, спаси́ нас.

Милосе́рдия Твоего́ бе́здну призывáющу подáждь ми, / я́же Благосе́рдаго ро́ждшая и Спáса всех пою́щих Тя.

Пресвята́я Богоро́дице, спаси́ нас.

Наслаждáющеся, Пречи́стая, Твои́х даровáний, / благодáрственное воспевáем пе́ние, / ве́дуще Тя Богомáтерь.

Слава: На одре́ боле́зни моея́ и не́мощи низлежáщу ми, / я́ко благолюби́ва, помози́, Богоро́дице, / еди́на Присноде́во.

И ныне: Наде́жду и утвержде́ние и спасе́ния сте́ну недви́жиму иму́ще Тя, Всепе́тая, / неудо́бства вся́каго избавля́емся.

Песнь 5.

[Ирмос: Просвети́ нас повеле́нии Твои́ми, Го́споди, / и мы́шцею Твое́ю высо́кою / Твой мир подáждь нам, Человеколю́бче.]

Пресвята́я Богоро́дице, спаси́ нас.

Испо́лни, Чи́стая, весе́лия се́рдце мое́, / Твою́ нетле́нную даю́щи ра́дость, / весе́лия ро́ждшая Вино́внаго.

Пресвята́я Богоро́дице, спаси́ нас.

Избáви нас от бед, Богоро́дице Чи́стая, / ве́чное ро́ждши избавле́ние, / и мир, всяк ум преиму́щий.

Слава: Разреши́ мглу прегреше́ний мои́х, Богоневе́сто, / просвеще́нием Твоея́ све́тлости, / Свет ро́ждшая Боже́ственный и преве́чный.

И ныне: Исцели́, Чи́стая, души́ моея́ неможе́ние, / посеще́ния Твоего́ сподо́бльшая, / и здрáвие моли́твами Твои́ми подáждь ми.

Песнь 6.

[Ирмос: Моли́тву пролию́ ко Го́споду, / и Тому́ возвещу́ печа́ли моя́, / я́ко зол душа́ моя́ испо́лнися, / и живо́т мой а́ду прибли́жися, / и молю́ся я́ко Ио́на: / от тли, Бо́же, возведи́ мя.]

Пресвята́я Богоро́дице, спаси́ нас.

Сме́рти и тли я́ко спасл есть, / Сам Ся издáв сме́рти, / тле́нием и сме́ртию мое́ естество́, я́то бы́вшее, Де́во, / моли́ Го́спода и Сы́на Твоего́, / враго́в злоде́йствия мя избáвити.

Пресвята́я Богоро́дице, спаси́ нас.

Предстáтельницу Тя живота́ вем / и храни́тельницу тве́рду, Де́во, / и напáстей решáщу молвы́, и нало́ги бесо́в отгоня́ющу; / и молю́ся всегда́, от тли страсте́й мои́х избáвити мя.

Слава: Я́ко сте́ну прибе́жища стяжáхом, / и душ всесоверше́нное спасе́ние, / и прострáнство в ско́рбех, Отрокови́це, / и просвеще́нием Твои́м при́сно рáдуемся: / о, Влады́чице, и ны́не нас от страсте́й и бед спаси́.

И ныне: На одре́ ны́не немощству́яй лежу́, / и несть исцеле́ния пло́ти мое́й: / но, Бо́га и Спáса ми́ру и Избáвителя неду́гов ро́ждшая, / Тебе́ молю́ся, Благо́й: / от тли неду́г возстáви мя.

По 6–й песни: припевы, якоже и по 3–й песни.

Припевы Богородицы: Спаси́ от бед рабы́ Твоя́, Богоро́дице, / я́ко вси по Бо́зе к Тебе́ прибегáем, / я́ко к неруши́мей Стене́ и Предстáтельству.

При́зри благосе́рдием, Всепе́тая Богоро́дице, / на мое́ лю́тое телесе́ озлобле́ние, / и исцели́ души́ моея́ боле́знь.

Таже диакон глаголет ектению:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), и о всей во Христе́ бра́тии на́шей.

Лик: Го́споди, поми́луй, трижды.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии, благопоспеше́нии рабо́в Бо́жиих имярек, и о е́же сохрани́тися свято́му хра́му сему́ (аще во обители: святе́й оби́тели сей).

Лик: Го́споди, поми́луй, трижды.

Еще́ мо́лимся за всю бра́тию и за вся христиа́ны.

Лик: Го́споди, поми́луй, трижды.

Возглас: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Кондaк, глас 6:

Предстáтельство христиа́н непосты́дное, / ходáтайство ко Творцу́ непрело́жное, / не пре́зри гре́шных моле́ний глáсы, / но предвари́, я́ко Благáя, на по́мощь нас, / ве́рно зову́щих Ти; / ускори́ на моли́тву, и потщи́ся на умоле́ние, / предстáтельствующи при́сно, Богоро́дице, чту́щих Тя.

Или коему либо святому.

Диакон: Во́нмем.

Священник: Мир всем.

Людие: И ду́хови твоему́.

Диакон: Прему́дрость́

Прокимен, глас 4:

Помяну́ и́мя Твое́ / во вся́ком ро́де и ро́де. Стих: Слы́ши, Дщи, и виждь, и приклони́ у́хо Твое́.

Или коему либо святому.

Диакон: Го́споду помо́лимся.

Лик: Го́споди, поми́луй.

Священник возглашает: Я́ко свят еси́, Бо́же наш, и во святы́х почива́еши, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон другий прокимен:

Вся́кое дыха́ние / да хва́лит Го́спода. Стих: Хвали́те Бо́га во святы́х Его́, хвали́те Его́ в утверже́нии си́лы Его́.

И посем возглашает диакон: И о сподо́битися нам слы́шанию свята́го Ева́нгелия Го́спода Бо́га мо́лим.

Лик: Го́споди, поми́луй, трижды.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Людие: И ду́хови твоему́.

И абие: От Луки́ свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Луки, зачало 4:

Во дни о́ны, воста́вши, Мариа́м, и́де в го́рняя со тща́нием, во град Иу́дов. И вни́де в дом Заха́риин, и целова́ Елисаве́т. И бысть я́ко услы́ша Елисаве́т целова́ние Мари́ино, взыгра́ся младе́нец во чре́ве ея́: и испо́лнися Ду́ха Свя́та Елисаве́т. И возопи́ гла́сом ве́лиим, и рече́: благослове́на Ты в жена́х, и благослове́н плод чре́ва Твоего́. И отку́ду мне сие́, да прии́де Ма́ти Го́спода моего́ ко мне? Се бо, я́ко бысть глас целова́ния Твоего́ во у́шию мое́ю, взыгра́ся младе́нец ра́дощами во чре́ве мое́м. И блаже́нна Ве́ровавшая, я́ко бу́дет соверше́ние глаго́ланным Ей от Го́спода. И рече́ Мариа́м: вели́чит душа́ Моя́ Го́спода, и возра́довася дух Мой о Бо́зе Спа́се Мое́м. Я́ко призре́ на смире́ние Рабы́ Своея́: се бо, отны́не ублажа́т Мя вси ро́ди. Я́ко сотвори́ Мне вели́чие Си́льный, и свя́то и́мя Его́. Пребы́сть же Мариа́м с не́ю я́ко три ме́сяцы, и возврати́ся в дом Свой.

Или прилучившееся Евангелие.

Лик: Сла́ва Тебе́, Го́споди, сла́ва Тебе́.

И абие, Слава, глас 6:

Моли́твами Богоро́дицы, / Ми́лостиве, очи́сти / мно́жества согреше́ний на́ших.

Или: Моли́твами святаго [имярек], / Ми́лостиве:

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Стихира, глас 6:

Не вве́ри мя челове́ческому предстáтельству, / Пресвята́я Влады́чице, / но приими́ моле́ние раба́ Твоего́: / скорбь бо обдержи́т мя, / терпе́ти не могу́ де́монскаго стреля́ния, / покро́ва не и́мам, / ниже́ где прибе́гну, окая́нный, / всегда́ побеждáемь, / и утеше́ния не и́мам, ра́зве Тебе́, Влады́чице мiра, / уповáние и предстáтельство ве́рных, / не пре́зри моле́ние мое́, поле́зно сотвори́.

Или коему либо святому.

Таже глаголет священник: Спаси́, Бо́же, лю́ди Твоя́ и благослови́ достоя́ние Твое́, посети́ мiр Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя, моли́твами всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х Небе́сных Си́л безпло́тных, честна́го, сла́внаго проро́ка, Предте́чи и Крести́теля Иоа́нна, святы́х сла́вных и всехва́льных Апо́стол, и́же во святы́х оте́ц на́ших и вселе́нских вели́ких учи́телей и святи́телей, Васи́лия Вели́каго, Григо́рия Богосло́ва и Иоа́нна Златоу́стаго, и́же во святы́х отца́ на́шего Никола́я, архиепи́скопа Мирлики́йскаго, чудотво́рца, святы́х равноапо́стольных Мефо́дия и Кири́лла, учи́телей слове́нских, святы́х равноапо́стольных вели́каго кня́зя Влади́мира и вели́кия княги́ни О́льги, и́же во святы́х оте́ц на́ших всея́ Росси́и чудотво́рцев, Михаи́ла, Петра́, Алекси́я, Ио́ны, Фили́ппа и Ермоге́на, святы́х, сла́вных и добропобе́дных му́чеников, преподо́бных и богоно́сных оте́ц на́ших, святы́х и пра́ведных богооте́ц Иоаки́ма и А́нны (и святаго имярек, егоже есть храм и егоже есть день), и всех святы́х. Мо́лим Тя́, многоми́лостиве Го́споди, услы́ши нас, гре́шных, моля́щихся Тебе́, и поми́луй нас.

Лик: Го́споди, поми́луй, 12.

Возгласно: Ми́лостию и щедро́тами и человеколю́бием единоро́днаго Твоего́ Сы́на, с Ни́мже благослове́н еси́, со пресвяты́м, и благи́м, и животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Песнь 7.

[Ирмос: От Иуде́и доше́дше о́троцы, / в Вавило́не иногдá, / ве́рою Тро́ическою плáмень пе́щный попрáша, пою́ще: / отце́в Бо́же, благослове́н еси́.]

Пресвята́я Богоро́дице, спаси́ нас.

На́ше спасе́ние я́коже восхоте́л еси́, Спáсе, устро́ити, / во утро́бу Де́выя всели́лся еси́, / Ю́же ми́ру предстáтельницу показа́л еси́: / оте́ц на́ших Бо́же, благослове́н еси́.

Пресвята́я Богоро́дице, спаси́ нас.

Воли́теля ми́лости, Его́же родилá еси́, Мáти чи́стая, / умоли́ избáвитися от прегреше́ний и душе́вных скверн ве́рою зову́щим: / оте́ц на́ших Бо́же, благослове́н еси́.

Слава: Сокро́вище спасе́ния и Исто́чник нетле́ния, Тя Ро́ждшую, / и столп утвержде́ния, и дверь покая́ния, зову́щим показа́л еси́: / оте́ц на́ших Бо́же, благослове́н еси́.

И ныне: Теле́сныя сла́бости и душе́вныя неду́ги, Богороди́тельнице, / любо́вию приступáющих к кро́ву Твоему́, Де́во, исцели́ти сподо́би, / Спáса Христа́ нам ро́ждшая.

Песнь 8.

[Ирмос: Царя́ Небе́снаго, / Его́же пою́т во́и А́нгельстии, / хвали́те и превозноси́те во вся ве́ки.]

Пресвята́я Богоро́дице, спаси́ нас.

По́мощи я́же от Тебе́ тре́бующия не пре́зри, Де́во, / пою́щия и превознося́щия Тя во ве́ки.

Пресвята́я Богоро́дице, спаси́ нас.

Неможе́ние души́ моея́ исцеля́еши и теле́сныя боле́зни, Де́во, / да Тя прослáвлю, Чи́стая, во ве́ки.

Слава: Исцеле́ний бога́тство изливáеши ве́рно пою́щим Тя, Де́во, / и превознося́щим неизрече́нное Твое́ Рождество́.

И ныне: Напáстей Ты прило́ги отгоня́еши и страсте́й нахо́ды, Де́во: / те́мже Тя пое́м во вся ве́ки.

Песнь 9.

[Ирмос: Вои́стинну Богоро́дицу / Тя испове́дуем, / спасе́ннии Тобо́ю, Де́во чи́стая, / с безпло́тными ли́ки Тя величáюще.]

Пресвята́я Богоро́дице, спаси́ нас.

То́ка слез мои́х не отврати́ся, / Я́же от вся́каго лица́ вся́ку сле́зу отъе́мшаго, / Де́во, Христа́ ро́ждшая.

Пресвята́я Богоро́дице, спаси́ нас.

Ра́дости мое́ се́рдце испо́лни, Де́во, / Я́же ра́дости прие́мшая исполне́ние, / грехо́вную печа́ль потребля́ющи.

Пресвята́я Богоро́дице, спаси́ нас.

Пристáнище и предстáтельство к Тебе́ прибегáющих / бу́ди, Де́во, и стена́ неруши́мая, / прибе́жище же и покро́в и весе́лие.

Слава: Све́та Твоего́ заря́ми просвети́, Де́во, / мрак неве́дения отгоня́ющи, / благове́рно Богоро́дицу Тя испове́дающих.

И ныне: На ме́сте озлобле́ния не́мощи смири́вшагося, Де́во, исцели́, / из нездрáвия во здрáвие претворя́ющи.

И абие:

Досто́йно есть я́ко вои́стинну / блажи́ти Тя, Богоро́дицу, / Присноблаже́нную и Пренепоро́чную / и Ма́терь Бо́га на́шего. / Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу Тя велича́ем.

И аще молебен Богородице, кадит священник жертвенник и люди, и мы поем настоящия Богородичны:

Вы́шшую небе́с, / и чи́стшую све́тлостей со́лнечных, / изба́вльшую нас от кля́твы, / Влады́чицу мiра / пе́сньми почти́м.

От мно́гих мои́х грехо́в / немощству́ет те́ло, / немощству́ет и душа́ моя́: / к Тебе́ прибега́ю Благода́тней, / наде́жде ненаде́жных, / Ты ми помози́.

Влады́чице и Ма́ти Изба́вителя, / приими́ моле́ние / недосто́йных раб Твои́х, / да хода́тайствуеши к Ро́ждшемуся от Тебе́. / О Влады́чице ми́ра, бу́ди Хода́таица́

Пое́м приле́жно Тебе́ песнь ны́не / всепе́той Богоро́дице ра́достно, / со Предте́чею, и все́ми святы́ми, / моли́ Богоро́дице, / е́же уще́дрити ны.

Вся А́нгелов во́инства, / Предте́че Госпо́день, / апо́столов двоенадеся́тице, святи́и вси / с Богоро́дицею, сотвори́те моли́тву, / во е́же спасти́ся нам.

Таже: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь.

И тропари сия, глас 6:

Поми́луй нас, Го́споди, поми́луй нас; / вся́каго бо отве́та недоуме́юще, / сию́ Ти моли́тву / я́ко Влады́це, гре́шнии прино́сим: / поми́луй нас.

Слава: Го́споди, поми́луй нас, / на Тя бо упова́хом; / не прогне́вайся на ны зело́, / ниже́ помяни́ беззако́ний на́ших, / но при́зри и ны́не я́ко благоутро́бен, / и изба́ви ны от враг на́ших; / Ты бо еси́ Бог наш, / и мы лю́дие Твои́, / вси дела́ руку́ Твое́ю, / и и́мя Твое́ призыва́ем.

И ныне: Милосе́рдия две́ри отве́рзи нам, / благослове́нная Богоро́дице, / наде́ющиися на Тя да не поги́бнем, / но да изба́вимся Тобо́ю от бед: / Ты бо еси́ спасе́ние ро́да христиа́нскаго.

Или тропарь святаго, Слава, и ныне: Богородичен его.

Таже диакон глаголет ектению:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), и о всей во Христе́ бра́тии на́шей.

Лик: Го́споди, поми́луй, трижды.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй, трижды.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии, благопоспеше́нии рабо́в Бо́жиих имярек, и о е́же сохрани́тися свято́му хра́му сему́ (аще во обители: святе́й оби́тели сей).

Лик: Го́споди, поми́луй, трижды.

Еще́ мо́лимся за всю бра́тию и за вся христиа́ны.

Лик: Го́споди, поми́луй, трижды.

Возглас: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

По ектении молитва, кому служится молебен.

Аще Пресвятей Богородице, иерей: Ко Пресвяте́й Влады́чице Де́ве Богоро́дице помо́лимся.

Лик: Пресвята́я Богоро́дице, спаси́ нас.

Молитва ко Пресвятой Богородице.

О Пресвята́я Госпоже́ Влады́чице Богоро́дице, вы́шши еси́ всех А́нгел и Арха́нгел, и всея́ тва́ри честне́йши, Помо́щница еси́ оби́димых, ненаде́ющихся наде́яние, убо́гих Засту́пница, печа́льных утеше́ние, а́лчущих корми́тельница, наги́х одея́ние, больны́х исцеле́ние, гре́шных спасе́ние, христиа́н всех поможе́ние и заступле́ние. О Всеми́лостивая Госпоже́, Де́во Богоро́дице Влады́чице, ми́лостию Твое́ю спаси́ и поми́луй святе́йшия патриа́рхи правосла́вныя, и преосвяще́нныя митрополи́ты, архиепи́скопы и епи́скопы, и весь свяще́ннический и и́ноческий чин, и вся правосла́вныя христиа́ны ри́зою Твое́ю честно́ю защити́, и умоли́, Госпоже́, из Тебе́ без се́мене воплоти́вшагося Христа́ Бо́га на́шего, да препоя́шет нас си́лою Свое́ю свы́ше, на неви́димыя и ви́димыя враги́ на́ша. О Всеми́лостивая Госпоже́ Влады́чице Богоро́дице, воздви́гни нас из глубины́ грехо́вныя и изба́ви нас от гла́да, губи́тельства, от тру́са и пото́па, от огня́ и меча́, от нахожде́ния иноплеме́нных и междоусо́бныя бра́ни, и от напра́сныя сме́рти, и от нападе́ния вра́жия, и от тлетво́рных ветр, и от смертоно́сныя я́звы, и от вся́каго зла. Пода́ждь, Госпоже́, мир и здра́вие рабо́м Твои́м, всем правосла́вным христиа́ном, и просвети́ им ум и о́чи серде́чныя, е́же ко спасе́нию; и сподо́би ны, гре́шныя рабы́ Твоя́, Ца́рствия Сы́на Твоего́, Христа́ Бога на́шего, я́ко держа́ва Его́ благослове́нна и препросла́вленна, со Безнача́льным Его́ Отце́м, и с Пресвяты́м, и Благи́м, и Животворя́щим Его́ Ду́хом, ны́не и при́сно, и во ве́ки веко́в, ами́нь.

Или молитва иная.

Цари́це моя́ преблага́я, наде́ждо моя́ Богоро́дице, прия́телище си́рых и стра́нных предстáтельнице, скорбя́щих рáдосте, оби́димых покрови́тельнице́ Зри́ши мою́ беду́, зри́ши мою́ скорбь, помози́ ми я́ко не́мощну, окорми́ мя я́ко стрáнна. Оби́ду мою́ ве́си, разреши́ ту, я́ко во́лиши: я́ко не и́мам ины́я по́мощи ра́зве Тебе́, ни ины́я предстáтельницы, ни благи́я уте́шительницы, то́кмо Тебе́, о Богомáти, я́ко да сохрани́ши мя и покры́еши во ве́ки веко́в. Ами́нь.

Или молитва иная.

К кому́ возопию́, Влады́чице? К кому́ прибе́гну в го́рести мое́й, áще не к Тебе́, Цари́це Небе́сная? Кто плач мой и воздыха́ние мое прии́мет, áще не Ты, Пренепоро́чная, наде́ждо христиа́н и прибе́жище нам, гре́шным? Кто пáче Тебе́ в напáстех защити́т? Услы́ши у́бо стена́ние мое́, и приклони́ у́хо Твое́ ко мне, Влады́чице Мáти Бо́га моего́, и не пре́зри мене́, тре́бующаго Твоея́ по́мощи, и не отри́ни мене́, гре́шнаго. Вразуми́ и научи́ мя, Цари́це Небе́сная; не отступи́ от мене́, раба́ Твоего́, Влады́чице, за ропта́ние мое́, но бу́ди мне Мáти и засту́пница. Вручáю себе́ ми́лостивому покро́ву Твоему́: приведи́ мя, гре́шнаго, к ти́хой и безмяте́жной жи́зни, да плáчуся о гресе́х мои́х. К кому́ бо прибе́гну пови́нный аз, áще не к Тебе́, упова́нию и прибе́жищу гре́шных, наде́ждою на неизрече́нную ми́лость Твою́ и щедро́ты Твоя́ окриля́емь? О, Влады́чице Цари́це Небе́сная́ Ты ми уповáние и прибе́жище, покро́в и заступле́ние и по́мощь. Цари́це моя́ преблага́я и ско́рая засту́пнице́ Покры́й Твои́м хода́тайством моя́ прегреше́ния, защити́ мене́ от враг ви́димых и неви́димых; умягчи́ сердца́ злых челове́к, возстаю́щих на мя. О, Мáти Го́спода моего́ Творцá́ Ты еси́ ко́рень де́вства и неувяда́емый цвет чистоты́. О, Богороди́тельнице́ Ты подáждь ми по́мощь немощству́ющему плотски́ми страстьми́ и боле́знующему се́рдцем, еди́но бо Твое́ и с Тобо́ю Твоего́ Сы́на и Бо́га на́шего и́мам заступле́ние; и Твои́м пречу́дным заступле́нием да избáвлюся от вся́кия беды́ и напа́сти, о Пренепоро́чная и Пресла́вная Бо́жия Мáти Мари́е. Те́мже со упова́нием глаго́лю и вопию́: ра́дуйся, благода́тная, ра́дуйся, обра́дованная; ра́дуйся, преблагослове́нная, Госпо́дь с Тобо́ю.

Величание Богородице:

Велича́ем Тя, / Пресвята́я Де́во / Богоизбра́нная Отрокови́це / и чтим о́браз Твой святы́й, / и́мже то́чиши исцеле́ния / всем с ве́рою притека́ющим.

Или коему либо святому.

Диакон: Прему́дрость.

Священник: Пресвята́я Богоро́дице, спаси́ нас.

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

Священник творит отпуст:

В неделю: Воскресы́й из ме́ртвых, Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, (и святаго, егоже есть храм, и святаго, егоже есть день), святы́х и пра́ведных богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.

Лик: Ами́нь.

Тропари на целование иконы.

Глас 2: Всем предста́тельствуеши, Блага́я, / прибега́ющим с ве́рою в держа́вный Твой покро́в, / ино́го бо не и́мамы, гре́шнии, к Бо́гу / в беда́х и ско́рбех при́сно избавле́ния, / обремене́ни грехи́ мно́гими, / Ма́ти Бо́га Вы́шняго, / тем же Ти припа́даем: / изба́ви от вся́каго обстоя́ния рабы́ Твоя́.

Глас 2: Всех скорбя́щих Ра́досте, / и оби́димых Засту́пнице, / и а́лчущих Пита́тельнице, / странных утеше́ние, / обурева́емых приста́нище, / больны́х посеще́ние, / немощны́х покро́ве и Засту́пнице, / же́зле ста́рости, / Ма́ти Бо́га Вы́шняго Ты еси́, Пречи́стая: / потщи́ся, мо́лимся, спасти́ся рабо́м Твои́м.

Глас 8: Влады́чице, приими́ моли́твы рабо́в твои́х, / и изба́ви нас / от вся́кия ну́жды и печа́ли.

Глас 2: Все упова́ние мое́ / на Тя возлага́ю, Ма́ти Бо́жия, / сохрани́ мя под покро́вом Твои́м.

Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас, ами́нь.

Молебное пение при начатии учения отроков

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́.

Клир поет: Царю́ Небе́сный: Чтец: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

И псалом 33:

Благословлю́ Го́спода на вся́кое вре́мя, вы́ну хвала́ Его́ во усте́х мои́х. О Го́споде похва́лится душа́ моя́, да услы́шат кро́тцыи и возвеселя́тся. Возвели́чите Го́спода со мно́ю и вознесе́м и́мя Его́ вку́пе. Взыска́х Го́спода и услы́ша мя, и от всех скорбе́й мои́х изба́ви мя. Приступи́те к Нему́ и просвети́теся, и ли́ца ва́ша не постыдя́тся. Сей ни́щий воззва́, и Госпо́дь услы́ша и́, и от всех скорбе́й eго́ спасе́ и́. Ополчи́тся А́нгел Госпо́день о́крест боя́щихся Его́, и изба́вит их. Вкуси́те и ви́дите, я́ко благ Госпо́дь; блаже́н муж, и́же упова́ет Нань. Бо́йтеся Го́спода, вси святи́и Его́, я́ко несть лише́ния боя́щимся Его́. Бога́тии обнища́ша и взалка́ша, взыска́ющии же Го́спода не лиша́тся вся́каго бла́га. Прииди́те, ча́да, послу́шайте мене́, стра́ху Госпо́дню научу́ вас. Кто́ есть челове́к хотя́й живо́т, любя́й дни ви́дети бла́ги? Удержи́ язы́к твой от зла, и устне́ твои́, е́же не глаго́лати льсти. Уклони́ся от зла, и сотвори́ бла́го. Взыщи́ ми́ра, и пожени́ и́. О́чи Госпо́дни на пра́ведныя, и у́ши Его́ в моли́тву их. Лице́ же Госпо́дне на творя́щия зла́я, е́же потреби́ти от земли́ па́мять их. Воззва́ша пра́веднии, и Госпо́дь услы́ша их, и от всех скорбе́й их изба́ви их. Близ Госпо́дь сокруше́нных се́рдцем, и смире́нныя ду́хом спасе́т. Мно́ги ско́рби пра́ведным, и от всех их изба́вит я́ Госпо́дь. Храни́т Госпо́дь вся ко́сти их, ни еди́на от них сокруши́тся. Смерть гре́шников люта́, и ненави́дящии пра́веднаго прегре́шат. Изба́вит Госпо́дь ду́шы раб Свои́х, и не прегреша́т вси, упова́ющии на Него́.

Слава, и ныне: Аллилу́иа, трижды.

Таже ектения великая.

Диакон: Ми́ром Го́споду помо́лимся.

Лик: Го́споди, поми́луй.

О свы́шнем ми́ре и спасе́нии душ на́ших, Го́споду помо́лимся.

Лик: Го́споди, поми́луй.

О ми́ре всего́ мiра, благостоя́нии святы́х Бо́жиих церкве́й и соедине́нии всех, Го́споду помо́лимся.

Лик: Го́споди, поми́луй.

О Вели́ком Господи́не и отце́ на́шем Святе́йшем Патриа́рхе (имярек), и о господи́не на́шем преосвяще́ннейшем митрополи́те (или архиепи́скопе, или епи́скопе) (имярек), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.

Лик: Го́споди, поми́луй.

О Богохрани́мей стране́ на́шей, власте́х и во́инстве ея́, Го́споду помо́лимся.

Лик: Го́споди, поми́луй.

О граде́ сем (или о ве́си сей, или о святе́й оби́тели сей), вся́ком гра́де, стране́ и ве́рою живу́щих в них, Го́споду помо́лимся.

Лик: Го́споди, поми́луй.

О бла́горастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.

Лик: Го́споди, поми́луй.

О пла́вающих, путеше́ствующих, неду́гующих, стра́ждущих, плене́нных и о спасе́нии их, Го́споду помо́лимся.

Лик: Го́споди, поми́луй.

И прилагает сия: О е́же низпосла́ти на отроко́в сих ду́ха прему́дрости и ра́зума, и отве́рзти ум и уста́, и просвети́ти сердца́ их к прия́тию наказа́ния до́брых уче́ний, Го́споду помо́лимся.

Лик: Го́споди, поми́луй.

О е́же всади́ти в сердца́ их нача́ло прему́дрости, страх Свой Боже́ственный и тем бу́есть ю́ности отгна́ти от серде́ц их, и просвети́ти ум их, е́же уклони́тися от зла и твори́ти благо́е, Го́споду помо́лимся.

Лик: Го́споди, поми́луй.

О е́же отве́рзти ум их, е́же прия́ти и разуме́ти, и па́мятствовати вся до́брая и душеполе́зная уче́ния, Го́споду помо́лимся.

Лик: Го́споди, поми́луй.

О е́же пода́ти им приседя́щую Престо́лу Его́ прему́дрость, и всади́ти ю́ в сердца́ их, я́ко да научи́т их, что есть благоуго́дное пред Ним, Го́споду помо́лимся.

Лик: Го́споди, поми́луй.

О е́же преспе́ти им прему́дростию и во́зрастом в сла́ву Бо́жию, Го́споду помо́лимся.

Лик: Го́споди, поми́луй.

О е́же бы́ти им прему́дростию и доброде́тельным житие́м, и благостоя́нием в правосла́вней ве́ре, ра́дость и утеше́ние роди́телем свои́м, и це́ркви Правосла́вно–кафоли́честей утвержде́ние, Го́споду помо́лимся.

Лик: Го́споди, поми́луй.

О е́же изба́витися им и нам от вся́кия ско́рби, гне́ва и ну́жды Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Священник возглашает: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Посем тропари сия, глас 6:

Я́ко посреде́ ученико́в Твои́х / прише́л еси́, Спа́се, / мир дая́ им, / прииди́ и к нам, и спаси́ нас.

Безкни́жныя ученики́ / Дух Твой Святы́й наказа́тели показа́, Христе Боже, / и многовеща́нным сли́чеством язы́к / пре́лести ума́ли, я́ко всеси́лен.

Слава, тропарь, глас 8: Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

И ныне, глас 6: Предста́тельство христиа́н непосты́дное, / хода́тайство ко Творцу́ непрело́жное, / не пре́зри гре́шных моле́ний гла́сы, / но предвари́, я́ко Блага́я, на по́мощь нас, / ве́рно зову́щих Ти, / ускори́ на моли́тву и потщи́ся на умоле́ние, / предста́тельствующи при́сно, Богоро́дице, чту́щих Тя.

Диакон: Во́нмем.

Священник: Мир всем.

Лик: И ду́хови твоему́.

Диакон: Прему́дрость, во́нмем.

Прокимен, глас 4–й:

Из уст младенец и ссущих / совершил еси хвалу. Стих: Возрадуется сердце мое о спасении твоем.

Диакон: Прему́дрость.

Чтец: К Ефеся́нам посла́ния свята́го апо́стола Па́вла чте́ние.

Диакон: Во́нмем.

Апостол к Ефесянам, зачало 218, 223 [Еф. 1:16–19, 3:19–21].

Бра́тие, не престаю́ благодаря́ о вас, помина́ние о вас творя́ в моли́твах мои́х. Да Бог Го́спода на́шего Иису́са Христа́, Оте́ц сла́вы даст вам Ду́ха прему́дрости и открове́ния, в позна́ние Его́. Просвеще́нна очеса́ се́рдца ва́шего, я́ко уве́дети вам, ко́е есть упова́ние зва́ния Его́, и ко́е бога́тство сла́вы достоя́ния Его́ во святы́х. И ко́е преспе́ющее вели́чество си́лы Его́ в нас, ве́рующих по де́йству держа́вы кре́пости Его́. Да возмо́жете разуме́ти преспе́ющую ра́зум любо́вь Христо́ву, да испо́лнитеся во вся́ко исполне́ние Бо́жие. Могу́щему же па́че вся твори́ти по преизбы́точествию, и́хже про́сим или́ разуме́ем; по си́ле де́йствуемой в нас. Тому́ сла́ва в Це́ркви о Христе́ Иису́се, во вся ро́ды ве́ка веко́в. Ами́нь.

Священник: Мир ти.

Чтец: И ду́хови твоему́.

И посем возглашает диакон: И о сподо́битися нам слы́шанию свята́го Ева́нгелия Го́спода Бо́га мо́лим.

Лик: Го́споди, поми́луй, трижды.

Диакон: Прему́дрость, про́сти, услы́шим свята́го Ева́нгелия.

Священник: Мир всем.

Лик: И ду́хови твоему́.

Священник: От Ма́рка свята́го Ева́нгелия чте́ние.

Лик: Сла́ва Тебе́, Го́споди, сла́ва Тебе́.

Диакон: Во́нмем.

Евангелие от Марка, зачало 44 [Мк. 10:13–16].

Во вре́мя о́но, приноша́ху ко Иису́сови де́ти, да ко́снется их: ученицы́ же преща́ху принося́щим. Ви́дев же Иису́с, негодова́, и рече́ им: оста́вите дете́й приходи́ти ко Мне, и не брани́те им, таце́х бо есть Ца́рствие Бо́жие. Ами́нь глаго́лю вам, и́же а́ще не прии́мет Ца́рствия Бо́жия я́ко отроча́, не и́мать вни́ти в не́. И объе́м их, возло́жь ру́це на них, благословля́ше их.

Лик: Сла́ва Тебе́, Го́споди, сла́ва Тебе́.

Таже ектения:

Диакон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй, трижды.

Еще́ мо́лимся о Вели́ком Господи́не и отце́ на́шем Святе́йшем Патриа́рхе имярек, и о господи́не на́шем преосвяще́ннейшем митрополи́те [или архиепи́скопе, или епи́скопе] имярек [егоже есть область], и о всей во Христе́ бра́тии на́шей.

Лик: Го́споди, поми́луй, трижды.

Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй, трижды.

Еще́ мо́лимся Го́споду Бо́гу на́шему, о е́же призре́ти ми́лостивно на отроко́в сих, и низпосла́ти в сердца́, во ум и во уста́ их Ду́ха прему́дрости, ра́зума же и благоче́стия, и стра́ха Своего́, и просвети́ти их све́том Своего́ богоразу́мия, и пода́ти им си́лу и кре́пость, во е́же ско́ро прия́ти и спе́шно навы́кнути Боже́ственнаго зако́на Его́ наказа́нию, и всему́ благо́му и поле́зному уче́нию; е́же преуспева́ти им прему́дростию и ра́зумом, и все́ми благи́ми де́лы в сла́ву Пресвята́го Его́ и́мени, и дарова́ти им здра́вие, и долголе́тны их сотвори́ти к созида́нию и сла́ве Це́ркве Своея́, рцем вси: Го́споди, услы́ши и ми́лостивно поми́луй.

Лик: Го́споди, поми́луй, 12.

Священник же возглашает: Услы́ши ны, Бо́же, Спа́сителю наш, упова́ние всех конце́в земли́ и су́щих в мо́ри дале́че, и ми́лостив, ми́лостив бу́ди, Влады́ко, о гресе́х на́ших, и поми́луй ны. Ми́лостив бо и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Диакон: Го́споду помо́лимся.

Лик: Го́споди, поми́луй.

Священник глаголет молитву сию:

Го́споди, Бо́же и Созда́телю наш, о́бразом Свои́м почты́й нас челове́ки, научи́вый избра́нныя Твоя́, я́ко диви́тися вне́млющым уче́нию Твоему́, откры́вый прему́дрость младе́нцем; и́же Соломо́на и всех взыску́ющих прему́дрости Твое́й научи́вый, отве́рзи сердца́, умы́ и уста́ рабо́в Твои́х сих, во е́же прия́ти си́лу зако́на Твоего́, и со успе́хом позна́ти преподае́мая им поле́зная уче́ния, в сла́ву Пресвята́го и́мене Твоего́, в по́льзу и созида́ние Святе́й Твое́й Це́ркви, и разуме́ти благу́ю и соверше́нную во́лю Твою́. Изба́ви их от вся́каго нало́га вра́жия, соблюди́ их в Правосла́вии и ве́ре, и во вся́ком благоче́стии и чистоте́ во вся дни живота́ их, да преуспе́ют в ра́зуме и во исполне́нии за́поведей Твои́х; да та́ко предугото́вани просла́вят Пресвято́е и́мя Твое́, и бу́дут насле́дницы Ца́рствия Твоего́. Я́ко Ты еси́ Бог си́лен в ми́лости, и благ в кре́пости, и Тебе́ подоба́ет вся́кая сла́ва, честь и поклоне́ние, Отцу́, и Сы́ну, и Свято́му Ду́ху, всегда́, ны́не и при́сно, и во ве́ки веко́в, ами́нь.

Диакон: Прему́дрость.

[Священник: Пресвята́я Богоро́дице, спаси́ нас.]

Лик: Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй, трижды. Благослови́.

Священник творит отпуст:

[В неделю: Воскресы́й из ме́ртвых,] Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, (и святаго, егоже есть храм, и святаго, егоже есть день), святы́х и пра́ведных богооте́ц Иоаки́ма и А́нны, и всех святы́х, поми́лует и спасе́т нас, я́ко благ и человеколю́бец.

Лик: Ами́нь.

Иерей, благословляя отроки крестом, глаголет:

Благослове́ние Госпо́дне на вас, Того́ благода́тию и человеколю́бием, всегда́, ны́не и при́сно и во ве́ки веко́в, ами́нь.

Посем отроцы целуют святый крест. Иерей же кропит их освященною водою.

Благословение креста к ношению на персех

Полагаемь бывает сицевый крест на Божественной трапезе, и по совершении Божественныя Литургии, или утрени, или часов, или вечерни, прежде отпуста чтет иерей:

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь.

И тропари сия:

Глас ́: Спаси́, Го́споди, лю́ди Твоя́ / и благослови́ достоя́ние Твое́, / побе́ды на сопроти́вныя да́руя / и Твое́ сохраня́я Кресто́м Твои́м жи́тельство.

Слава, глас 4: Вознесы́йся на Крест во́лею, / тезоимени́тому Твоему́ но́вому жи́тельству / щедро́ты Твоя́ да́руй, Христе́ Бо́же, / возвесели́ нас си́лою Твое́ю, / побе́ды дая́ нам на сопоста́ты, / посо́бие иму́щим Твое́ oру́жие ми́ра, / непобеди́мую побе́ду.

И ныне, глас 6: Предста́тельство христиа́н непосты́дное, / хода́тайство ко Творцу́ непрело́жное, / не пре́зри гре́шных моле́ний гла́сы, / но предвари́, я́ко Блага́я, на по́мощь нас, / ве́рно зову́щих Ти, / ускори́ на моли́тву и потщи́ся на умоле́ние, / предста́тельствующи при́сно, Богоро́дице, чту́щих Тя.

И по сих диакон рек: Го́споду помо́лимся.

Лик: Го́споди, поми́луй.

Иерей чтет молитву сию:

Го́споди Иису́се Христе́, Бо́же наш, на Дре́ве Кре́стном во́лею спасе́ния на́шего ра́ди пригвозди́тися восхоте́вый, и пречестно́ю Свое́ю Кро́вию сие́ освяти́ти изво́ливый, и Кресто́м Свои́м от рабо́ты вра́жия мiр искупи́вый, и дре́внее рукописа́ние врага́ на́шего диа́вола Кресто́м растерза́вый, и род челове́ческий от мучи́тельства его́ тем свободи́вый, Тебе́ смире́нно мо́лим: при́зри ми́лостивно на зна́мение сие́ Кре́стное, и низпосли́ Боже́ственное Твое́ благослове́ние и благода́ть, и пода́ждь ему́ си́лу и кре́пость, я́ко да всяк, и́же в воспомина́ние спаси́тельных Твои́х страсте́й, и животво́рныя Твоея́ сме́рти, и в сохране́ние и в защище́ние души́ и те́ла на себе́ носи́ти бу́дет, небе́сное благослове́ние и по́мощь в нем прия́ти сподо́бится. И я́коже жезл Ааро́нов, к отраже́нию сопроти́вных неве́рствия, и испражне́нию волше́бных мечта́ний благослови́л еси́: си́це и сие́ зна́мение Кре́стное благослови́, и сопроти́в всем ко́знем диавольским Твоего́ заступле́ния по́мощь в не влей, я́ко да вся́кому на себе́ нося́щему е́, защище́ние и соблюде́ние от вся́каго зла души́ и те́ла спаси́тельное, и в умноже́ние в нем духо́вных Твои́х дарова́ний, и христиа́нских доброде́телей Твое́ю благода́тию бу́дет. Ты бо еси́ бла́гословля́яй и освяща́яй вся́ческая, Христе́ Бо́же наш, и Тебе́ сла́ву, благодаре́ние и поклоне́ние возсыла́ем, со безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Иерей: Ми́р всем.

Лик: И ду́хови твоему́.

Диакон: Главы ва́ша Го́сподеви приклони́те.

Лик: Тебе́, Го́споди.

Иерей же, преклонь главу, чтет тайно молитву сию:

Го́споди Иису́се Христе́, Бо́же на́ш, в высо́ких живы́й и на смире́нныя призира́яй, Твои́ раби́ недосто́йнии своя́ Тебе́ приклони́хом вы́я се́рдца на́шего и телесе́, и смире́нно мо́лим Тя, посли́ небе́сное Твое́ бла́гослове́ние на зна́мение сие́ Кре́стное, и в окропле́нии свяще́нныя воды́ испо́лни е́ Твоея́ си́лы и кре́пости, к прогна́нию и разоре́нию вся́кия диа́вольския ко́зни. Вся́кому же нося́щему на себе́ сие́, ве́рному рабу́ Твоему́, даждь бы́ти защище́ние души́ и те́ла, от лица́ враг ви́димых и неви́димых и от вся́каго зла, и в умноже́ние Твоея́ благода́ти. Ты́ бо еси́ освяще́ние на́ше, Христе́ Бо́же наш, и Тебе́ сла́ву возсыла́ем со безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не, и при́сно, и во ве́ки веко́в.

Лик: Ами́нь.

Иерей же взем священную воду, кропит ею крест, глаголя:

Благословля́ется и освяща́ется зна́мение сие́ Кре́стное окропле́нием воды́ сея́ свяще́нныя, во и́мя Отца́, и Сы́на, и Свята́го Ду́ха, ами́нь. Трижды.

И абие творит обычный отпуст, и отдает крест тому, егоже есть, в славу Божию.

Чин благословения новаго дому, в немже хощет кто первее вселитися.

Пришед иерей в дом, егоже благословити имать, совершает малое освящение воды. Может же и имети с собою священную воду в сосуде (аще по чемулибо не имать быти освящения воды в доме) и елей в другом сосуде, имеющему же быти началу благословения, на коейждо от четырех стен да будет крест написан. Посем начинает обычно:

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

И псалом 90:

Живы́й в по́мощи Вы́шняго, в кро́ве Бо́га небе́снаго водвори́тся. Рече́т Го́сподеви: засту́пник мой еси́ и прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его́ наде́ешися, ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твое́й ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши и воздая́ние гре́шников у́зриши. Я́ко Ты, Го́споди, упова́ние мое́; Вы́шняго положи́л еси́ прибе́жище твое́. Не прии́дет к тебе́ зло, и ра́на не прибли́жится телеси́ твоему́, я́ко А́нгелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́; на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́; покры́ю и́, я́ко позна́ и́мя Мое́. Воззове́т ко Мне, и услы́шу его́, с ним есмь в ско́рби, изму́ его́ и просла́влю его́, долгото́ю дней испо́лню его́ и явлю́ ему́ спасе́ние Мое́.

По псалме же чтет, или поет тропарь сей, глас 8:

Я́коже Закхе́еву до́му Твои́м, Христе́, вхо́дом спасе́ние бысть, / си́це и ны́не вхо́дом свяще́нных служи́телей Твои́х, и с ни́ми святы́х А́нгел Твои́х, / мир Твой пода́ждь до́му сему́, и ми́лостивно благослови́ его́, / спаса́я и просвеща́я всех жи́ти хотя́щих в нем.

Сущей же трапезе убрусом покрытой, Евангелию и кресту на ней возлежащим, и свещам горящим, и воде священней и елею сущим, став иерей к востоку лицем и рек:

Священник: Го́споду помо́лимся.

И лик: Го́споди, поми́луй.

Чтет иерей молитву сию во услышание всем:

Го́споди Иису́се Христе́, Бо́же наш, изво́ливый под сень Закхе́а мытаря́ вни́ти, и спасе́ние тому́ и всему́ до́му его́ бы́вый; Сам и ны́не зде жи́ти восхоте́вшия, и на́ми недосто́йными мольбы́ Тебе́ и моле́ния принося́щия, от вся́каго зла невреди́мы соблюди́, благословля́я их и обита́лище сие́, и ненаве́тен тех живо́т вы́ну сохраня́й, изоби́льно вся блага́я Твоя́ им Твои́м благослове́нием на по́льзу подава́яй. Я́ко подоба́ет Тебе́ вся́кая сла́ва, че́сть и поклоне́ние, со безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

Иерей: Мир всем.

Лик: И ду́хови твоему́.

Иерей: Главы ва́ша Го́сподеви приклони́те.

Лик: Тебе́, Го́споди.

И чтет иерей тайно молитву сию:

Влады́ко Го́споди Бо́же наш, на высо́ких живы́й и на смире́нныя призира́яй, домы́ созида́ти челове́ком повеле́вый и благослови́вый жи́ти в них, и спасе́ние до́му Закхе́ову дарова́вый; Са́м благослови́ и дом сей, и в нем жи́ти хотя́щих стра́хом Твои́м огради́, и невреди́мых от сопроти́вных сохрани́, и благослове́ние Твое́ с высоты́ жили́ща Твоего́ низпосли́ им, и благослови́ и умно́жи вся блага́я в до́ме сем.

Возглас: Твое́ бо есть, е́же ми́ловати и спаса́ти ны, Бо́же на́ш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Абие же посем знаменав трижды елей, глаголя: Во и́мя Отца́, и Сы́на, и Свята́го Ду́ха, ами́нь.

И чтет над ним молитву сию:

Го́споди Бо́же наш, при́зри ны́не ми́лостивно на моли́тву мене́ смире́ннаго и недосто́йнаго раба́ Твоего́, и низпосли́ благода́ть Пресвята́го Твоего́ Ду́ха на еле́й сей, и освяти́ его́, я́ко да бу́дет во освяще́ние ме́сту сему́ и на нем сооруже́нну до́му, и на прогна́ние вся́кия сопроти́вныя си́лы и сатани́нских наве́тов. Ты́ бо еси́ благословля́яй и освяща́яй вся́ческая, Христе́ Бо́же на́ш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

По молитве же вземлет священную воду, и кропит ею вся стены дома окрест и вся клети его, глаголя:

Во и́мя Отца́, и Сы́на, и Свята́го Ду́ха, окропле́нием воды́ сея́ свяще́нныя, в бе́гство да претвори́тся вся́кое лука́вое бесо́вское де́йство, ами́нь.

Окропив же все, взем елей, помазует им стены дома, идеже есть крест написан в средине его, начен от восточныя стены дома, посем и западную, и по сих северную, в конец же южную стену, над коейждо глаголет:

Благословля́ется дом сей пома́занием свята́го еле́а сего́, во и́мя Отца́, и Сы́на, и Свята́го Ду́ха, ами́нь.

По совершении помазания елеем, возжигают свещи пред киимждо крестом, на коейждо стене. Сему же бывающу, певцы поют стихиру сию глас 5:

Благослови́, Го́споди, дом сей, / и испо́лни его́ земны́х Твои́х благ, / и в нем благоче́стно жи́ти хотя́щих / от вся́каго зла́го обстоя́ния неврежде́нных сохрани́, / и вся́кое изоби́лие небе́снаго и земна́го Твоего́ благослове́ния тем да́руй, / и я́ко щедр поми́луй, / по вели́цей Твое́й ми́лости.

По окончании помазания, становится иерей лицем к востоком, и аще изволит, чтет Евангелие, рек:

Иерей: Прему́дрость, про́сти, услы́шим свята́го Ева́нгелиа. Мир всем.

Людие: И ду́хови твоему́.

Иерей: От Луки́ свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Иерей: Во́нмем.

И чтет от Луки зачало 94.

Во вре́мя о́но, прии́де Иису́с во Иерихо́н. И се муж нарица́емый Закхе́й, и сей бе ста́рей мытаре́м, и той бе бога́т. И иска́ше ви́дети Иису́са, кто есть, и не можа́ше от наро́да, я́ко во́зрастом мал бе. И предите́к возле́зе на я́годичину, да ви́дит, я́ко туде́ хотя́ше мину́ти. И я́ко прии́де на ме́сто, воззре́в Иису́с, ви́дев его́, и рече́ к нему́: Закхе́е, потща́вся сле́зи, днесь бо в дому́ твое́м подоба́ет Ми бы́ти. И потща́вся сле́зе, и прия́т Его́ ра́дуяся. И ви́девше вси́ ропта́ху, глаго́люще, я́ко ко гре́шну му́жу вни́де вита́ти. Став же Закхе́й рече́ ко Го́споду: се пол име́ния моего́, Го́споди, дам ни́щим: и а́ще кого́ чим оби́дех, возвращу́ четвери́цею. Рече́ же к нему́ Иису́с, я́ко днесь спасе́ние до́му сему́ бысть, зане́ и сей сын Авраа́мль есть. Прии́де бо Сын Челове́чь взыска́ти и спасти́ поги́бшаго.

Лик: Сла́ва Тебе́, Го́споди, сла́ва Тебе́.

И абие чтут псалом 100:

Ми́лость и суд воспою́ Тебе́, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего́ посреде́ до́му моего́. Не предлага́х пред очи́ма мои́ма вещь законопресту́пную: творя́щыя преступле́ние возненави́дех. Не прильпе́ мне се́рдце стропти́во, уклоня́ющагося от мене́ лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои́ на ве́рныя земли́, посажда́ти я́ со мно́ю: ходя́й по пути́ непоро́чну, сей ми служа́ше. Не живя́ше посреде́ до́му моего́ творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающыя беззако́ние.

Иерей же кадит весь дом.

По сем же глаголет ектению сию:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй. Трижды.

Еще́ мо́лимся о е́же низпосла́ти благослове́ние Свое́ на дом сей и на раба́ Своего́ [или рабу́ Свою́] имярек, и на всех в нем благоче́стно жи́ти хотя́щих, и посла́ти им А́нгела Своего́ ми́лостива, соблюда́юща и сохраня́ща их от вся́каго зла, и наставля́юща к де́ланию всех доброде́телей, и ко исполне́нию святы́х Христо́вых за́поведей. и о е́же сохрани́ти их от гла́да, губи́тельства, тру́са, пото́па, огня́, меча́ и наше́ствия иноплеме́нник, и вся́кия смертоно́сныя ра́ны, и дарова́ти им здра́вие, и долгоде́нствием огради́ти их, и во всем угобзи́ти, рцем вси: Го́споди, услы́ши и поми́луй.

Лик: Го́споди, поми́луй. Трижды.

Еще́ мо́лимся за всю бра́тию и за вся христиа́ны.

Лик: Го́споди, поми́луй. Трижды.

Возглас: Услы́ши ны́, Бо́же Спаси́телю наш, упова́ние всех конце́в земли́, и су́щих в мо́ри дале́че, и ми́лостив, ми́лостив бу́ди, Влады́ко, о гресе́х на́ших, и поми́луй ны: ми́лостив бо и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свя́то́му Ду́ху, ны́не и при́сно, и во ве́ки веко́в.

Лик: Ами́нь.

И творит дневный обычный отпуст, и многолетствовав дому владыце, отходит во свояси, благодаря Бога.

Чин благословения и освящения разноличных икон, предложенных вкупе.

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

И псалом 88:

Ми́лости Твоя́, Го́споди, во век воспою́, в род и род возвещу́ и́стину Твою́ усты́ мои́ми. Зане́ рекл еси́: в век ми́лость сози́ждется, на Небесе́х угото́вится и́стина Твоя́. Завеща́х заве́т избра́нным мои́м, кля́хся Дави́ду рабу́ Моему́: до ве́ка угото́ваю се́мя твое́, и сози́жду в род и род престо́л твой. Испове́дят Небеса́ чудеса́ Твоя́, Го́споди, и́бо и́стину Твою́ в це́ркви святы́х. Я́ко кто во о́блацех уравни́тся Го́сподеви? Уподо́бится Го́сподеви в сыне́х Бо́жиих? Бог прославля́емь в сове́те святы́х, Ве́лий и Стра́шен есть над все́ми окре́стными Его́. Го́споди Бо́же сил, кто подо́бен Тебе́? Си́лен еси́, Го́споди, и и́стина Твоя́ о́крест Тебе́. Ты влады́чествуеши держа́вою морско́ю: возмуще́ние же волн eго́ Ты укроча́еши. Ты смири́л еси́ я́ко я́звена го́рдаго, мы́шцею си́лы Твоея́ расточи́л еси́ враги́ Твоя́. Твоя́ суть небеса́, и Твоя́ есть земля́, вселе́нную и исполне́ние ея́ Ты основа́л еси́. Се́вер и мо́ре Ты созда́л еси́, Фаво́р и Ермо́н о и́мени Твое́м возра́дуетася. Твоя́ мы́шца с си́лою: да укрепи́тся рука́ Твоя́, и вознесе́тся десни́ца Твоя́. Пра́вда и судьба́ угото́вание Престо́ла Твоего́: ми́лость и и́стина предъи́дете пред лице́м Твои́м. Блаже́ни лю́дие ве́дущии воскликнове́ние: Го́споди, во све́те лица́ Твоего́ по́йдут, и о и́мени Твое́м возра́дуются весь день, и пра́вдою Твое́ю вознесу́тся. Я́ко похвала́ си́лы их Ты еси́, и во благоволе́нии Твое́м вознесе́тся рог наш.

Таже диакон: Го́споду помо́лимся.

Лик: Го́споди, поми́луй.

Иерей же чтет молитву сию:

Го́споди Вседержи́телю Бо́же оте́ц на́ших, в Тро́ице Святе́й сла́вимый и покланя́емый, Его́же ни ум пости́гнути мо́жет, ни сло́во сказа́ти возмога́ет, Его́же никто́же от челове́к нигде́же ви́де, то́чию я́коже от святы́х писа́ний научи́хомся, си́це ве́руем и си́це Тебе́, Бо́га Отца́ безнача́льнаго, и Сы́на Твоего́ Единосу́щнаго, и Ду́ха Твоего́ Сопресто́льнаго бы́ти испове́дуем. И́же в Ве́тсем Заве́те, в явле́нии Твое́м патриа́рху Авраа́му во о́бразе Трие́х А́нгел, на после́док же дней по воплоще́нии Единоро́днаго Сы́на Бо́жия, Го́спода на́шего Иису́са Христа́ от Присноде́вы Мари́и, в креще́нии от Иоа́нна на Иорда́не, в пресве́тлом преображе́нии на Фаво́ре, и в пресла́вном вознесе́нии на Елео́не, яви́выйся, о́браз Пресвяты́я Тро́ицы нам показа́л еси́; еще́ же и нерукотворе́нный о́браз Го́спода на́шего Иису́са Христа́ чудоде́йственне Им на убру́се изображе́нный, и Еде́сскому кня́зю А́вгарю по́сланный, и тем того́ и и́ны мно́ги боля́щия ра́зными неду́ги исцели́вый, нас же чти́ти сей научи́вый; та́кожде и о́бразы и подо́бия святы́х Твои́х уго́дников не отмета́яй, но прие́мляй. Сам и ны́не при́зри на иконы сия, я́же раби́ Твои́ в честь и сла́ву Тебе́, еди́наго в Тро́ице святе́й сла́вимаго Бо́га, и Единоро́днаго Сы́на Твоего́ Го́спода на́шего Иису́са Христа́, Пречи́стыя и Преблагослове́нныя Ма́тере Его́, влады́чицы на́шея Пресвяты́я Богоро́дицы и Присноде́вы Мари́и, и в па́мять святы́х Твои́х [имярек] сооружи́ша, благослови́ я́ и освяти́, и пода́ждь им си́лу целе́бну, всех ко́зней диа́вольских прогони́тельну, и во е́же всем приле́жно пред ни́ми моля́щимся услы́шанным бы́ти, и ми́лость Твоего́ человеколю́бия привлещи́, и благода́ть получи́ти сотвори́. Ты бо еси́ освяще́ние на́ше, и Тебе́ сла́ву возсыла́ем Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Иерей: Ми́р всем.

Лик: И ду́хови твоему́.

Диакон: Главы ва́ша Го́сподеви приклони́те.

Лик: Тебе́, Го́споди.

Иерей же, преклонь главу, тайно чтет молитву сию:

Безнача́льне, неви́диме и непостижи́ме Го́споди, и́же дре́вле в Ве́тсем Заве́те подо́бия Херуви́мов от дре́ва и зла́та и шве́ннаго де́ла, в ски́нии свиде́ния и в хра́ме Соломо́нове сотвори́ти повеле́вый, и ны́не о́бразы не то́чию в воспомина́ние Твои́х спаси́тельных благодея́ний и Боже́ственных явле́ний ро́ду челове́ческому, в честь же и сла́ву Твоего́ пресвята́го и́мене твори́мыя, прие́мляй, но и в па́мять и подража́ние святы́х Твои́х уго́дников устроя́емыя не отмета́яй, услы́ши смире́нную моли́тву на́шу; благослови́ ико́ны сия́ и освяти́, и пода́ждь им благода́ть и си́лу бе́сы отгоня́ти, и вся неду́ги исцеля́ти.

И возглашает: Я́ко Ты еси́ благословля́яй и освяща́яй вся́ческая, Христе́ Бо́же на́ш, и Тебе́ сла́ву возсыла́ем, со безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.

Лик: Ами́нь.

И абие кропит иерей предложенныя иконы по трижды, глаголя:

Освяща́ются ико́ны сия́ благода́тию Пресвята́го Ду́ха, окропле́нием воды́ сея́ свяще́нныя, во и́мя Отца́, и Сы́на, и Свята́го Ду́ха, ами́нь. Трижды.

И покропив, иерей кадит я, и покланяется пред ними, и лобызает я. Лик же поет тропари праздничныя, и посем отпуст.

Чин освящения колесницы.

Священник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое. Пресвята́я Тро́ице: О́тче наш: Священник: Я́ко Твое́ есть Ца́рство: Чтец: Ами́нь. Го́споди, поми́луй, 12. Прииди́те, поклони́мся: трижды.

И псалом 90:

Живы́й в по́мощи Вы́шняго, в кро́ве Бо́га небе́снаго водвори́тся. Рече́т Го́сподеви: засту́пник мой еси́ и прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его́ наде́ешися, ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твое́й ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши и воздая́ние гре́шников у́зриши. Я́ко Ты, Го́споди, упова́ние мое́; Вы́шняго положи́л еси́ прибе́жище твое́. Не прии́дет к тебе́ зло, и ра́на не прибли́жится телеси́ твоему́, я́ко А́нгелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́; на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́; покры́ю и́, я́ко позна́ и́мя Мое́. Воззове́т ко Мне, и услы́шу его́, с ним есмь в ско́рби, изму́ его́ и просла́влю его́, долгото́ю дней испо́лню его́ и явлю́ ему́ спасе́ние Мое́.

Молитва:

Го́споди Бо́же наш, седя́й на Серафи́мех и е́здяй на Херуви́мех, му́дростию украси́вый челове́ка, и благи́м Твои́м про́мыслом вся ко бла́гу направля́яй, ниспосли́ благослове́ние Твое́ на колесни́цу сию́ и А́нгела Твоего́ к ней приста́ви, да ше́ствующии в ней им храни́ми и наставля́еми, в ми́ре и благополу́чии путь свой соверши́вше, Тебе́ сла́ву и благодаре́ние возсыла́ют, хва́ляще Отца́, и Сы́на, и Свята́го Ду́ха. Ами́нь.

Иерей же вземлет священную воду, и кропит ею колесницу вовне и внутри, глаголя: Благословля́ется и освяща́ется колесни́ца сия́ во и́мя Отца́, и Сы́на, и Свята́го Ду́ха, ами́нь.

Священник: Сла́ва Тебе́, Христе́ Бо́же, упова́ние на́ше, сла́ва Тебе́.

Чтец: Сла́ва, и ны́не: Го́споди, поми́луй, трижды. Благослови́.

И бывает отпуст.

Content

Текст Требника на церковнославянском языке

Молитвы в первый день, по внегда родити жене отроча

Молитва, во еже назнаменати отроча, приемлющее имя во осмый день рождения своего

Молитвы жене родильнице, по четыредесяти днех

Молитва жене, егда извержет младенца

Последование святаго Крещения

Последование святаго Миропомазания

Молитва святых крещений вкратце, како младенца крестити, страха ради смертнаго

Последование о исповедании

Последование бываемое о обручении

Последование венчания

Молитва на разрешение венцев, во осмый день

Чин, егда случится вскоре вельми больному дати причастие

Последование святаго елея, певаемое от седми священников, собравшихся в церкви или в дому

Последование мертвенное мирских тел

Последование отпевания усопших в Пасхальную седмицу

Последование Панихиды

Последование малаго освящения воды

Последование общаго молебна

Молебное пение при начатии учения отроков

Благословение креста к ношению на персех

Чин благословения новаго дому, в немже хощет кто первее вселитися.

Чин благословения и освящения разноличных икон, предложенных вкупе.

Чин освящения колесницы.